Neymar deal aa hedhi Barcelona ge kulhuntherinthakeh hiyhamanujehijje | Mihaaru\nނޭމާގެ ޑީލާ ހެދި ބާސާގެ ކުޅުންތެރިންތަކެއް ހިތްހަމަނުޖެހިއްޖެ\n2013 ވަަނަ އަހަރު ނޭމާ (ވ) ބާސެލޯނާ ކުޅުންތެރިއެއްގެ ގޮތުގައި މީޑިއާ އަށް ތައާރަފްކުރަން ބޭއްވި ނޫސްވެރިންގެ ބައްދަލުވުމުގައި ބާޓޮމެއުއާ އެކު.-- ފޮޓޯ: އޭއެފްޕީ\nމީގެ ދެ އަހަރު ކުރިން ބާސެލޯނާ ދޫކޮށް ދުނިޔޭގެ ރެކޯޑް އަގެއް ކަމަށްވާ 246 މިލިއަން ޑޮލަރަށް ޕީއެސްޖީ އަށް ބަދަލުވި ނޭމާ ގެންނަން ބާސެލޯނާ އިން ވަނީ މި ފަހަރުގެ ޓްރާންސްފާ މާކެޓްގައި އެކި ގޮތްގޮތުން މަސައްކަތްކޮށްފަ އެވެ. ބާސެލޯނާ އިން ވަނީ މި ފަހަރުގެ ޓްރާންސްފާގައި ތަފާތު ތިން ބިޑެއް ނޭމާ ހޯދަން ކޮށްފަ އެވެ. އޭގެ ތެރޭގައި ބާސެލޯނާގެ ހަތަރު ކުޅުންތެރިއަކު ވެސް ހިމެނި އެވެ. އެއީ ފްރާންސްގެ ދެ ކުޅުންތެރިން ކަމަށްވާ ޑިފެންޑަރު ޓޮޑީބޯ އާއި ވިންގް އޮސްމާން ޑެމްބެލޭގެ އިތުރުން ކްރޮއޭޝިއާގެ މިޑްފީލްޑަރު އިވާން ރަކިޓިޗް އަދި ބަޔާން މިއުނިކަށް މި ފަހަރު ބަދަލުވި ފިލިއްޕޭ ކުޓީނިއޯ އެވެ.\nރިޕޯޓްތައް ބުނާގޮތުން ބާސެލޯނާ އިން ނޭމާ ޑީލްގެ ތެރެއިން މި ހަތަރު ކުޅުންތެރިން ވެސް ޕީއެސްޖީ އަށް ދޫކޮށްލަން ނިންމިއިރު، އެކަން އެ ކުޅުންތެރިންނާއި އެ ކުޅުންތެރިންގެ އޭޖެންޓުންނަށް ނާންގަ އެވެ. އޭގެ ސަބަބުން އެ ކުޅުންތެރިންނަށް މުސްތަގުބަލާ މެދު ސުވާލުއުފެދިފައި ތިބެން ޖެހުނު ކަމަށް އެ ކުޅުންތެރިންނާ ހަވާލާދީ ބައެއް މީޑިއާތަކުން ވަނީ ރިޕޯޓްކޮށްފަ އެވެ. މި ހަތަރު ކުޅުންތެރިންނަކީ ވެސް ބާސެލޯނާއާ އެކު ކޮންޓްރެކްޓްގައި ތިބި ކުޅުންތެރިންނަށްވާއިރު، އެންމެ ފުރަތަމަ ވެސް އެ ކުޅުންތެރިން ވަނީ ބާސެލޯނާގައި މަޑުކުރަން ބޭނުންވާ ކަމަށް ބުނެފަ އެވެ. އެކަމަކު ނިންމުން ބަދަލުކޮށް ކުޓީނިއޯ ބަޔާނާ ގުޅުނީ އޭނާގެ ކެރިއަރަށް އެންމެ ރަނގަޅު ގޮތްކަމަށް ބުނުމަށް ފަހު އެވެ.\nބާސެލޯނާ އަށް އަލުން ނޭމާ ގެންނަން އެންމެ ބޮޑަށް މަސައްކަތްކުރި ކުޅުންތެރިންނަކީ ލިއޮނަލް މެސީ އާއި ލުއިސް ސުއަރޭޒް އަދި ޖެރާޑް ޕީކޭ އެވެ. މި ތިން ކުޅުންތެރިންނަކީ ނޭމާ އަލުން ބާސެލޯނާ އަށް އަންނަން ލަފާދެމުން ދިޔަ ކުޅުންތެރިން ކަމަށް ރިޕޯޓްތައް ބުނެ އެވެ. އަދި ދާދި ފަހުން ސުއަރޭޒް ބުނީ ނޭމާ އެނބުރި އަންނަން ކުރެވެން އޮތް ހުރިހާ ގޮތަކުން މަސައްކަތްކުރި ކަމަށާއި އެކަން ވާން ނެތީ އެކި ސަބަބުތަކެއް މެދުވެރިވެގެން ކަމަށް ބުނެ އެވެ.\nބާސެލޯނާގެ މެޗެއްގެ ތެރެއިން ނޭމާ (ކ) މެސީ އަށް ބަލަހައްޓައިގެން.-- ފޮޓޯ: އޭއެފްޕީ\nސްޕެއިނުގެ ބައެއް ރިޕޯޓްތައް ބުނާގޮތުން ނޭމާ އަލުން ގެންނަން ބާސެލޯނާގެ ރައީސް ޖޯސެފް ބާޓޮމެއު އެކަށީގެންވާ ވަރަށް އެއްބާރުލުން ނުދެ އެވެ. އެއީ ބާސެލޯނާ ދޫކޮށްދިޔައިރު ނޭމާ އެ ކްލަބްގެ ބޯޑާ މެދު ކުރި ހަގީގަތާ ހިލާފު ތުހުމަތުތަކެއްގެ ސަބަބުންނެވެ. އެ ފަހަރު ނޭމާ ވަނީ ދެ ފަހަރެއްގެ މަތިން ބާސެލޯނާގެ މައްސަލަ ކޯޓަށް ވެސް ހުށަހަޅައިފަ އެވެ. ނޭމާގެ ޓްރާންސްފާގެ ކަންތައްތަކާ އެންމެ އިސްކޮށް އުޅުނު ޑިރެކްޓަރު އަދި ކުރީގެ ޑިފެންޑަރު އެރިކް އަބިދާލަށް ވެސް ބާސެލޯނާ ބޯޑުގެ އެންމެ ފުރިހަމަ އެއްބާރުލުން ނުލިބުނު ކަމަށް ފްރާންސްގެ މީޑިއާތަކުން ރިޕޯޓްކުރެ އެވެ.\nސްޕެއިނުގެ ފުޓްބޯޅަ ތަޖުރިބާކާރުން ބުނާގޮތުގައި ބާސެލޯނާ އަށް ނޭމާ ޑީލް ފުރިހަމަ ނުވުމުގެ އެންމެ ބޮޑު އެއް ސަބަބަކީ އެ ޓީމުން މި ފަހަރުގެ ޓްރާންސްފާ މާކެޓްގައި އެންޓޮއިން ގްރީޒްމަން ގަތުމެވެ. މި ފަހަރުގެ ޓްރާންސްފާ މާކެޓުގައި އޭނާ ގަތީ 135 މިލިއަން ޑޮލަރަށެވެ. އަދި ދެން ބާސެލޯނާ އަށް ބޮޑު އަގުގައި ކުޅުންތެރިއަކު ގަނެވެން އޮތީ ކުޅުންތެރިން ވިއްކައިގެން 160 މިލިއަން ޑޮލަރު މަދުވެގެން ހޯދައިގެންނެވެ. އެހެން ނޫން ގޮތަކަށް ނޭމާ ގަންނަން ބޮޑު ބިޑެއް ކުރާނަމަ ޔުއެފާގެ ފައިނޭންޝިއަލް ފެއާޕްލޭ (އެފްއެފްޕީ)އާ ހިލާފުވާނެ އެވެ. މީގެ ކުރިން ވެސް ޒުވާން ކުޅުންތެރިން ގަތުމުގައި ގަވައިދާ ހިލާފުވެފައިވާތީ އެ ޓީމަށް ވަނީ ފިޔަވަޅު އަޅައިފައިވާތީ މި ފަދަ މައްސަލައެއްގައި ދެން ބާސެލޯނާ އަށް އަންނާނީ ބޮޑު އަަދަބެކެވެ. އެހެންވެ އެ ޓީމުން އެ ފަދަ ރިސްކެއް ނުނަގާނެ ކަމަށްވެ އެވެ.\nއެއްވެސް ކުޅުންތެރިއަކު ޑީލް ތެރޭގައި ނުހިމަނައި ބާސެލޯނާ އިން ނޭމާ ގަންނަ ނަމަ މި ފަހަރުގެ ޓްރާންސްފާ މާކެޓް ތެރޭގައި އެކަން ކުރެވެން އޮތް މަގަކީ 246 މިިލިއަން ޑޮލަރުގެ ޓްރާންސްފާ ފީއެއް ދައްކައިގެންނެވެ. އެކަމަކު ގަވާއިދުގެ ތެރެއިން ބާސެލޯނާ އަށް އެކަން ކުރެވެން ނެތެވެ.\nޕީއެސްޖީގެ ކޯޗު ތޯމަސް ޓުޗެލް މި ސީޒަނުގައި އަދި އެ ޓީމު ކުޅުނު އެއްވެސް މެޗެއްގައި ނޭމާ ނުހިމަނަ އެވެ. އެކަމަކު ކުރިއަށް އޮތް އެކުވެރިކަމުގެ މެޗުތަކަށް ބްރެޒިލުން ނެގި ސްކޮޑުގައި ނޭމާ ހިމެނެ އެވެ. ކްލަބް ބަދަލުކުރަން ބޭނުންވާ ކަމަށް ނޭމާ ބުނެފައިވާތީ ޕީއެސްޖީ ސަޕޯޓަރުންގެ ނުރުހުން ވަނީ ނޭމާ އަށް އަމާޒުވެފަ އެވެ. އެހެންވެ ކުރިން އެ ކްލަބްގެ ސަޕޯޓަރުންގެ ފަރާތުން ލިބުނު ވަރުގެ ސަޕޯޓެއް ނޭމާ އަށް ލިބޭނެ ކަމަށް ނުބެލެވެ އެވެ.\nނޭމާ ހޯދުމުގެ މަސައްކަތް ޖެނުއަރީ މަހުގެ ޓްރާންސްފާ މާކެޓްގައި ވެސް ބާސެލޯނާ އިން ކުރާނެ ކަމަށް ބެލެވޭއިރު، އެކަން ވުމުގެ ފުރުސަތު މިހާރު އޮތްގޮތުން އެންމެ ބޮޑީ އަންނަ އަހަރުގެ ޖޫން މަހު އެވެ. އެއީ އޭރު ނޭމާ ޕީއެސްޖީގެ ކޮންޓްރެކްޓްގައި ހުންނަތާ ތިން އަހަރު ފުރިހަމަވާއިރު، ނޭމާ ވިއްކާލާން ޕީއެސްޖީން ކިޔާނެ އަގެއް ކޯޓު މެދުވެރިކޮށް ކަނޑައެޅުމުގެ އިހުތިޔާރު ނޭމާ އަށް އޮތުމުންނެވެ. ޕީއެސްޖީއާ އެކު މިހާރު ނޭމާ ހަދާފައިވާ އެއްބަސްވުމުގައި ކޮންޓްރެކްޓް އުވާލަން ދައްކަންޖެހޭ އަދަދެއް ހިމަނާފައިނުވެ އެވެ. މި ފަހަރުގެ ޓްރާންސްފާ މާކެޓްގައި ވެސް ޕީއެސްޖީ އަށް ނޭމާ ވިއްކާނުލައި ފަރުޖެއްސުނީ ވެސް އެ ސަބަބާ ހުރެ އެވެ.\nފްރާންސްގެ މީޑިއާ ރިޕޯޓްތައް ބުނާގޮތުން ޕީއެސްޖީން ދެން ނޭމާ ވިއްކާލާނީ 290 މިިލިއަން ޑޮލަރާ ގާތްކުރާ ބިޑެއް އަތުވެއްޖެނަމަ އެވެ.\nދެ ތިން ކުޅުންތެރިންނަށްވުރެ މެސީ ބޮޑު އަދި މުހިއްމު ކްލަބަށް. ކްލަބް އެއްކޮށް ވިއްކާފަވެސް މެސީ ބޭނުން ކުޅުންތެރިއަކު ގެންނަން ޖެހޭނެ.\nބާސާ ރިއާލް ދެކެ ބިރުގަތީ ހަމަ\nނޭމާ އަކީ ހަމަ ސުމެއްގެ މީހެއް


Ekuverikmauge fahu match evvaru\nގައުމީ ޓީމުގެ ކޯޗިން ސްޓާފުން\nއެކުވެރިކަމުގެ ފަހު މެޗު އެއްވަރު\n26 ސެޕްޓެމްބަރ 2021 - 12:35:31\nސާފް ޗެމްޕިއަންޝިޕަށް ތައްޔާރުވުމަށް ދިވެހި ގައުމީ ޓީމުން ކުޅުނު އެކުވެރިކަމުގެ ދެވަނަ މެޗުން އެއްވަރު ވެއްޖެއެވެ. ގަތަރު އާމީއާ ދެކޮޅަށް ކުޅުނު މި މެޗު އެއްވަރުވީ އެއް ލަނޑު އެއް ލަނޑުންނެވެ.\nހޮނިހިރު ދުވަހުގެ ރޭ ކުޅުނު މި މެޗުގައި ދިވެހި ޓީމުން ލަނޑު ޖެހީ އަލީ ފާސިރުއެވެ. އަލީ ފާސިރަކީ، އެންމެ ފަހުގެ ސާފު ޗެމްޕިއަންޝިޕުގެ ފައިނަލުގައި އިންޑިޔާ ކޮޅަށްވެސް ލަނޑު ޖެހި ކުޅުންތެރިއެކެވެ.\nސާފަށް ތައްޔާރުވުމަށް ގަތަރުގައި ކުޅުނު އެކުވެރިކަމުގެ ފުރަތަމަ މެޗުން ރާއްޖެވަނީ މިދިޔަ ހަފުތާ ތެރޭ މޮޅުވެފައެވެ. އެ މެޗުން ރާއްޖެ މޮޅުވީ ގަތަރުގެ ލުސައިލް އެފްސީ އަތުން ހަތަރު ލަނޑު ތިން ލަނޑުންނެވެ. ލުސައިލް އެފްސީއަކީ ގަތަރުގެ ދެވަނަ ޑިވިޝަންގެ ޓީމެވެ.\nމި މެޗުގައި ހަތަރު ލަނޑު ތިން ލަނޑުން ރާއްޖެ މޮޅުވީ ފަހަތުން އަރައެވެ. މި މެޗުގައި ރާއްޖޭން ލަނޑުތައް ޖެހީ އަލީ އަޝްފާގު، އަލީ ފާސިރު އަދި އަލީ ހައިޝަމްއެވެ. އަލީ ހައިޝަން ދެ ލަނޑު ޖެހިއިރު، އަލީ ފާސިރުގެ ލަނޑަކީ ޕެނަލްޓީއަކުން ޖެހި ލަނޑެކެވެ.\nގަތަރު ކޭމްޕު ނިންމާފައި ދިވެހި ޓީމު މި ހަފްތާ ތެރޭ މާލެ އަންނާނެއެވެ. ސާފު ޗެމްޕިއަންޝިޕް ފެށޭނީ އަންނަ ހުކުރު ދުވަހުއެވެ. ދިވެހި ޓީމުގެ ފުރަތަމަ މެޗުގައި ހުކުރު ދުވަހުގެ ރޭ ރާއްޖެ ނުކުންނާނީ ނޭޕާލާ ދެކޮޅަށެވެ.


"ނަސޭހަތް" އަކީ މީސްމީޑިއާގެ ތަފާތު އެކި ޕުލެޓްފޯރމްތައް މެދުވެރިކޮށް، ދިވެހި ލޮބުވެތި ރައްޔިތުންގެ ދީނީ ހޭލުންތެރިކަން އިތުރުކުރުމުގެ މަޤްޞަދުގައި ޔޫތު މިނިސްޓްރީގައި ރަޖިސްޓްރީކުރެވިގެން ހިންގޭ ޖަމުޢިއްޔާއެކެވެ.\n"ނަސޭހަތް" އިން ކުރަމުންދާ މަސައްކަތްތަކުގެ ތެރޭގައި، ރާއްޖޭގެ މުޖުތަމަޢުގައި ހިނގަމުންއަންނަ މުހިންމު އެކިއެކި ކަންކަމާއިމެދު އާއްމުން ހޭލުންތެރިކުރުވުމަށް ތަފާތު ވީޑިޔޯ ރިޕޯޓުތައް ގެނެސްދިނުމާއި، ވީޑިޔޯ އަދި ފޮޓޯގެ ޒަރީޢާއިން އެކި މަޥްޟޫޢުތަކަށް މަޢުލޫމާތު ފޯރުކޮށްދިނުން ހިމެނެއެވެ.\n"ނަސޭހަތް" ގެ އަމާޒަކީ، ކުރިއަށް މިއޮތްދުވަސްތަކުގައި އަޅުގަނޑުމެންގެ މަސައްކަތްތައް ފުޅާކޮށް، ދަޢުވަތުގެ މައިދާނުގައި ދިވެހި ލޮބުވެތި ރައްޔިތުން އެންމެ އިތުބާރުކުރާ އެއް މީސްމީޑިއާ ޕުލެޓްފޯރމް ކަމުގައި ހެދުމެވެ.


CVF Ge "Thematic Ambassador" Ge Magaamah Nasheed Ayyan Kuravvaifi – adduLIVE\nސީވީއެފްގެ ތީމެޓިކް އެމްބެސެޑަރުގެ މަގާމަށް ނަޝީދު އައްޔަންކުރައްވައިފި\nJul 16, 2020, 19:03 ހަސަން ރަޝީދު\nމޫސުމަށް އަންނަ ނޭދެވޭ ބަދަލުތަކުގެ ޝިކާއަރަކަށްވުން ގާތް 48 ގައުމު ހިމެނޭ ގޮތަށް އުފައްދާފައިވާ، ކްލައިމެޓް ވަލްނަރަބަލް ފޯރަމް (ސީވީއެފް) ގެ އެމްބެސެޑަރުގެ މަގާމަށް ރައްޔިތުންގެ މަޖިލީހުގެ ރައީސް، މުހައްމަދު ނަޝީދު އައްޔަން ކުރައްވައިފިއެވެ.\nމި މަގާމަށް ނަޝީދު އައްޔަން ކުރެއްވިކަން އެންގެވީ ސީވީއެފްގެ މި ދައުރުގެ ރިޔާސަތު ބަލަހައްޓަވާ ބަންގްލަދޭޝްގެ ހާރިޖީ ވަޒީރު ނަޝީދަށް ފޮނުއްވި ސިޓީފުޅެއްގައެވެ.\nމަޖިލީހުގެ އިދާރާ އިން ބުނީ ނަޝީދަށް އަރުވާފައިވާ "ތީމެޓިކް އެމްބެސެޑަރ އޮފް ސީވީއެފް ފޯ ދަ ތީމެޓިކް ޑޮމެއިން އޮފް އެމްބިޝަން" ގެ މަސްއޫލިއްޔަތަކީ އަމިއްލަފުޅު ހައިސިއްޔަތުން ހިލޭ ސާބަހަށް އަދާކުރައްވާނެ މަސްއޫލިއްޔަތެއް ކަމަށެވެ.\nއަދި ނަޝީދު މި މަގާމަށް އައްޔަން ކުރައްވާފައިވަނީ މޫސުމަށް އަންނަ ނޭދެވޭ ބަދަލުތަކުގެ ސަބަބުން ލިބޭ ގެއްލުންތައް ދުނިޔޭގެ ސަމާލުކަމަށް ގެނައުމަށް އެމަނިކުފާނު ކުރައްވަމުން ގެންދަވާ މަސައްކަތްތަކުގެ ސަބަބުން ކަމަށްވެސް މަޖިލީހުގެ އިދާރާ އިން ބުނެއެވެ.\nސީވީއެފް އަކީ މޫސުމަށް އަންނަ ނޭދެވޭ ބަދަލުތަކުގެ ޝިކާރައަކަށްވުން ގާތް 48 ގައުމު ބައިވެރިވާ ބައިނަލްއަގުވާމީ ފޯރަމެކެވެ. މި ފޯރަމްގެ ފުރަތަމަ ބައްދަލުވުން ބޭއްވީ 2009 ވަނަ އަހަރު ރާއްޖޭގައެވެ.\nމި ފޯރަމްގެ މައިގަނޑު މަގުސަދަކީ މޫސުމީ ބަދަލުތަކުގެ ސަބަބުން ކުރާ ނޭދެވޭ އަސަރުތަކާ ގުޅޭގޮތުން ގައުމުތައް އަހުލުވެރިކޮށް ތިމާވެއްޓާއި ރަހުމަތްތެރި ސިޔާސަތުތައް ތަންފީޒުކޮށް މެމްބަރު ގައުމުތަކުން ބޭނުންކުރާ ހަކަތައަކީ 100 ޕަސެންޓް އިޔާދަކުރަނިވި ހަކަތައަށް ބަދަލުކުރުމެވެ.


ގއ. ދާންދޫގައި ހިންގި 54 ވަނަ ރެޑީ ކޭމްޕު ނިންމައި ބައިވެރިންނަށް ހަނދާނީ ލިޔުން ދީފި\nއާދިއްތަ ،29 ޖެނުއަރީ 2017 / 8:37\nސާނަވީ މަރުޙަލާގައި ތަޢުލީމު ޙާޞިލްކުރަމުންދާ ދަރިވަރުންނަށް އަމާޒުކޮށް ފުލުހުން ހިންގާ ރެޑީ ކޭމްޕް ސިލްސިލާގެ ތެރެއިން ގއ.ދާންދޫގައި ހިންގި 54 ވަނަ ރެޑީ ކޭމްޕު ނިންމައި ބައިވެރިންނަށް ހަނދާނީ ލިޔުން ދީފިއެވެ.\nމިކަމަށްޓަކައި ގއ. ދާންދޫ ސްކޫލުގައި ބޭއްވި ރަސްމިއްޔާތު ޝަރަފްވެރިކޮށްދެއްވައި ބައިވެރިންނަށް ހަނދާނީ ލިޔުން ބައްސަވާދެއްވީ އަޕަރ ސައުތު ޕޮލިސް ޑިވިޜަންގެ ކޮމާންޑަރ ސްޕްރިންޓެންޑެންޓް އޮފް ޕޮލިސް ޙަސަން ހަނީފްއެވެ.\nގއ. ދާންދޫ ސްކޫލުގައި މިމަހުގެ 26 ން 28 އަށް ކުރިއަށް ގެންދިޔަ މި ކޭމްޕުގައި ދާންދޫ ސްކޫލާއި ގއ. ނިލަންދޫ ސްކޫލުގެ ގްރޭޑް 8،9 އަދި 10 ގައި ތަޢުލީމު ހާސިލްކުރަމުންދާ 71 ދަރިވަރަކު ބައިވެރިވެ ކޭމްޕު ފުރިހަމަކޮށްފައިވެއެވެ. މި ބައިވެރިންގެ ތެރޭގައި ހިމެނެނީ 43 ފިރިހެން ދަރިވަރުންނާއި 28 އަންހެން ދަރިވަރުންނެވެ.\nތިން ދުވަހުގެ މުއްދަތަށް ކުރިއަށް ގެންދިޔަ މި ކޭމްޕުގައި ދަރިވަރުންނަށް ދިރިއުޅުމުގެ ރިވެތި އަދަބުތަށް ދަސްކޮށްދިނުމާއި، ރަނގަޅު ތަރުބިއްޔަތަށް މަގުދައްކައިދީ ހަރުދަނާ ބައެއްގެ ގޮތުގައި ދެމިތިބުމަށް ބާރު އަޅައިދޭ ގިނަ ޙަރަކާތްތަކެއް ކުރިއަށް ގެންގޮސްފައިވެއެވެ. .\nމިގޮތުން ޖިނާޢީ ކުށްތަކުން ދުރުވެ ރައްކާތެރި މުޖުތަމަޢެއްގައި ދިރިއުޅުމަށް ދަރިވަރުންގެ އުޅުންތައް ބައްޓަންކުރަންވީ ގޮތާ، ކުށުގެ ނުރައްކަލުން ދުރުވެތިބެ ޤައުމީ ލޯބި ލިބިގެންވާ ޒުވާނެއްގެ ގޮތުގައި މުޖުތަމަޢަށް ނުކުތުމުން ލިބިގެންދާނެ ފައިދާތައް ކޭމްޕުގެ ބައިވެރިންނަށް އޮޅުންފިލުވައިދީފައިވެއެވެ. މިއާއެކު އިސްލާމީ މުޖުތަމަޢެއްގައި ހަރުދަނާ ރައްވެއްސެއްގެ ގޮތުގައި ދިރިއުޅުން އާރާސްތު ކުރުމަށް ބޭނުންވާ މުހިއްމު މަޢުލޫމާތު ދިނުމުގެ އިތުރުން މަދްރަސީ ތަޢުލީމުގެ ތެރެއިން ދަރިވަރުންގެ ދިރިއުޅުން ބައްޓަންކުރުމަށް އިސްކަންދޭންވީ ކަންކަމުގެ މައްޗަށްވެސް މި ކޭމްޕުގައި ބައިވެރިންނަށް މަޢުލޫމާތުދީ ހުނަރުތައް ދަސްކޮށްދީފައިވެއެވެ.\nމި ކޭމްޕުގައި އެއްގަމު ދަތުރުފަތުރުގެ ޤާނޫނަށް އަހުލުވެރި ކުރުވައި، އަމިއްލަ ސާފުތާހިރުކަމާ ރައްކާތެރިކަމަށް ކުރެވެންހުރި ކަންކަން އޮޅުންފިލުވައިދީފައިވެއެވެ. މީގެ އިތުރުން ޢާއްމު އިޖުތިމާޢީ މިންގަނޑުތަކާ ޚިލާފަށް ކުރެވޭ ކަންކަމާ އެފަދަ ކަންކަމުން މުޖުތަމަޢު ރައްކާތެރި ކުރުމުގައި ދަރިވަރުންނަށް ކުރެވޭނެ ކަންކަމުގެ އިތުރުން ހަނގާކުރުމުގެ ނުރައްކަލާ ހަނގާ ކުރުމުން ލިބޭ ގެއްލުމާ އެފަދަ ކަންކަމުން އެހެން ފަރާތްތަކަށް ކުރާނެ ނޭދެވޭ އަސަރުތަކުގެ މަޢުލޫމާތުވެސް ދަރިވަރުންނަށް ދީފައިވެއެވެ.\nމިކޭމްޕް ކުރިޔަށް ގެންދިއުމުގައި ދާންދޫ ސްކޫލް އަދި ނިލަންދޫ ސްކޫލުގެ އިތުރުން އެ ދެރަށުގެ ކައުންސިލާއި ބެލެނިވެރިންނާ މުއައްސަސާތަކުން ފުލުހުންނަށް ވަރަށް ބޮޑު އެއްބާރުލުމެއް ލިބިފައިވެއެވެ. އަދި ކޭމްޕު ނިންމައި ބައިވެރިންނަށް ހަނދާނީ ލިޔުން ދިނުމަށް ބޭއްވި ރަސްމިއްޔާތުގައި އަޕަރ ސައުތު ޕޮލިސް ޑިވިޜަންގެ ކޮމާންޑަރު ސްޕްރިންޓެންޑެންޓްއޮފް ޕޮލިސް ޙަސަން ހަނީފްގެ އިތުރުން ގއ. އަތޮޅު ކޮމާންޑަރާއި އެރަށްރަށުގެ ކައުންސިލް މެމްބަރުންނާއި މުއައްސަސާތަކުގެ އިސްވެރިންނާއި ފުލުހުންގެ އިތުރުން ސްކޫލުގެ އިސްވެރިންނާއި ބެލެނިވެރިން ބައިވެރިވެފައިވެއެވެ.


އައްޔޫބުގެފާނު - ވިކިޕީޑިއާ\nއައްޔޫބުގެފާނަކީ ﷲ ގެ ރަސޫލެކެވެ. ދުނިޔެއަކީ އިމްތިޙާނުގެ ގޮވައްޗެކެވެ. ދުނިޔޭގެ މި ވަގުތީ ދަތުރުގައި، އެކި އިންސާނުން ކުރިމަތިލަނީ އެކި ކަހަލަ ތަޖްރިބާތަކާއެވެ. ބައެއް މީހުން ތަނަވަސްކަމުގެ އިންތިހާގައި، އުފަލާ އަރާމުގައި ދިރިއުޅޭއިރު، އަނެއްބައި މީހުން ފަގީރުކަމާއި ހައިހޫނުކަމުގައި ދިރިއުޅުން ވޭތިކުރަން ޖެހެއެވެ. ބައެއް މީހުން ފުރިހަމަ ޞިއްޙަތާއި ދުޅަހެޔޮކަމުގައި ދިގު ޢުމުރު ހޭދަކުރާއިރު، ބަލިބަލީގެ ވޭނާއި އުނދަގުލުގައި ޢުމުރުގެ ބޮޑުބައެއް ހޭދަކުރަނީ ކިތައް މީހުންތޯއެވެ؟ ވެރިކަމާއި އާރާއި ބާރުގައި އެއްބަޔަކު އުޅޭއިރު، ނިކަމެތިކަމާއި، އަޅުވެތިކަން ތަޙައްމަލްކުރާ މީހުންވެސް މަދެއްނޫނެވެ. އިންސާނާއަށް ކުރިމަތިވާ މިފަދަ ކޮންމެ ޙާލަތަކީވެސް އިމްތިޙާނެކެވެ. މިފަދަ ކޮންމެ ޙާލަތެއްގައިވެސް ﷲ އެންގެވިމަގުން ކަންތައްކޮށް، އެކަލާނގެ ޙަޟްރަތުން ވާގިއެދޭ މީހާއީ، އިމްތިޙާނުން ފާސްވެ، ކާމިޔާބު ލިބެނިވި މީހާއެވެ.\nﷲގެ އަޅުތަކުންކުރެ، ސަލާމްލެއްވި އައްޔޫބުގެފާނުގެ ހަޔާތްޕުޅާއިމެދު ވިސްނާ ވަޑައިގަންނަވާށެވެ. އެކަލޭގެފާނުގެ ޙަޔާތްޕުޅުގެ އެންމެ ޒުވާންދުވަސްވަރު ބޮޑުވެގެންވާ ތަނަވަސްކަމަކާއި އުފާވެރި ދިރިއުޅުމެއް ﷲ މިންވަރުކުރެއްވިއެވެ. ފާގަތިކަމުގެ ދުވަސްވަރުގައި، އެކަލޭގެފާނުގެ އެތަކެއް ރަޙްމަތްތެރީންނާއި، ސަހަރޯވެރީންނާއި، އަހުލުޢިޔާލުން އަބަދުމެ އެކަލޭގެފާނާއި އެކުގައިވިއެވެ. މި ހުރިހާ ނިޢުމަތްތަކުގެ ވަގުތުގައި އެކަލޭގެފާނު، ﷲގެމަތީން ހަނދުމަކުރައްވާ، ނިޢުމަތްތަކަށް ޝުކުރުވެރިވެވަޑައިގަތެވެ.\nދެން އެކަލޭގެފާނުގެ ޙަޔާތްޕުޅަށް ކުރިމަތިވީ އުނދަގުލާއި ހިތްދަތިކަމުގެ ދުވަސްތަކެކެވެ. ކުރިމަތިވެވަޑައިގަތް އާލާސްކަންފުޅެއްގެ ވޭން ބޮޑުވަމުންގޮސް، އެކަލޭގެފާނުގެ މުޅި ހަށިކޮޅު ފާރުވެދިޔައެވެ. ދުވަހެއް ދުވަހަކަށް ބަލީގެ ވޭން އިތުރުވަމުން ދިޔުމުގެ ސަބަބުން، އެކަލޭގެފާނަށް ލިބިވަޑައިގެންވީ ތަނަވަސްކަން ގެއްލި ހިނގައްޖެއެވެ. އެކަލޭގެފާނުގެ ވަށައއިގެންވީ މިތުރުންނާއި ސަހަރޯވެރީންވެސް އެކަލޭގެފާނާއި ދުރުހެލިވެއްޖެއެވެ.\nމިފަދަ ހިތްދަތި ޙާލަތުގައި 18 އަހަރު ހޭދަކުރައްވަން ޖެހިވަޑައިގަތްއިރު، އެކަލޭގެފާނުގެ އަނބިކަނބަލުން ފިޔަވައި، އެކަލޭގެފާނަށް ޚިދުމަތްކޮށް ޙާލުދެކިލާ ހަދާނެ އެހެން އެކަކުވެސްނެތެވެ. ދިރިއުޅުމަށް މި ކުރިމަތިވެވަޑައިގަތް ދަތިކަމާއި އެކަނިވެރިކަމުގެ ވަގުތުގައިވެސް އައްޔޫބު ޢަލައިހިއްސަލާމް ތާއަބަދު ﷲ ހަނދުމަކުރެއްވިއެވެ. ﷲ މިންވަރުކުރެއްވި ޙާލަތުގެމައްޗަށް ކެތްތެރިވެވަޑައިގެން ރެއާއި ދުވާލު ﷲގެ ޙަޟްރަތުގައި ދުޢާދެންނެވިއެވެ. ﷲގެ ރަޙްމަތާއިމެދު އެކަލޭގެފާނު އުއްމީދު ކަނޑައެއް ނުލައްވައެވެ.\nއައްޔޫބު ޢަލައިހިއްސަލާމްގެ މި ކެތްތެރިކަމާއި އީމާންތެރިކަމާއިމެދު މަދަޙައިގެ ބަސްފުޅު ކީރިތި ޤުރުއާނުގައި ތަކުރާރުކޮށް މާތްﷲ ވަޙީކުރައްވާފައިވެއެވެ. އެކަލޭގެފާނަށް ކުރިމަތިވެވަޑައިގެންފައިވާ އުނދަގޫތަކުން ސަލާމަތްކުރެއްވުމަށް ﷲ މިންވަރުކުރެއްވި ހިނދު، އެކަލޭގެފާނުގެ ފައިންޕުޅުން ބިންމަތީގައި ޖެއްސެވުމުން، ބިމުގެތެރެއިން ފެނުގެ ކޯދެއް ﷲ ނެރުއްވިއެވެ. އަދި ﷲގެ އަމުރުފުޅަށް، އެ ފެނުން އައްޔޫބުގެފާނު ނާނެފުޅުފިއްލެވުމާއިއެކު، ހަށިކޮޅުގައިވާ ބަލީގެ ހުރިހާ ތުރާލަކުން މިންޖުވެވަޑައިގަތެވެ.\nއެއަށްފަހު އަނެއްކާވެސް އިހަށްވުރެ ބޮޑު ތަނަވަސްކަމަކާއި، ދަރީންގެ ނިޢުމަތް އައްޔޫބުގެފާނަށް ﷲ މިންވަރުކުރެއްވިއެވެ. އެކަލޭގެފާނު ދުނިޔެ ދޫކުރެއްވީ މި އުފާފާގަތިކަމުގައި 70 އަހަރު ހޭދަކުރެއްވުމަށްފަހުއެވެ. އައްޔޫބު ޢަލައިހިއްސަލާމް ނިސްބަތްވެވަޑައިގަންނަވަނީ، އިބްރާހީމްގެފާނުގެ، އިސްޙާޤްގެފާނުގެ ޢީޞްގެ ދަރިކޮޅަށެވެ. އެކަލޭގެފާނު ދިރިއުޅުން ހޭދަކުރެއްވީ ރޫމްކަރައިގައެވެ.


Kureega loabiveriyaa maraali massalaige shareeathugai Ashton...\nލުއި ޚަބަރު - އޭޝްޓަން ކުޗަރ\nކުރީގެ ލޯބިވެރިޔާ މަރާލި މައްސަލައިގެ ޝަރީއަތުގައި އޭޝްޓަން ކުޗަރ ހެކިބަސް ދީފި\nމިއީ 2001 ވަނަ ހިނގާފައިވާ މި މައްސަލައިގައި އޭޝްޓަން އެއްޗެއް ބުނެފައިވާ ފުރަތަމަ ފަހަރު\nއޭޝްލީ މަރާލި ރޭ ވެސް އޭޝްޓަންއާ ބައްދަލު ކުރަން ވަނީ ރާވާފައި\nއޭނާ މަރާލިކަމަށް ތުހުމަތު ކުރެވޭ، މައިކަލް ގާރގޫލިއޯ ހައްޔަރު ކޮށްފައިވަނީ 2008 ވަނަ އަހަރު\nކ. މާލެ 30 މެއި 2019 | ބުރާސްފަތި 12:28 6,529\nއޭޝްޓަން ކުޗަރ ކޯޓުގައި ހެކިބަސް ދެނީ - ގެޓީ އިމޭޖާސް\nއެމެރިކާގެ މަޝްހޫރު ފިލްމީ އަދި ޓީވީ ތަރި، އޭޝްޓަން ކުޗަރ އޭނާގެ ކުރީގެ ލޯބިވެރިޔާ މަރާލި މީހާގެ ޝަރީއަތުގައި ހެކި ބަސް ދީފިއެވެ.\nމިއީ 2001 ވަނަ ހިނގާފައިވާ މި މައްސަލައިގައި އޭޝްޓަން އެއްޗެއް ބުނެފައިވާ ފުރަތަމަ ފަހަރެވެ.\nމައިކަލް ގާރގޫލިއޯ، ނުވަތަ "ދަ ހޮލީވުޑް ރިޕަރ"ގެ މައްޗަށް ތިން އަންހެނުން މަރާފައިވާ ކަމަށް ދައުވާކޮށްފައިވާއިރު، އޭގެ ތެރޭގައި އޭޝްޓަންގެ ކުރީގެ ލޯބިވެރިއެއް ކަމަށްވާ އޭޝްލީ އެލެރިން ހިމެނެއެވެ. އޭޝްލީ މަރާލާފައިވަނީ 2001 ވަނަ އަހަރެވެ. އޭރު އޭނާގެ އުމުރުން 22 އަހަރެވެ.\nމައިކަލް ހައްޔަރު ކުރެވުނީ 2008 ވަނަ އަހަރުގެ ޖޫން މަހެވެ. އަދި އޭނާގެ މައްޗަށް ކުރެވޭ ދައުވާގެ ޝަރީއަތް ފަށާފައިވަނީ މި މަހުގެ ކުރީ ކޮޅެވެ. އަދި ލޮސް އެންޖެލެސްގައި ކުރިއަށްދާ މި ޝަރީއަތުގައި، އެ ސިޓީގެ ޕްރޮސެކިއުޓަރުންގެ ފަރާތްތަކުން އެދެނީ އޭނާގެ މައްޗަށް މަރުގެ ހުކުމް އިއްވުމަށެވެ.\nމި މައްސަލައިގައި ބުދަ ދުވަހު ބޭއްވި އަޑު އެހުމުގައި އޭޝްޓަން ހެކި ބަސް ދީފައިވާ ގޮތުން، އޭނާއާ އޭޝްލީ ދިމާވި އެ ހާދިސާގެ ދެ މަސް ކުރިންނެވެ.\nއަދި އޭނާ މަރާލެވުނު ދުވަހުގެ ރޭ ވެސް އޭނާއާ ބައްދަލުވާން ހަމަޖެހިފައިވާ ކަމަށާއި، ދެ މީހުން ދާން އުޅުނީ ގްރެމީ އެވޯޑްސްގެ ޕްރޮވިއު ޕާޓީއަކަށް ކަމަށް އޭޝްޓަން ބުންޏެވެ. އަދި އޭޝްލީ އެކުވެރިއެއްގެ ގެއިން އޭނާއަށް ގުޅާ، މައްސަލައެއް ނެތް ކަމަށް ބުނި ކަމަށް އޭޝްޓަން ބުންޏެވެ.\nއަދި ޕާޓީއަށް ދާން ފަހު އޭޝްލީގެ ގެއަށް ދިއުމަށް އޭނާއަށް ގުޅާ ގުޅާ ފޯނަށް ޖަވާބު ނުދޭކަން އޭޝްޓަން ފާހަގަ ކުރިއެވެ. ޑޭޓް ކުރުމުގެ ކުރީ ކޮޅު ވީމަ މާ ގިނައިން ގުޅަން ބޭނުން ނުވި ކަމަށާއި، ފޯނަށް ޖަވާބު ނުދިއުމުން އޭނާގެ ގެއަށް ދިޔަ ކަމަށް އޭޝްޓަން ކިޔައިދިނެވެ. އަދި ގޭގެ ބޮކިތައް ދިއްލާފައި ހުރި ނަމަވެސް، އެއްވެސް މީހެއް ޖަވާބު ނުދޭކަން އޭނާ ފާހަގަ ކުރިއެވެ.\nމީގެ އިތުރުން، ކުޑަ ދޮރުން ގޭގެ އެތެރެ ކުޑަކޮށް ފެނުނު ކަމަށާއި، ގޭތެރެ ވަރަށް ހަޑިކޮށް އޮތްތަން ފެނުނު ކަމަށް އޭޝްޓަން ކިޔައި ދިނެވެ. އަދި ކާޕެޓްގައި ރަތް ކުލައިގެ ލަފެއް ހުރިތަން ވެސް ފެނުނު ކަމަށާއި، ނަމަވެސް ގެ އެހެން އޮތީ އޭޝްލީ އާއި ރޫމްމޭޓް އެ ގެއަށް ބަދަލުވިތާ މާ ދުވަސް ނުވާތީ ކަމަށް ހީކޮށް، އޭޝްޓަން އެ ތަނުން ދިޔައެވެ.\nއަދި އޭޝްލީ މަރާލާފައިވާކަން އެނގުނު ހިސާބުން އެ ގޭގެ ދޮރުގައި އޭނާގެ ފިންގަރޕްރިންޓް ހުރެދާނެތީ ހާސްވި ކަމަށާއި، އެހެންކަމުން ފުލުހުންނަށް ހުރިހާ އެއްޗެއް ކިޔައި ދީފައިވާ ކަމަށް ވެސް އޭޝްޓަން ބުންޏެވެ. އަދި އޭނާ އަކީ ސަސްޕެކްޓެއް ނޫން ކަމަށް ފުލުހުން ބުނެފައިވާކަން ވެސް އޭޝްޓަން ފާހަގަ ކުރިއެވެ.\nއޭޝްލީ މަރާލާފައި އޮއްވާ ފެނުނީ އޭނާގެ ރޫމްމޭޓް އަށެވެ. އޭނާ ގަޔަށް 47 ފަހަރު ވަޅި ހަރާފައިވާ ކަމަށް ރިޕޯޓްތައް ބުނެއެވެ.\nއޭޝްލީގެ އިތުރުން "ދަ ހޮލީވުޑް ރިޕަރ" މަރާލާފައި އަންހެނުންގެ ތެރޭގައި 32 އަހަރުގެ މަރިއްޔާ ބްރޫނޯ ހިމެނެއެވެ. އަދި 1993 ވަނަ އަހަރު މަރާލައިފައިވާ ޓްރީޝާ ޕަކާޗިއޯގެ މަރުގެ ދައުވާ ވެސް އޭނާއަށް ވަނީ ކޮށްފައެވެ.\nމައިކަލް އެންމެ ފަހުން ހައްޔަރު ކޮށްފައިވަނީ ސެންޓަ މޮނިކާގައި ދިރިއުޅޭ މިޝޭލް މަރފީއަށް ހަމަލާދެނިކޮށް، އޭނާއަށް ސަލާމަތްވެވުމުންނެވެ. އަދި މިޝޭލްގެ ކަރުން ނެގި ޑީއެންއޭ ސާމްޕަލްއަކާ މައިކަލްގެ ޑީއެންއޭ ސާމްޕަލްއާ ދިމާވުމުންނެވެ.\nމައިކަލް ދަނީ މި ތުހުމަތުތައް ދޮގު ކުރަމުންނެވެ.


Ali Waheed furuvaalun: Court gai dhen vaanee kihineh? | Mihaaru\nއަލީ ވަހީދު ފުރުވާލުން: ކޯޓުގައި ދެން ވާނީ ކިހިނެއް؟\nޣައިރު ހާޒިރުގައި މައްސަލަ ކުރިއަށް ގެންދެވޭނެތޯ އާއި ހުންނެވި ތަނެއް ނޭނގުމާއި ރެޑް ނޯޓިސް ނެރެގެން ވެސް ރާއްޖެ ގެނެވިދާނެތޯ ސުވާލު އުފެދޭތީ ދެން ވާނެ ގޮތަކާ މެދު ވެސް އޮތީ ސުވާލު.\nއަލީ ވަހީދު: އޭނާގެ ޕާސްޕޯޓް ދޫކޮށްލީ ހަތަރު މަހަށް.\n17 ފެބުރުއަރީ 2021 - 13:15\nކުރީގެ ޓޫރިޒަމް މިނިސްޓަރު އަލީ ވަހީދުގެ ޕާސްޕޯޓް ކްރިމިނަލް ކޯޓުން ދޫކޮށްލުމަކީ އޭނާ އެނބުރި ރާއްޖެ ވަޑައިނުގަތުމަށް ދިން "ހުއްދައެއް"ގެ ގޮތުގައި ބައެއް މީހުން ތިބީ ގަބޫލުކޮށްގެންނެވެ. ހަތް ދައުވާއިން "ސަލާމަތްކުރަން" އޭނާ ފުރުވާލީ ކަމުގެ ތުހުމަތުކުރާ ސަބަބުތަކެއް އެބަ ހުއްޓެވެ. އެކަމަކު ޕާސްޕޯޓް ދޫކުރަން ކޯޓުން ނިންމީ ރަނގަޅަށް ކަމަށް ޕްރޮސިކިއުޓަ ޖެނެރަލްގެ އޮފީހުން ވެސް ނުދެކޭތީ ހައި ކޯޓުގައި މައްސަލަ އިސްތިއުނާފްކޮށްފި އެވެ.\nހައި ކޯޓުގެ މީޑިއާ އޮފިޝަލް މިއަދު ވިދާޅުވީ އެ މައްސަލަ ބަލައިގަތުމާ މެދު ރަޖިސްޓްރާ އަދި ގޮތެއް ނުނިންމަވާ ކަމަށެވެ. ބައެއް ލިޔެކިޔުންތައް ފުރިހަމަކުރަން މިހާރު ވަނީ އެދިފަ އެވެ. އެނގިފައިވާ ގޮތުގައި އެކަން ޕީޖީ އޮފީހުން ކުރިއަށް އެބަ ގެންދެ އެވެ.\nމުވައްޒަފުންތަކަކަށް ޖިންސީ ގޯނާކުރި ކަމުގެ ތުހުމަތުގައި އުފުލި ދައުވާތަކުގެ ޝަރީއަތް ފެށިތަނުން ބޭސްފަރުވާ އަށް ބޭރަށް ފޮނުވައިދޭން އަލީ ވަހީދުގެ ފަރާތުން ކޯޓަށް ހުށަހެޅުއްވުމުން ޕީޖީ އޮފީހުން އެދުނީ ވަކި މުއްދަތަކަށް ޓްރެވަލް ޑޮކިއުމެންޓެއް ދީ ފަރުވާގެ ފުރުސަތު ދޭށެވެ. ކުރިން ވެސް ތަހުގީގާއި ޝަރީއަތަށް ފިލި މީހަކަށް ވާތީ އެފަދަ ނިޔަތެއް އޮވެދާނެތީ ކަމަށް ބުނެ އެވެ. އެ ނުކުތާއަށް މާ ބޮޑަށް ރިއާޔަތްކުރެއްވުމެއް ނެތި އަދި މި ބާވަތުގެ އަމުރު ނެރުމުގައި ކޯޓުން ކުރިން އަމަލުކުރާ އުސޫލްތަކާ ޚިލާފަށް ފަނޑިޔާރު ހަސަން ސައީދު ޕާސްޕޯޓް ދޫކުރެއްވީ ކަމަށް ޕީޖީ އޮފީހުން މި މައްސަލައިގައި ނެރުނު ބަޔާނުން ސާފެވެ.\nއަލީ ވަހީދު ފުލުސް އޮފީހުގައި: އޭނާގެ މައްޗަށް ކުރާ ޖިންސީ ފުރައްސާރައިގެ ތުހުމަތު ދޮގު ކުރައްވާ.\nއަމުރު ނެރުއްވުމުގައި ފަނޑިޔާރު އަމަލުކުރެއްވި ގޮތުގެ މައްސަލަ ޕީޖީ އޮފީހުން ވަނީ ޖުޑީޝަލް ސާވިސް ކޮމިޝަން (ޖޭއެސްސީ) އަށް ވެސް ހުށަހަޅައިފަ އެވެ.\nހަތަރު މަހަށް އަލީ ވަހީދު ޕާސްޕޯޓް ދޫކޮށްލި މައްސަލައިގައި އުފެދިފައިވާ ސުވާލުތައް ގިނަ އެވެ. އޭނާގެ ޣައިރު ހާޒިރުގައި މައްސަލަ ގެންދެވިދާނެތޯ އާއި ހުންނެވި ތަނެއް ނޭނގުމާއި ރެޑް ނޯޓިސް ނެރެގެން ވެސް ރާއްޖެ ގެނެވިދާނެތޯ ވަނީ ސުވާލު އުފެދިފަ އެވެ.\nޣައިރު ހާޒިރުގައި އިސްތިއުނާފް ހިންގޭނެ؟\nއަލީ ވަހީދުގެ ޕާސްޕޯޓް ދޫކޮށްލި އަމުރުގެ އިސްތިއުނާފް ހައި ކޯޓަށް ހުށަހަޅާފައި އޮތަސް އެ މައްސަލަ ހައި ކޯޓުން ކުރިއަށް ގެންގޮސްފާނެތޯ ސުވާލު އުފެދެ އެވެ. ޖިނާއީ ކުށެއްގެ ތުހުމަތުކުރެވޭ މީހެއްގެ ޣައިރު ހާޒިރުގައި އިސްތިއުނާފް މައްސަލަ ކުރިއަށް ނުގެންދެވޭނެ ކަމަށް ސުޕްރީމް ކޯޓުގެ ހުކުމަކުން ސާފުވާން އެބަ އޮތެވެ.\nސުޕްރީމް ކޯޓުގެ ތިން ފަނޑިޔާރުންގެ ބެންޗަކުން ބެއްލެވި މައްސަލައެއްގައި ކުރެއްވި ހުކުމުގައި ބުނެފައި ވަނީ އެ މީހެއްގެ ހާޒިރުގައި ޝަރީއަތް ކުރުމަކީ ގާނޫނުއަސާސީގެ 51 ވަނަ މާއްދާގެ (ޅ)ގައި، ކުށެއް ކުރި ކަމުގެ ދައުވާ އުފުލިފައިވާ ކޮންމެ މީހަކަށް ލިބިދީފައިވާ އަސާސީ ހައްގެއް ކަމަށެވެ. މި ހައްގު އެއްވެސް މިންވަރަކަށް ހަނިކުރެވޭނީ ގާނޫނުއަސާސީގައި ބުނެފައިވާ އިޖުރާއަތުގެ ތެރެއިން ރައްޔިތުންގެ މަޖިލީހުން ފާސްކުރާ ގާނޫނަކުން ކަމަށް ހުކުމުގައިވެ އެވެ.\nސުޕްރީމް ކޯޓުގެ އެ ހުކުމަށް ރިއާޔަތްކޮށް ހައި ކޯޓުން މި އަހަރު ކުރި ހުކުމެއްގައި ވެސް "ޖިނާއީ ކުށެއްގައި ދައުވާ އުފުލުމަށް ފަހު އެ ދައުވާއާ ގުޅިގެން ނިންމާ އެއްވެސް ނިންމުމެއްގެ އިސްތިއުނާފީ އަޑުއެހުން، އިސްތިއުނާފް ރައްދުވާ ފަރާތުގެ ޣައިރު ހާޒިރުގައި ކުރިއަށް ގެންގޮސް މައްސަލަ ނިންމޭނެ އުސޫލެއް ޖިނާއީ އިޖުރާއަތުގެ ގާނޫނުގައި ބަޔާންވެފައި ނުވާކަން" ފާހަގަކޮށްފައިވެ އެވެ.\nސުޕްރީމް ކޯޓުގެ ހުކުމަށް ބާރުދެއްވައި ގާނޫނީ ބައެއް ބޭފުޅުން ވިދާޅުވަނީ ޕީޖީ އޮފީހުން ހުށަހެޅި އިސްތިއުނާފް މައްސަލަ އަލީ ވަހީދުގެ ޣައިރު ހާޒިރުގައި ގެންދެވޭނެ ކަމަށް ގަބޫލުނުކުރައްވާ ކަމަށެވެ.\nޕީޖީ ހުސެއިން ޝަމީމާއި އަލީ ވަހީދު އަދި ފަނޑިޔާރު ހަސަން ސައީދު.\nއެކަމަކު އިސްތިއުނާފް ރައްދުވާ ފަރާތުގެ ޣައިރު ހާޒިރުގައި، ހައި ކޯޓުން ޑްރަގު މައްސަލައެއް މިދިޔަ އަހަރު ކުރިއަށް ގެންގޮސްފައިވެ އެވެ. އެއީ، ދިވެހިރާއްޖެ އަށް މަސްތުވާތަކެތި އެތެރެކޮށް، އެ ތަކެތި ޓްރެފިކްކުރާ ކަަމަށް ތުހުމަތު ކުރެވުނު މައްސަލައިގައި ހައްޔަރުކުރި ފަސް މީހަކު ކްރިމިނަލް ކޯޓުން ދޫކުރި މައްސަލަ އެވެ.\nޕްރޮސިކިއުޓަ ޖެނެރަލްގެ އޮފީހުގެ ފަރާތުން އެ މައްސަލަ އިސްތިއުނާފްކުރުމުން ކުރިއަށް ގެންދިޔައީ، އިސްތިއުނާފް ރައްދުވާ ފަސް މީހުންގެ ތެރެއިން ދެ މީހެއްގެ ޣައިރު ހާޒިރުގަ އެވެ. އެއީ ކޯޓުގެ އަމުރެއް ނުވަތަ ނިންމުމެއް އިސްތިއުނާފްކުރާ ތާރީޚުން ފެށިގެން ހަތް ދުވަހުގެ ތެރޭގައި ކޯޓުން ގޮތެއް ނިންމަން ޖެހޭއިރު އެ މައްސަލަ ތާވަލްކުރެވިފައި އޮތީ އިސްތިއުނާފް ހަތް ދުވަހުގެ މުއްދަތުގައި، އެންމެ ފަހު ދުވަހު ކަމަށް ވާތީ އެވެ.\n"ހައި ކޯޓުގެ މި ހުކުމުން އެބަ އެނގޭ އިސްތިއުނާފަށް ނައިސްފާނެކަން. އޭރުން ދެން ހަދާނެ ގޮތް ވެސް އެބަ އޮތޭ،" ގާނޫނީ ބޭފުޅަކު ވިދާޅުވި އެވެ.\nސީރިއަސް ދައުވާތަކެއް އުފުލާފައިވާ އަލީ ވަހީދު ޕާސްޕޯޓް ދޫކޮށްލަން ކުރި އަމުރުގެ އިސްތިއުނާފް ކުރިއިރު އޭނާގެ ޣައިރު ހާޒިރުގައި މައްސަލަ ކުރިއަށް ގެންދަން ގާނޫނީ ހުރަހެއް ނެތް ކަމަށް ސާބިތުކުރަން ޕީޖީ އޮފީހުން ހެކި ހުށަހަޅާފައި ވެސް ހުރެދާނެ އެވެ.\nއަލީ ވަހީދު ހުންނެވި ގައުމެއް ވެސް ޔަގީނެއް ނޫން!\nކްރިމިނަލް ކޯޓުން އަލީ ވަހީދުގެ ޕާސްޕޯޓް ދޫކުރުމުގެ އަމުރާ އެކު ހަމަ އެ ރޭ ޓާކިޝް އެއާލައިނުން ފުރާވަޑައިގަތީ، އޭނާގެ ވަރަށް ގާތް ބޭފުޅަކު "މިހާރު" އަށް ވިދާޅުވެފައިވާ ގޮތުގައި، އިނގިރޭސިވިލާތަށެވެ. އެކަމަކު އޭނާ އެ ގައުމަށް ވަޑައިނުގަންނަވާ ކަމަށް ވަރަށް ސާބިތުކަމާ އެކު ވިދާޅުވާ ބޭފުޅުންތަކެއް ވެސް އެބަ ތިއްބެވި އެވެ.\nއަލީ ވަހީދު ހުންނެވި ތަނަކާ ގުޅޭ ގޮތުން އުފައްދާ ސުވާލުތަކަށް ޖަވާބެއް ލިބޭތޯ އޭނާއަށް ގުޅުމުން ފޯނެއް ނުނަންގަވަ އެވެ. އޭނާގެ ވަކީލުންގެ ފަރާތުން ވެސް މިކަން އަދި ސާފެއް ނުވެ އެވެ.\nއަލީ ވަހީދު ދަތުރުކުރެއްވި ގައުމާ ބެހޭ ގޮތުން ވާހަކަ ދައްކަވާ ބޭފުޅުން ވިދާޅުވާ ގޮތުގައި، އިނގިރޭސިވިލާތަށް އެތެރެވުމަށް ކުރިމަތިވި ހުރަސްތަކާ އެކު އޭނާ މިހާރު ހުންނެވީ ދުބާއީގަ އެވެ. އެކަމަކު ކޯޓުން ކުށް ސާބިތުވެފައި ނުވާ އަލީ ވަހީދު ޕާސްޕޯޓުގައި ޔޫކޭއަށް ވަޑައިގަތުމުން އިމިގްރޭޝަނުން ޕާސްޕޯޓް ރިޖެކްޓްކޮށް އެތެރެވުމުގެ ފުރުސަތު ނުދީފާނެތޯ ސުވާލު އުފެދެ އެވެ.\nހަތް ދައުވާއަށް ވެސް އަލީ ވަހީދު ވަނީ އިންކާރުކުރައްވައިފަ އެވެ. ކްރިމިނަލް ކޯޓުގައި އޭނާ އެދިވަޑައިގަތީ ދުބާއީ އަށް ނުވަތަ ޖަރުމަނަށް ފޮނުވައިދޭށެވެ. ބޭސްފަރުވާ ހޯދުމަކީ ޕާސްޕޯޓަކުން ކުރާ ކަމަކަށް ނުވާތީ ޓްރެވަލް ޑޮކިއުމެންޓެއްގައި ވަކި މުއްދަތަކަށް ހުއްދަ ދޭން ޕްރޮސިކިއުޓަ ޖެނެރަލްގެ އޮފީހުން ހުށަހެޅުމުން އަލީ ވަހީދުގެ ވަކީލު އެކަމަށް އިއުތިރާޒްކުރެއްވީ އެވެ. ޖިންސީ ކުށުގެ ދައުވާތަކެއް އުފުލާފައިވާ މީހެއްކަން އެނގޭ ގޮތަށް ޓްރެވަލް ޑޮކިއުމެންޓެއް އޮތުމަކީ އޭނާގެ އަބުރަށް ހުތުރެއް ކަމަށާއި އެހެން އޮތުމުން އެކަށީގެންވާ ގޮތުގައި ފަރުވާ ހޯދަން ދަތުރުކުރަން ހުރަސްއެޅޭ ކަމަށް ވެސް ކޯޓުގައި ބުނެފައިވެ އެވެ.\nއަލީ ވަހީދާ ޖާމިނުވި އޭނާގެ އެކުވެރިޔާ އައްސަދު: ހަތަރު މަސް ތެރޭގައި އަލީ ވަހީދު ވަޑައިނުގެންފި ޒިންމާ އައްސަދު ޒިންމާ ނަންގަވާ ގޮތަށް ވަނީ އިގުރާރެއްގައި ސޮއިކުރައްވާފައި.\nއަލީ ވަހީދުގެ ގާތް ބޭފުޅަކު މިއަދު ވެސް ވިދާޅުވީ އޭނާ ވަޑައިގަތީ، ކުރީގެ ރަައީސް އަބްދުﷲ ޔާމީންގެ ސަރުކާރުގައި ހިންގި ތަހުގީގާއި ކުރަން އުޅުނު ދައުވާތަކުން ސަލާމަތްވާން 2016 ގައި ހިމާޔަތް ހޯއްދެވި އިނގިރޭސިވިލާތަށް ކަމަށެވެ. އަލީ ވަހީދު ހިމެނިވަޑައިގަންނަވާ ގޮތަށް އޭރު އެ ގައުމަށް ވަޑައިގަތް ސިޔާސީ ބޭފުޅުންނާއި އެ ބޭފުޅުންގެ އާއިލާ އަށް ހިމާޔަތް ލިބުނީ 1951ގެ ރެފިއުޖީ ކޮންވެންޝަންގެ ދަށުންނެވެ.\nމޭ 1، 2015 ގައި ބޭއްވި "މޭޑޭ މުޒާހަރާ"އާ ގުޅިގެން ނުހައްގު ދައުވާއަކުން ޖަލަށް ލާން އުޅުމުގެ ސަބަބުތައް ދައްކަވައި ހިމާޔަތް ހޯއްދެވި ނަމަވެސް ޖިންސީ ކުށުގެ ތުހުމަތުކުރެވޭ ނަމަ ޔޫކޭގައި ދިރިއުޅުއްވުން ފަސޭހަނުވާނެ ކަމަށް، މައުލޫމާތު ހުރި ބައެއް މީހުން ބުނެ އެވެ. އިނގިރޭސި ވިލާތަށް އެތެރެވާން އުނދަގޫތައް ކުރިމަތިވިއްޔާ އޭގެ ސަބަބަކީ ވެސް، އެ ތުހުމަތުތައް ކަމަށް، އެ މީހުން ދެކެ އެވެ.\n"ނޫން، އޭނާ ޔޫކޭއަށް ދިޔައީ،" އަލީ ވަހީދުގެ ގާތް ބޭފުޅާ ވިދާޅުވި އެވެ.\nރާއްޖެ އިން ފުރާވަޑައިގަތް ރޭ އަލީ ވަހީދު ވަނީ އޭނާ ޔޫކޭގައި ދިރިއުޅުއްވިއިރު ބޭނުންކުރެއްވި އެ ގައުމުގެ ސިމް އެކްޓިވޭޓް ކުރައްވައިފަ އެވެ.\nއަލީ ވަހީދު ވަޑައިގަތީ ދުބާއީ އަށް ނަމަ، ފަސޭހައިން އެތެރެވެވޭނެ އެވެ. އެ ގައުމުން ދިވެހިންނަށް 90 ދުވަހުގެ އޮންއެރައިވަލް ވިސާ ލިބެ އެވެ. ކޮވިޑް-19އާ ހެދި ސްރީ ލަންކާ ބަންދުކުރުމުން ގިނަ ދިވެހިން ޔޫކޭ ވިސާ ނަގަން ދަނީ ވެސް ދުބާއީއަށެވެ. އެތަނަށް ދާ ދިވެހިންނަށް ވެސް އެކްސްޕްރެސް ޚިދުމަތުން 3-4 ދުވަހުގެ ތެރޭގައި ވިސާ ލިބެ އެވެ. އާއްމު އުސޫލުގެ ތެރެއިން ގާތްގަނޑަކަށް ހަފުތާއެއް ހޭދަވެ އެވެ.\nއެކަމަކު ޔޫކޭގައި ވެސް ދިވެހިންނަށް އޮންއެރައިވަލް ވިސާ ލިބޭތީ ކޮންމެހެން ވިސާ ނެންގެވުމަށް އަލީ ވަހީދު ދުބާއީއަށް ވަޑައިގަންނަވަން ޖެހިވަޑައެއް ނުގަންނަވާނެ އެވެ.\n"އެއްވެސް ގައުމެއް އަލީ ވަހީދަށް ފަސޭހައެއް ނުވާނެ، ރެފިއުޖީކަން ނުލިބޭނެ"\nހައި ކޯޓަށް ހުށަހެޅި އިސްތިއުނާފް ކުރިއަށް ނުގެންދެވުނަސް ޕާސްޕޯޓް ދޫކުރި ހަތަރު މަސް ހަމަވުމުން ރާއްޖެ ވަޑައިނުގެންފި ނަމަ އަލީ ވަހީދާ ދެކޮޅަށް ރަސްމީ އިދާރާތަކަށް އެޅިދާނެ ފިޔަވަޅުތަކެއް އެބަ ހުއްޓެވެ.\n"ހަތަރު މަސް ހަމަވުމުން ޕާސްޕޯޓް ހިފެހެއްޓުމުގެ އަމުރަކަށް އަނެއްކާވެސް އެދެވިދާނެ. އިމިގްރޭޝަން މެދުވެރިކޮށް ވިސާ ކެންސަލް ކުރެވިދާނެ، ދެން އެ ހުރި ގައުމެއްގައި ވިސާ އެކްސްޓެންޑެއް ނުކުރެވޭނެ، ވަކި މުއްދަތެއް ހޭދަވެ އޯވަސޭޓޭވުމުން ޑީޕޯޓްކޮށްލުމަކީ ވެސް ހިނގާފާނެ ކަމެއް،" އެއް ބޭފުޅަކު ވިދާޅުވި އެވެ.\nވަކި މުއްދަތަކަށް އިނގިރޭސިވިލާތުން ކުރިން ހިމާޔަތް ދީފައި އޮތް ނަަމަވެސް މިފަހަރު އެ ހިމާޔަތުގައި އެ ގައުމުގައި ދިގު މުއްދަތަކަށް އުޅުއްވަން އަލީ ވަހީދަށް ފަސޭހައެއް ނުވާނެ އެވެ. ގައުމުތަކުން ރެފިއުޖީ ސްޓޭޓަސް ދިނުމުގައި ބަލާ ގިނަ ކަންތައްތަކެއް ހުރެ އެވެ. އެއްވެސް ގައުމަކުން ހިމާޔަތް ހޯއްދަވަން އުނދަގޫވާނެ ސަބަބަކީ އޭނާއާ ދެކޮޅަށް ދައުލަތުން ބޮޑު ކުށެއްގައި ދައުވާ އުފުލާފައި އޮތުމެވެ. ސިޔާސީ ފްރޭމްކުރުމެއްގެ ގޮތުގައި ސިފަކުރެއްވޭ ވަަރަށް ވުރެން ދައުވާތައް ސީރިސް ކަމުންނެވެ.\nޖިންސީ ކުށްތަކުގެ ލިސްޓަށް އަރާފައި ތިބޭ މީހުން ބައެއް ގައުމުތަކަށް އެތެރެވުން މަނަލެވެ. ޕާސްޕޯޓް ދޫކޮށްދެއްވަން ކޯޓުގައި އަލީ ވަހީދު އެދިވަޑައިގަތީ އުފުލާފައިވާ ދައުވާއާ ހެދި ޓްރެވަލް ޑޮކިއުމެންޓެއްގައި ނަމަ ގައުމުތަކުގައި އޭނާގެ އަބުރަށް ހުތުރުވާނެ ކަން ފާހަގަކުރައްވަމުންނެވެ.\nގައުމުތަކާއި ރާއްޖެއާ ދެމެދު އޮންނަ ގުޅުމުގެ ތެރެއިން އަލީ ވަހީދު ގެނެވޭނެ ކަމުގެ ޔަގީންކަން ސަރުކާރުގެ ބައެއް ބޭފުޅުންނަށް އެބަ އޮތެވެ. މިފަދަ ސީރިއަސް ތުހުމަތެއްގައި ހިމެނޭ މީހަކަށް ހިމާޔަތާއި ރައްކާތެރިކަން ދިނުމަށް ވުރެން ގައުމުތަކުން ވެސް ބުރަވާނީ އެ ގައުމެއްގެ ސަރުކާރުން އެ މީހަކާ މެދު ހުށަހަޅާ ކަންތައްތަކެއްގެ މައްޗަށް ކަމަށް އެއް ބޭފުޅަކު ވިދާޅުވި އެވެ.\n"އިންޓަޕޮލްގައި ވެސް އެދެވިދާނެ، އެ މީހަކު ހުރި ގައުމެއްގައި ވެސް އެދެވިދާނެ. ސެކްޝުއަލް އޮފެންޑާއެއްގެ ގޮތުގައި ލޭބަލްކުރެވިފައި ހުރީމަ އުނދަގޫވާނެ އެ މީހަކަށް އެ ގައުމެއްގައި ހުންނަން. އިންޓަނޭޝަނަލް ޑޭޓާ ބޭސްތަކުގައި ޝެއާ ވެސް ކުރާނެ ސެކްޝުއަލް އޮފެންޑާސްގެ މައުލޫމާތު،" މިކަމުގައި "މިހާރު" އަށް ވާހަކަ ދެއްކެވި ބޭފުޅަކު ވިދާޅުވި އެވެ.\nޕާސްޕޯޓް ދޫކުރަން ދަށު ކޯޓުން ނެރުނު އަމުރު ހައި ކޯޓުން ބާތިލްކޮށްފި ނަމަ އެނބުރި ވަޑައިގަތުމަށް އަލީ ވަހީދަށް ރަސްމީ އިދާރާތަކަށް އެންގިދާނެ އެވެ. ބައެއް ކޭސްތަކުގައި ވަކި މުއްދަތެއްގެ ތެރޭގައި އަންނަން އަންގާފައި ވެސް އެބަ ހުއްޓެެވެ.\nމި ހާލަތުގައި ވެސް ރާއްޖޭގެ އިމިގްރޭޝަން މެދުވެރިކޮށް ޕާސްޕޯޓް ކެންސަލްކޮށްލެވޭނެ އެވެ. ކޮންމެ ގައުމެއްގައި ހުންނެވިޔަސް ޕާސްޕޯޓް ކެންސަލްކޮށްލުމުން ދެން ދަތުރެއް ނުކުރެއްވޭނެ އެވެ. ސައްހަ ޕާސްޕޯޓަކާ ނުލައި އެ ގައުމެއްގައި ހުރެވޭނެ ކަމަށް ކަނޑައަޅާފައިވާ މުއްދަތަށް ވުރެން އިތުރަށް ހުރެއްޖެ ނަމަ އޯވަސްޓޭވީ ކަމަށް ބަލައި ޑީޕޯޓްކޮށްލުން ފަދަ ފިޔަވަޅު ވެސް އެޅިދާނެ އެވެ.\nއަލީ ވަހީދު ނުގެނެވިދާނެ ކަމުގެ ކަންބޮޑުވުން!\nމި ސަރުކާރު ވެރިކަމަށް އައި ފަހުން ބޭރުގެ ގައުމުތަކާ ރާއްޖެއާ ދެމެދު އޮންނަ ގުޅުން ގާތެވެ. ޚާރިޖީ، ސިޔާސީ އަދި އިގްތިސާދީ ގޮތުން ވެސް ރާއްޖެއިން އެދޭ ކޮންމެ ކަމެއްގައި އެއްބާރުލުން ދެ އެވެ. މިހެންވިޔަސް ހައި ކޯޓުން އިސްތިއުނާފް މައްސަލަ ބަލައިނުގެންފި ނަމަ އަލީ ވަހީދު ރާއްޖެ ގެނައުމަކީ ކަމާ ބެހޭ އިދާރާތަކަށް ފަސޭހަ ކަމަކަށް ނުވާނެ ކަމަށް ގާނޫނީ ބައެއް ބޭފުޅުން ދެކެވަޑައިގަންނަވަ އެވެ.\nއެއް ބޭފުޅަކު ވިދާޅުވީ ރުހުމުގައި އަލީ ވަހީދު ވަޑައިނުގެންފި ނަމަ ހެދޭނެ އެއްގޮތެއް ވެސް ނޯންނާނެ ކަމަށެވެ. ޕާސްޕޯޓް ދޫކޮށްލައި "ފުރުވާލީ" ކަމުގެ ވާހަކަތަކަށް ބާރު ލިބޭ ގޮތަށް އޭނާ ވިދާޅުވީ އަލީ ވަހީދުގެ ގާތް އެކުވެރިޔާ، ޔޫތު މިނިސްޓްރީގެ ސްޓޭޓް މިނިސްޓަރު އައްސަދު އަލީ ޖާމިނުވާ ގޮތަށް ޕާސްޕޯޓް ދޫކޮށްލިޔަސް އެއީ ގާނޫނުގައި އޮންނަ ކަމެއް ނޫން ކަމަށެވެ.\nއަލީ ވަހީދު: އޭނާގެ ޕާސްޕޯޓް ދޫކުރީ ހަތަރު މަހަށް.-- މިހާރު ފައިލް ފޮޓޯ\nއޭނާގެ ވެސް އަނެއް ކަންބޮޑުވުމަކީ އަލީ ވަހީދުގެ ޣައިރު ހާޒިރުގައި އިސްތިއުނާފް ކުރިއަށް ގެންދެވިދާނެތޯ އުފެދޭ ސުވާލެވެ. އެގޮތަށް ގެންދިޔައަސް އެއީ ގާނޫނުއަސާސީގެ ދަށުން އެކަން ކުރެވޭނެ ގޮތެއް ކަމަށް އޭނާ ގަބޫލެއް ނުކުރައްވަ އެވެ.\nއިންޓަޕޮލް މެދުވެރިކޮށް ރެޑްނޯޓިސް ނެރުނަސް އެ މީހަކު ހުރި ގައުމަކުން ރާއްޖެ ގެނައުމުގައި ވެސް ހުރަސްތަކެއް ދިމާވެފައިވާ ކަމަށާއި ބޭރުގައި ތިބި ގިނަ ކުށްވެރިން ގެނައުމުގައި މިހާތަނަށް ދިމާވެފައި އޮތް ހުރަހަކީ އެކްސްޓްރެޑިޝަން ނުވަތަ ކުށްވެރިންގެ ބަދަލުކުރުމުގެ ގާނޫނުގެ ދަށުން ގައުމުތަކާ އެކު ހަދަން ޖެހޭ އެއްބަސްވުންތައް ނުހަދައި އޮތުން ކަމަށް އޭނާ ވިދާޅުވި އެވެ. ގިނަ ގައުމުތަކާ އެކު މި އެއްބަސްވުން އެކުލަވާލާފައި ނެތުމުން އެއް ސަރުކާރަކުން އަނެއް ސަރުކާރުގައި އެދުނަސް މިގޮތަށް މީހުން އެއް ގައުމުން އަނެއް ގައުމާ ހަވާލުކުރުމުގައި ގިނަ ފަހަރަށް އެއްބާރުލުމެއް ނުދޭނެ އެވެ.\nއަލީ ވަހީދަށް ކުށް ސާބިތުވެފައި ނުވާތީ، އޭނާ އަކީ ކުށްވެރިއެއް ނޫނެވެ. އެހެންކަމުން އެ ގާނޫނުގެ ދަށުން އޭނާ ގެންނަން ޖެހިދާނެ ހާލަތެއް މެދުވެރި ވެދާނެ ކަމަކަށް ނުބެލެވެ އެވެ. ހައި ކޯޓުން މައްސަލަ ބަލައިނުގެންފި ނަމަ ކަމާ ބެހޭ އިދާރާތަކަށް އޮންނާނީ އަލީ ވަހީދު ރާއްޖެ ގެނެވޭނެ ގާނޫނީ އެހެން މަގެއް ހޯދާށެވެ.\nފުލުހުން ދިވެހި ސަރުކާރު ކްރިމިނަލް ކޯޓް ހައި ކޯޓް އަލީ ވަހީދު ފުރުވާލުން\nހީކުރިއްޔޯ މި ހުރިހާ ކަމެއް ޓުއަރިޒަމް މިނިސްޓްރީގަ ހުރެގެން ހިލުވާލީމާ، އޭނާއަށް މިނިސްޓަރުކަން ލިބޭނެ ކަމަށް! ދެން އަލީ ވަހީދުވެސް އެކަހަލަ ދަންތުރައެއްގައި ޖެހޭނެ ކަމަކަށް ހިއެއް ނުކުރަން! ކީކޭ ދެން އަޅެފަހެ ބުނާނީ!\nމައިބަދައިގެ މައްސަލަތަކަށް ތެރެޕީ ދެއްވާނެ ކެނެރީގޭ ނަޝީދު. އޭނާއަކީ ގޮނޑިދުއްވައިގެން އެ ތެރެޕީ ހޯއްދަވާ ރަގަޅުވެފަހުރި ބޭފުޅެއް. ރާއްޖޭންވެސް އެކަން ކުރވޭނެނޫންތޯ؟\nނުވާނެ އެއްކަމެއްވެސް! ބޮޑުން ނަށް މޮޅުގޮތް އޮތް ގައުމެއް މިއީ! ބޮޑުން ނާއި ބޮޑުންގެ އައިލާ އަކީ ދިވެހި ގާނޫން އަސާސީގެ މާ މަތީގަ ތިބި ބައެއް! މިސާލަކަށް ބަލާބަލަ، ރައީސް ނަޝީދު. ރައީސް ނަޝީދު ވަނީ ކިތަންމެ ފަހަރަކު ގާނޫންތަށް އަދި އާންމު ދިވެހި މުޖުތަމައުގެ އުސޫލްތަށް ގޮންޖަހާފަ! އެކަމަކުވެސް ހިސާން، ސަމީމް، ރިއްފަތު ކަލަ މީހުންނަށް އޯކޭ! ޗުއްފުވެސް ނުބުނެވޭނެ! ގާޒީއެއް ގާނޫނުން ބޭރުން ހައްޔަރު ކުރީ!\nހުދުމުހުތާރު ސަރުކާރެއްގަ ފެންނާނީ މި ކަހަލަ ފީކަޅާ އަމަލުތަ\nއެހެންވީމާ އަސްލު ވީތަނެއްވެސް ނޭނގެދޯ؟ ބޭސްފަރުވާކުރަން ގޮސްވީޔާ އެކަން ކުރަން ފުރުސަތުދީ!4މަސްފަހުން ނައިމަ ދޯ ފިލިކަމަށްވާނީ. ކުށް ސާބިތުވެފައި ނުވާތީ، އޭނާ އަކީ ކުށްވެރިއެއް ނޫން! ހަޤީގަތް ދެނެވޮޑިގެން ވަނީ މާތް ﷲ\nހުރިހާ ވުޒާރާއެއްގުޅިގެން އެވަރު ޖަރީމާއެއް ހިންގި ބަޔަކަށް އެނގޭނެ ދެންވެސް ސަލާމަތްވާނެގޮތް.\nދެން ކޯޓުން ހުކުމް މައްސަލަބަލާނީ ބޮޑުވާބިއްލޫރި ބޭނުންކޮށްގެން، ދެން ހުކުމް ކުރާނީ މާކުރިން އަލީވަހީދު އޮޅިގެން ހެދި ޕީސީއާރު ޓެސްޓްްގެ ނަތީޖާ. ދެން އަލީވަހީދު ތުރުކީގައި ހުންނާނީ މަހެއް ދެމަހެއް ވަންދެން އޭރަށް ދިވެހިން ތިބޭނީ އިންތިޚާބެއްގަ ޖެހިފައި، ދެން އަލީވަހީދު ދާނީ ގޮނޑި ދުއްވަން ޔޫކޭ އަށް\nއޭނާ ސިއްހީ ފަރުވާއެއް ހޯދަންވެގެން ޕާސްޕޯޓްދޫކޮށްލިއިރު އެ ގައުމަކަށްގޮސް ފަރުވާ ހޯދާކަމުގެ ހެކި ކަމާބެހޭ ފަރާތްތަކަށް ފޮނުވާކަށް ނޯވޭތަ؟ އެއްވެސް ގައުމެއްގެ އެއްވެސް ހޮސްޕިޓަލެއްގައި ފަރުވާ ކުރެވޭނެ އިންތިޒާމެއް ހަމަނުޖައްސާ ހުރެ ހަމަ ގައުމުން ބޭރަށް ދާށޭ ބުނެލައިގެން އެހެން ކޮންމެ މީހަކަށް ދެވޭނަމަ ކަންކަން އޮންނަލެއް ހާދަ ފަސޭހައޭ.4މަސްވާއިރު އޮޕަރޭޝަން ނުކުރާނަމަ އޭނާ ކޯޓަށް ދޮގުހެދިކަމުގެ މައްސަލައެއްވެސް ނުބެލޭތަ؟\nޔޫކޭ އަށް ދުބާއީ މަގަކުން ނުވަދެވޭ މިދުވަސް ކޮޅު


Vote olhuvaalee kamah Yameen anekkaaves vidhaalhuvumun Shareef ah vee joke akah! | Mihaaru\nއިލެކްޝަންސް ކޮމިޝަންގެ މެމްބަރު ކަމުގެ ލިޔުން ރައީސް ޔާމީން، ޝަރީފްއާ ހަވާލުކޮށްދެއްވަނީ: ކުރިން ވަރަށް ގާތް ދެ ބޭފުޅުންގެ މެދުގައި ރިޔާސީ އިންތިޚާބަށް ފަހު ވަނީ ހިޔާލުތަފާތުވުން އުފެދިފައި. ---ފޮޓޯ: ރައީސް އޮފީސް\nވޯޓު އޮޅުވާލީ ކަމަށް ޔާމީން އަނެއްކާވެސް ވިދާޅުވުމުން ޝަރީފަށް ވީ ޖޯކަކަށް!\n28 ޖުލައި 2019 - 15:18 65 comments\nމިދިޔަ އަހަރުގެ ސެޕްޓެމްބަރު ބޭއްވި ރިޔާސީ އިންތިޚާބުގެ ކުރިން ޔާމީނާއި ޝަރީފަކީ ވަރަށް ގާތް ދެ ބޭފުޅުންނެވެ. ކުރިއްސުރެ އެކުގައި ސިޔާސީ މަސައްކަތް ކުރެއްވުމުގެ އިތުރުން ޔާމީން ދެ ވަނަ ދައުރަކަށް ހޮވުމުގެ ކެމްޕޭންގައި ވެސް އެންމެ ކުރިން ޝަރީފް އުޅުއްވި އެވެ.\nމި ގުޅުން މިގޮތަށް އޮއްވައި ޝަރީފް، އިލެކްޝަންސް ކޮމިޝަންގެ ރައީސަކަށް އައްޔަން ކުރައްވައި ކޮމިޝަނުގެ ނިންމުންތައް ޕީޕީއެމް ބޭނުންވާ ގޮތަށް ނިންމަމުން ދިއުމުން މައްސަލަ ބޮޑުވި އެވެ. އޭރު އިދިކޮޅު ޕާޓީތަކުން (މިހާރު ސަރުކާރު ހިންގާ ކޯލިޝަނުން) ބޮޑެތި ތުހުމަތުތަކެއް ޝަރީފާއި އީސީގެ މެމްބަރުންނަށް ކުރި އެވެ.\nމި ތުހުމަތުތައް ކުރަމުން ދަނިކޮށް ޔާމީންގެ މައްޗަށް އިންތިޚާބުގައި ކުރި ހޯއްދެވީ ރައީސް އިބްރާހިމް މުހައްމަދު ސޯލިހް އެވެ.\nމި ނަތީޖާ އަދިވެސް ގަބޫލުފުޅު ނުކުރައްވާ ކަމަށް "ދަ ޕްރެސް" އަށް ދެއްވި އިންޓަވިއުއެއްގައި ޔާމީން އިއްޔެ ވިދާޅުވުމުން ޝަރީފް ސިފަކުރެއްވީ އެއީ "ކުރު ވާހަކައެއް"ގެ ގޮތުގަ އެވެ.\nKuru vaahaka mubaaraathuga baiveri kuran rangalhu vaahaka eh pic.twitter.com/jcNFNEVF9e\n— Ahmed Shareef (@ShareefRangondi) July 28, 2019\nއެ އިންޓަވިއުގައި ޔާމީން ވިދާޅުވެފައި ވަނީ އިންތިޚާބުގައި ބޮޑެތި މައްސަލަތައް ހުރި ކަމަށެވެ. އެއް ކަމަކަށް ފާހަގަކުރެއްވީ ކުރިން ވެސް ޕީޕީއެމުން ހިތްހަމަނުޖެހުން ފާޅުކުރި މައްސަލަ އެވެ. އެއީ، ވޯޓު ކަރުދާސް ޗާޕްކުރުން އެމް7 އާ ހަވާލު ކުރުމެވެ. ގިނަ ސެކިއުރިޓީ ފީޗާސްތަކަކާ އެކު ވޯޓު ކަރުދާސް ޗާޕްކުރަން ނޮވެލްޓީން ހުށަހަޅާފައި އޮއްވައި އެމް7 އަށް ދިން ސަބަބާ މެދު ޔާމީން ވެސް ވަނީ ސުވާލު އުފައްދަވައިފަ އެވެ.\nއެ ޝަކުވާ ރަސްމީކޮށް ނޮވެލްޓީން ރައީސް އޮފީހަށް އޭރު ހުށަހެޅުމުން އެކަން ބައްލަވައި ޝަރީފަށް ގުޅުއްވި ކަމަށް ޔާމީން ވިދާޅުވި އެވެ. ބޭރުގެ ފަރާތްތަކަށް ބައިވެރިވެވޭ ގޮތަށް ވޯޓު ކަރުދާސް ޗާޕްކުރަން އަލުން އިއުލާން ކުރައްވާނެ ކަމުގެ ޔަގީންކަން ޝަރީފް ދެއްވި ކަމަށް ޔާމީން ވިދާޅުވެފައިވެ އެވެ.\nއެކަމަކު ޝަރީފް އެގޮތަށް އަމަލު ނުކުރައްވާ ކަން އެނގިވަޑައިގަތީ، ޔާމީން ވިދާޅުވި ގޮތުގައި، އިންތިޚާބު ނިމުނު ފަހުންނެވެ. ރަށްރަށަށް ކުރެއްވި ދަތުރުފުޅުތަކުން ލިބިވަޑައިގަތް ތާއީދާއި ކުރެއްވި މަސައްކަތްޕުޅުތަކުން އިންތިޚާބުގައި މަދުވެގެން 65 ޕަސެންޓް ވޯޓު ލިބިވަޑައިގަންނަވާނެ ކަމަށް އަންދާޒާ ކުރެއްވި ކަމަށް ޔާމީން ވިދާޅުވި އެވެ.\nއެކަމަކު ވޯޓުގެ ނަތީޖާ އައީ ހީފުޅުކުރެއްވި ގޮތާ ޚިލާފަށް ބޮޑެތި އޮޅުވާލުންތަކާ އެކުގައި ކަަމަށް އެމަނިކުފާނު ވިދާޅުވި އެވެ. އެކަން ބަލަން ވެސް އީސީން ހުރަސްތަކެއް ކުރިމަތި ކުރުވި ކަމަށް ތުހުމަތު ކުރެއްވި އެވެ.\nޔާމީންގެ މި ވާހަކަފުޅުތަކަކީ ޝަރީފް ވިދާޅުވި ގޮތުގައި ހަގީގަތެއް ނެތް ވާހަކަތަކެކެވެ. މުބާރާތެއްގައި ބައިވެރިކުރަން ރަނގަޅުވާނެ ކަމަށް ވިދާޅުވީ އެ ސަބަބާ ހުރެ ކަމަށް އޭނާ ވިދާޅުވި އެވެ.\nޝަރީފަށް ތާއީދު ކުރައްވައި ކޮމިޝަންގެ މެމްބަރު އަހްމަދު އަކްރަމް ކުރެއްވި ޓުވީޓެއްގައި ވެސް ވިދާޅުވީ ޔާމީންގެ ވާހަކަފުޅަކީ "ބުހުތާނު ދޮގެއް" ކަމަށެވެ. އީސީން ނަތީޖާ އިއުލާން ކުރަނީ ރައްޔިތުން ވޯޓު ދޭ ގޮތަށް ކަމަށް ވިދާޅުވި އެވެ. އެކަން ކުރަނީ އެކި ތަންތަނަށް އެއްވާ މީހުންގެ އަދަދަށް ބަލައިގެން ނޫން ކަމަށް ވިދާޅުވި އެވެ.\n"އީސީގެ މަސައްކަތާ މެދު ރައްޔިތުންގެ ހިތްތައް ހަރާބު ކުރަން މަސައްކަތް ނުކުރުމަށް ސިޔާސީ ފަރާތްތަކަށް ގޮވާލަން،" އަކްރަމް ވިދާޅުވި އެވެ.\nEC in vote thakuge natheejaa iulaan kuranee rayyithun vote dhey gothakah, eki thanthanah ehvaa meehuge adhadhah balaigeneh noon, EC ge masahkathaai medhu rayyithunge hiythah haraabu kuran masahkai nukuramah siyaasee faraaithakah govaalan.\n— Ahmed Akram (@akram4535) July 28, 2019\nމިނިވަން މުއައްސަސާއެއްގެ ރައީސްގެ ގޮތުގައި ހުންނަވައި ޝަރީފް ރައްދު ދެއްވި ގޮތާ މެދު ސޯޝަލް މީޑިއާގައި ބައެއް މީހުން ހިތްހަމަނުޖެހުންފާޅުކުރި އެވެ.\nޕީޕީއެމްގެ ކުރީގެ ސެކްރެޓަރީ ޖެނެރަލް ޑރ. ޚަލީލް ވިދާޅުވީ ޝަރީފްގެ ޓުވީޓުން އެ ކޮމިޝަނުގެ ނަޒާހަތްތެރިކަމާއި މިނިވަންކަމާ މެދު ސުވާލު އުފައްދަން ޖާގަ ލިބޭ ކަމަށެވެ.\nމި ވާހަކަ އަށް ވެސް ޝަރީފް ރައްދު ދެއްވި އެވެ.\nEC ge masahkathaa gulheygothun ehves farathakun hageegathaa khilaafu vaahaka dhahkaanama eah rahdhu dheyn jehey, PPM in nuvatha RY dhahkavaa ehen vaahaka thakah EC ge faraathun ehcheh nubunamehnu @abkhaleel\nޝަރީފް ވިދާޅުވި ގޮތުގައި ޔާމީނަށް ރައްދު ދެއްވީ އީސީގެ މަސައްކަތާ ގުޅޭ ގޮތުން ހަގީގަތާ ޚިލާފަށް ޔާމީން ވާހަކަފުޅު ދެއްކެވުމުންނެވެ. ޔާމީނާއި ޕީޕީއެމުން ދައްކާ އެހެން ވާހަކަތަކަށް ރައްދު ދެއްވާފައި ނުވާނެ ކަމަށް ވެސް ޝަރީފް ވިދާޅުވި އެވެ.\nރިޔާސީ އިންތިޚާބު ނިމުމާ އެކު ވޯޓު އޮޅުވާލި ކަމުގެ ތުހުމަތާ އެކު ޕީޕީއެމުން މުޒާހަރާތައް ބޭއްވި އެވެ. އަދި މައްސަލަ ސުޕްރީމް ކޯޓަށް ހުށަހެޅި އެވެ. އެކަމަކު ކޯޓުން ނިންމީ ޕީޕީއެމުން ހށަހެޅި ހެކިތައް ބަލައި އަލުން އިންތިޚާބު ބާއްވަން ޖެހޭ ސަބަބެއް ނެތް ކަަމަށެވެ.


ކަނޑުމަތީ ސަލާމަތާއި ތިމާވެއްޓަށް ހޭލުންތެރިކުރުމުގެ ޕްރޮގްރާމެއް ހިންގައިފި\n14 މޭ 2014\nސޮނެވާފުށި ރިސޯޓްގައި ހިންގި ހޭލުންތެރިކުރުމުގެ ޕްރޮގްރާމްގެ ބައިވެރިން — ފޮޓޯ / ޕޮލިސް\nކަނޑުމަތީގެ ސަލާމަތާއި ރައްކާތެރިކަމުގެ ފިޔަވަޅުތަކާއި ތިމާވެށްޓަށް ހޭލުންތެރިކަން އިތުރުކުރުމުގެ ގޮތުން ޕްރޮގްރާމެއް ސޮނޭވާ ފުށި ރިސޯޓްގައި ހިންގައިފި އެވެ.\nމެއި މަހުގެ9ވަނަ ދުވަހުން ފެށިގެ ދެ ދުވަހުގެ މުއްދަތަށް ކުރިއަށް ގެންދިޔަ މި ޕްރޮގްރާމަކީ ސޮނާވާ ފުށި ރިސޯޓާއި ބ. އޭދަފުށީ ޕޮލިސް ސްޓޭޝަނާއި ބ. އޭދަފުށްޓާއި ދަރަވަންދޫ އާއި މާޅޮސްގެ އިތުރުން ދޮންފަނު ސްކޫލް ގުޅިގެން ކުރިއަށް ގެންދިޔަ ޕްރޮގްރާމެކެވެ.\nމި ޕްރޮގްރާމްގައި ކަނޑުމަތީގެ ސަލާމަތީ ކަންކަމާއި ހިނގާފާނެ ހާދިސާއަކުން ރައްކާތެރިވުމަށް ކުރެވިދާނެ ކަންތައްތަކާއި އެޅިދާނެ ފިޔަވަޅުތަކާއި ބެހޭގޮތުން ތިމާވެށި ރައްކާތެރިކުރުމަށް ކުރެވިދާނެ ކަންތައްތަކާއި ވޭސްޓް މެނޭޖްމަންޓާއި ބެހޭގޮތުން ވަނީ މަޢުލޫމާތު ދީފަ އެވެ.\nމި ޕްރޮގްރާމްގައި މަޢުލޫމާތު ދީފައިވަނީ ބ. އޭދަފުށި ޕޮލިސް ސްޓޭޝަންގައި މަސައްކަތްކުރާ ފުލުހުންނާއި ސޮނެފުށީގައި މަސައްކަތްކުރާ ފަރާތްތަކުންނެވެ. މި ޕްރޮގްރާމްގައި 16 ބައިވެރިއަކު ބައިވެރިވެފައިވެ އެވެ.\nބ. އަތޮޅުގައި ހަދަމުންދާ ހަދަމުންދާ ރިސޯޓެއްގައި ބިދޭސީންތަކެއް ހަމަނުޖެހުން ހިންގަނީ\n2 ޖުލައި 2020\nބ. އަތޮޅު ރައްޔިތުންނަށް ޚާއްސަ މެޑިކަލް ކޭމްޕެއް!\nބ. އަތޮޅު ހޮސްޕިޓަލުގައި ކޮވިޑް-19 އަށް ޓެސްޓް ކުރަން ފަށަނީ\n30 ޖޫން 2020


BML ge aammu hihsaadhaarunge director kamah furuusathu hulhuvaalaifi\nބީއެމްއެލް ބޭންކް އޮފް މޯލްޑިވްސް: އެ ބޭންކުގެ އާއްމު ހިއްސާދާރުންގެ ޑިރެކްޓަރުގެ މަގާމަށް ވަނީ ބޭފުޅަކު ކުރިމަތިލާން ފުރުސަތު ހުޅުވާލާފަ --- އަހުމަދު އަޝްހާދު އަބްދުﷲ\nބޭންކް އޮފް މޯލްޑިވްސް (ބީއެމްއެލް)ގެ އާއްމު ހިއްސާދާރުން ތަމްސީލް ކުރާ ޑިރެކްޓަރުގެ މަގާމަށް ކުރިމަތިލުމުގެ ފުރުސަތު ހުޅުވާލައިިފި އެވެ.\nބީއެމްއެލް އިން ބުނީ އެ ބޭންކުގެ ހިންގާ ގަވާއިދުގެ 47 ވަނަ މާއްދާގައިވާ ގޮތުގެ މަތީން ޑިރެކްޓަރުންގެ ބޯޑުގައި ހިމެނޭ މެންބަރުންގެ ތެރެއިން މަދުވެގެން ތިން ޑިރެކްޓަރުންނަކީ އާންމު ހިއްސާދާރުން އިންތިހާބުކުރާ ޑިރެކްޓަރުންކަމުގައި ވާން ޖެހޭނެ ކަމަށެވެ. އެ ބޭންކުން މިމަހުގެ 15 ވަނަ ދުވަހު ބޭއްވި އޭޖީއެމްގައި ތިން ޑިރެކްޓަރުންގެ ތެރެއިން ދެ ޑިރެކްޓަރުން ވަނީ އިންތިހާބުކޮށްފަ އެވެ.\nމި މަގާމަށް ކުރިމަތިލާ މީހުން މޯލްޑިވްސް މަނިޓަރީ އޮތޯރިޓީ (އެމްއެމްއޭ)ގެ ޕްރުޑެންޝިއަލް ރެގިއުލޭޝަންގައި ބުނާ "ފިޓް އެންޑް ޕްރޮޕަ ރިކުއަމެންޓްސް" ފުރިހަމަވާން ޖެހެ އެވެ.\nބީއެމްއެލް އިން ބުނީ ކެޕިޓަލް މާކެޓް ޑިވެލޮޕްމަންޓް އޮތޯރިޓީގެ ކޯޕަރޭޓް ގަވާނެންސް ކޯޑުގައި ބަޔާކޮށްފައިވާ ގޮތުގެ މަތީން ބޭންކުގެ ބޯޑުގައި ޖެންޑަ ޑައިވާސިޓީ ހިމެނުމަށް ބާރުއެޅުމުގެ ގޮތުން ބޯޑުގެ މެންބަރުންގެ ގޮތުގައި އަންހެން ބޭފުޅުން ކުރިމަތިލުމަކީ އެ ބޭންކުން އަބަދު ވެސް މަރުހަބާ ކިޔާ ކަމެއް ކަމަށެވެ.\nމި މަގާމަށް ކުރިމަތިލުމަަށް ފުރުސަތު ހުޅުވާލާފައިވަނީ މިމަހުގެ 25 ވަނަ ދުވަހުގެ ނިޔަލަށެވެ.\nގައުމީ ބޭންކުން އެންމެ ފަހުން ބޭއްވި އަހަރީ އާއްމު ޖަލްސާގައި ޗެއާމަނެއް ވެސް ވަނީ ހޮވާފަ އެވެ. ޗެއާމަންގެ މަގާމަށް ހޮވާފައިވަނީ ޔޫޝައު ސައީދު އެވެ. މީގެ އިތުރުން އާއްމު ހިއްސާދާރުން ތަމްސީލް ކުރަން ހޮވާފައިވަނީ ނ. ހޮޅުދޫ، ނެލުމް، އިބްރާހީމް މުހައްމަދާއި ގ. އުފާ، އަހުމަދު މުހައްމަދު އެވެ.\nސީއެމްޑީއޭ ސްޓޮކް އެކްސްޗޭންޖް އިގްތިސޯދު + ބޭންކް އޮފް މޯލްޑިވްސް


ރޯދައާއި ޞިއްޙަތު – ޞިއްޙަތު.ކޮމް\nނޯޓް: މިއީ6ޖޫން 2016 ގައި ސަން އޮންލައިންގައި ޝާއިޢުކުރެވިފައިވާ ލިޔުމެކެވެ. ރޯދަ މަހަކީ ވެސް ޞިއްޙީ ތަފާތު މައްސަލަތައް ދިމާވެދާނެ މަހެކެވެ. ރޯދަ މަހުގައި ދިމާވާ ޞިއްޙީ މައްސަލަތަކާ އަހަރެމެންގެ ކެއުންބުއިމުގައި ގެންގުޅެވޭ ނޭދެވޭ އާދަތަކާ ވަރަށް ގިނަ ފަހަރު ގުޅިފައި އޮންނަކަން ފާހަގަ ކުރެވެއެވެ. އެހެންކަމުން ރޯދަ މަހުގައި ދިމާވެދާނޭ ޞިއްޙީ މައްސަލަތަކާއި، އެކަންކަން ކުޑަކުރުމަށް ކުރެވިދާނެ ކަންތައްތައް ބަލާލަމާ ހިނގާށެވެ. މަތިންއެރުމާއި، މޭއެންދުން މަތިން އެރުމާއި މޭއެންދުމަކީ ރޯދަމަހުގައި ބައެއް މީހުންނަށް […]\nނޯޓް: މިއީ 1 ޖޫން 2016 ގައި ސަން އޮންލައިންގައި ޝާއިޢުކުރެވިފައިވާ ލިޔުމެކެވެ. ކުރިޔަށް އޮތީ އެންމެހާ މުސްލިމުތަކުންގެ ބަރަކާތްތެރި ރަމަޟާން މަހެވެ. ރޯދަ މަހަކީ އަޅުގަނޑުމެންގެ ކެއުން ބުއިމަށް ވެސް ބަދަލުތަކެއް ގެނުވާ ދުވަސްވަރެކެވެ. ކެއުމުގެ ވައްޓަފާޅި އާންމު މައްސަރުތަކާ މުޅިން ތަފާތު ވެދެއެވެ. އެހެން ކަމުން ރޯދަ މަހުގައި ވެސް ދުޅަހެޔޮ ގޮތެއްގައި އަޅުގަނޑުމެންގެ ކެއުން ބުއިން ބައްޓަންކޮށް، ސުފުރާ މަތީގައި އަތުރާލެވޭ ކާބޯތަކެތީގެ ބާވަތްތަކަކީ ހަށިގަނޑަށް ފައިދާހުރި، ދުޅަހެޔޮ ކާބޯތަކެތި ކަމުގައި ހެދުން […]\nނޯޓް: މިއީ 29 މެއި 2016 ގައި ސަން އޮންލައިންގައި ޝާއިޢުކުރެވިފައިވާ ލިޔުމެކެވެ. ރޯދަ ހިފުމަކީ އޭގެ ސަބަބުން ތަބީއީ ގޮތުން ހަށިގަނޑަށް ތަފާތު ބަދަލުތައް އަންނަ ކަމެކެވެ. ރޯދަ ހިފުމަކީ އޭގައި ޞިއްޙީ އެތައް ފައިދާތަކެއް ވެސް ހިމެނޭ ކަމެއްކަން ފާހަގަ ކުރެވެއެވެ. އެހެންކަމުން ރޯދަށް އަށް ހުރުމުން ހަށިގަނޑަށް ތަބީއީ ގޮތުން އަންނަ ބަދަލުތަކާއި، ރޯދަ ހިފުމުން ލިބިދޭ ޞިއްޙީ ފައިދާތަކަށް ބަލާލަމާ ހިނގާށެވެ. ރޯދަ ހިފުމުން ހަށިގަނޑަށް އަންނަ ބަދަލުތައް ރޯދައަށް ހުރުމަކީ […]\nނޯޓް:2ޖޫން 2017 ގައި ސަން އޮންލައިންގައި ޝާއިޢުކުރެވިފައިވާ ލިޔުމެކެވެ. ރޯދަ މަހުގައި އެހެން މަސްތަކާ ޚިލާފަށް ވަރަށް ގިނަ ތަފާތު ވައްތަރުގެ ކާބޯތަކެތި ތައްޔާރުކޮށްގެން ބޭނުންކުރެވެއެވެ. ކޮންމެ ކަހަލަ ކާބޯއެއްޗެއް ރޯދަމަހު ތައްޔާރުކުރި ނަމަވެސް ޞިއްޙަތަށް ފައިދާހުރި ގޮތަކަށް އެއެއްޗެއް ތައްޔާރުކުރެވޭތޯ ބެލުން މުހިއްމެވެ. ހަމައެހެންމެ ބައެއް ކަހަލަ ކާބޯތަކެއްޗާއި، ދުރުހެލިވުމަކީ ރޯދަމަހުގެ ދުވާލުގެ ވަގުތުތައް ހެޔޮގޮތުގައި ބޭނުންހިފުމަށް އެހީތެރިވެދޭނެ ކަމެކެވެ. ރޯދަމަހުގެ ކެއުން ބުއިމުގައި ދުރުހެލިވާންޖެހޭ ކާބޯތީގެ ބާވަތްތަކަށް ބަލާލަމާ ހިނގާށެވެ. އަހަރެމެންގެ […]\nނޯޓް: 1 ޖޫން 2017 ގައި ސަން އޮންލައިންގައި ޝާއިޢުކުރެވިފައިވާ ލިޔުމެކެވެ. ރޯދަމަހަކީ އަޅުކަމުގެ މައްސަރެކެވެ. ނަމަވެސް ރޯދަ މަހުގައި ވެސް އަހަރެމެންގެ ޞިއްޙަތަށް ޚާއްޞަ ސަމާލުކަމެއް ދޭންޖެހެއެވެ. އެގޮތުން ކަސްރަތުކޮށް، އެކި ކުޅިވަރުތައް ކުޅެ އުޅުމަކީ ވެސް ދުޅަހެޔޮ ޞިއްޙަތެއްގައި ހުރުމަށް ކުރަންޖެހޭ ކަންކަމެވެ. ރޯދަމަހަކީ ގިނައިރު ތަކެއް ވަންދެން ނުކައި ހައިބަނޑާ ރޯދަށް ހުންނަ ދުވަސްވަރަކަށް ވުމުން، ރޯދަ މަހުގެ ތެރޭގައި ކަސްރަތުކުރުމާއި، ކުޅިވަރުކުޅެ ހެދުމުގައި ސަމާލުވާންޖެހޭ ކަންކަމަށް ބަލާލުމަކީ މުހިއްމު ކަމެއް ކަމުގައި […]\nރޯދަ މަސް: ދުންފަތާ ދުރުހެލިވުމަށް ވަރަށް އެކަށޭނަ ދުވަސްވަރެއް\nނޯޓް: 31 މެއި 2017 ގައި ސަން އޮންލައިންގައި ޝާއިޢުކުރެވިފައިވާ ލިޔުމެކެވެ. ރޯދަމަހަކީ އަހަރެމެންގެ ދިރިއުޅުމަށް ވަރަށް ބޮޑެތި ބަދަލުތަކެއް އަންނަ މަހެކެވެ. ރޯދަ މަހުގެ ދުވާލުގެ ވަގުތުތަކުގައި އެއްގޮތަކަށް ވެސް ނުކައި ރޯދައަށް ހުންނަ ހުރުމަކީ ކެއުން ބުއިމުގައި ގެންގުޅެވޭ ނޭދެވޭ އާދަތަކާއި، އަހަރެމެންގެ ކިބައިގައި އަށަގެންފައި ހުންނަ ދުންފަތު އިސްތިއުމާލުކުރުން، މަސްތުވާތަކެތި ބޭނުންކުރުން، މާގިނައިން އެނާޖީ ޑްރިންކްސް ބޭނުންކުރުން ފަދަ ޞިއްޙީގޮތުން އެހާ ރަނގަޅު ނޫން އާދަތައް ބަދަލުކޮށްލުމަށް ލިބިގެންދާ ފުރުޞަތެކެވެ. ރޯދައަށް ހުންނަ […]\nނޯޓް: 29 މެއި 2017 ގައި ސަން އޮންލައިންގައި ޝާއިޢުކުރެވިފައިވާ ލިޔުމެކެވެ. އަލަށް ރޯދަ ހިފުމަކީ ކުޑަކުދިންނަށް ވަރަށް ތަފާތު އިހުސާސެއް ގެނެސްދޭނެ ކަމެކެވެ. ބައެއް ކުދިންނަށް ފުރަތަމަ ދުވަހު ނޫނީ ފުރަތަމަ ދެތިން ދުވަހު އެއްކޮށް އެއްޗެއް ނުކައި ރޯދައަށް ހުރުމަކީ ދަތިކަމަކަށް ވެސް ވުން އެކަށީގެންވެއެވެ. އެހެންކަމުން ކުޑަކުއްޖަކު އަލަށް ރޯދައަށް ބަހައްޓަން ފެށުމުގެ ކުރިން އެކަމަށް ދުރާލާއި ހާނުވައި ތައްޔާރުކުރުވުން މުހިއްމެވެ. ރޯދައަށް ހުރުމަށް ކުޑަކުދިން ތައްޔާރުކުރުމުގެ ގޮތުން ރޯދަ މަސް ފެށުމުގެ […]\nހާރުދަމު ކެއުންބުއިން ބަހައްޓާނީ ކިހިނެއް؟\nނޯޓް: 28 މެއި 2017 ގައި ސަން އޮންލައިންގައި ޝާއިޢުކުރެވިފައިވާ ލިޔުމެކެވެ. ރޯދަމަސް ހެޔޮ ގޮތުގައި ބޭނުން ހިފުމަށް ރޯދަމަހު ކެއުން ބުއިމަކީ ވެސް ފައިދާހުރި ގޮތެއްގައި ބައްޓަންކުރެވިފައިވާ ކަމަކަށް ވާންޖެހެއެވެ. ރޯދަމަހުގެ ކެއުންބުއިމުގެ ތެރެއިން އެންމެ ސަމާލުވާންޖެހޭ އެއް ކަމަކީ ހާރުދަމުގެ ކެއުން ރަނގަޅު ގޮތަކަށް ތައްޔާރުކޮށް ކުރިޔަށް ގެންދިއުމެވެ. ހާރުދަމުގެ ކެއުމަކީ ރޯދައަށް ހުރުމަށްޓަކައި އެންމެ ބޭނުންތެރި ކެއުމެވެ. ހާރު ދަމުގެ ކެއުމަކީ ލުއިކެއުމަކަށް ހަދާށެވެ. ހާރުދަމުގެ ކެއުމުގައި ކާބޯހައިޑްރޭޓް ޕްރޮޓީން، ފައިބަރު އެކުލެވޭ […]\nނޯޓް: 27 މެއި 2017 ގައި ސަން އޮންލައިންގައި ޝާއިޢުކުރެވިފައިވާ ލިޔުމެކެވެ. ރޯދަމަހަކީ އަޅުކަމުގެ މައްސަރެވެ. އެންމެ އިސްކަމެއް ދޭންޖެހޭނީ ދީނީ އަޅުކަންކަން އެންމެ ފުރިހަމަ ގޮތުގައި ފުރިހަމަ ކުރުމަށެވެ. ދީނީ އަޅުކަންކަން އެންމެ ފުރިހަމަ ގޮތެއްގައި އަދާކުރެވޭނީ ރޯދަ މަހުގެ ކެއުން ބުއިން ވެސް ދުޅަހެޔޮ ގޮތެއްގައި ބައްޓަންކުރެވިގެންނެވެ. ރޯދަ މަހުގެ ރޯދަ ވީއްލާ ވަގުތަކީ ވެސް ދުޅަހެޔޮ ގޮތެއްގައި ތައްޔާރުކުރެވިފައިވާ ހަށިގަނޑަށް ފައިދާހުރި ކާބޯތަކެތި ބޭނުންކުރެވޭ ވަގުތަކަށް ހަދަންޖެހެއެވެ. އެގޮތުން ރޯދަ ވީއްލުމަށް ބޭނުންކުރަން […]


Mi kuda rah samaalukamah: Massala gina? | Mihaaru\nކުދިންތަކެއް މަގުމަތީގައި ކުޅެނީ. --ފޮޓޯ: ނިޝާން އަލީ/މިހާރު\nކަނޑުހުޅުދޫން ފަޒީނާ އަހުމަދު\n21 ޖެނުއަރީ 2020 - 08:30 27 comments\nދެ އަހަރު ނުފުރޭ ކުއްޖެއްގެ ރޭޕުން ރޮއްވާލީ މުޅި ގައުމެވެ. ބައްޕަ އާއި މަންމަ، މަސްތުގެ ދުނިޔޭގައި ވަނިކޮށް، ކާފަ އާއި މުނިކާފަގެ ޝިކާރައަކަށް ވި ކުއްޖާ އަށް ހަމްދަރުދީއާ އެކު އެންމެންގެ ލޭ ކެކި އަރައިގަތީ އެވެ. ހަވަރަށް މީހުން އެއްވާ ގޮތަށް، ހުޅުމާލޭގައި ކުއްޖާގެ ބައްޕަ އޮތް ގޭ ކައިރި އަށް ގޮސް ހަމަނުޖެހުން ވެސް ހިންގި އެވެ.\nއިހުމާލާއި ޒިންމާ އަދާނުކުރުމުގެ ފާޑުކިއުން އަމާޒުވި މި މައްސަލައިގެ ކަވަރޭޖަށް، ގއ. ކަނޑުހުޅުދު އަށް ދިޔަ ދަތުރުމަތީގައި، އަހަރެމެން ފުރަތަމަ މަޑުކުރީ މި އަތޮޅުގެ އެއާޕޯޓު އޮންނަ ރަށް، ކޫއްޑޫގަ އެވެ. ލޯންޗުގެ އިންތިޒާރުގައި އެ ރަށުގެ ބަނދަރުމަތީގައި ހޭދަކުރި ކުޑަ ވަގުތުކޮޅުގައި ވެސް އެތަނުގައި ތިބި އެންމެން ދެއްކީ ރަހުމެއް، ކުލުނެއް، އިންސާނިއްޔަތު ކަމެއް ނެތް ބައެއްގެ އަނިޔާގައި އެ ކުއްޖާގެ "ދިރިއުޅުން މަރާލި" ވާހަކަ އެވެ. ކޫއްޑޫން ކަނޑުހުޅުދު އަށް ދިޔަ ދަތުރުމަތީގައި ގއ. ވިލިނގިއްޔަށް ފައިބައި، ވަން ކެފޭ ތެރޭގައި ތިބި މީހުން ވެސް މި ރަށުގައި ހިނގި ކަންކަން އެ މީހަކަށް ފެންނަ ގޮތަކަށް މާނަކޮށްގެން ނުރުހުން ފާޅުކުރި އެވެ.\nކަނޑުހުޅުދޫގައި އެއް އަހަރާއި ނުވަ މަހުގެ ކުއްޖަކަށް އެހާ ބޮޑު އަނިޔާއެއް ދިނީ ކީއްވެގެން ހެއްޔެވެ؟ ވަރިހަމަ ރައްޔިތުންތަކެއް ދިރިއުޅެނީ ހެއްޔެވެ؟ މުއައްސަސާތަކުން ޒިންމާ އަދާކުރޭ ހެއްޔެވެ؟\nކަނޑުހުޅުދޫ: މި ރަށުގައި ހިނގި ހާދިސާ އިން މުޅި ގައުމު ރޮއްވާލި. --ފޮޓޯ: ނިޝާން އަލީ/މިހާރު\nމި ކަންބޮޑުވުންތަކާ އެކު އަހަރެމެން މިދިޔަ ހޮނިހިރުދުވަހު މި ރަށަށް ފޭބިއިރު، މި ރަށުގެ މީހުންގެ ކަންބޮޑުވުން އަދި މާ ބޮޑެވެ. ފޮޓޯގްރާފަރު ނިޝާން އަލީގެ ކެމެރާ ފެނި، އަހަރެމެން މި ރަށަށް އައި ބޭނުން ވެސް އެ މީހުންނަށް އެނގުނެވެ. ހަމައެކަނި ކޮން މީޑިއާއެއްތޯ އަހާލައި، ވާހަކަ ފަށަނީ ވެސް ގިނަ މީހުން އަމިއްލަ އަށެވެ.\nތުހުމަތު ކުރެވުނު ދެ މީހުންގެ ތެރެއިން ޖިންސީ ގޯނާގެ ރެކޯޑު އޮންނަ މުނިކާފަ ރަށުގެ ކުއްޖަކާ ބެހިފާނެ ކަމާ މެދު އެ މީހުންގެ ހިތުގައި ޝައްކެއް ނެތެވެ.\n"އެކަމަކު ކާފަ އާއި މުނިކާފަ ވެގެން ދެ އަހަރުގެ ދަރިފުޅަށް އެވަރު ކޮށްފިއޭ ބުނީމަ ގަބޫލެއް ނުކުރެވުނު،" މި ރަށުގެ މީހަކު ބުންޏެވެ.\nއަހަރެމެންނަށް ވެސް އެއީ، އަޑު އަހަން އުނދަގޫ، ހިތާއި ސިކުނޑި ބަރުކުރި، ގަބޫލުކުރަން ބޭނުން ނުވި ވާހަކަތަކެކެވެ. ދެ އަހަރު ނުވާ ކުއްޖާގެ ދެ ބޮޑުދައިތައަކު ގިސްލައި ރޮމުން އެ ވާހަކަތައް ކިޔައދިން އިރު އަހަރެމެން ތިބީ ހުއްޓުން އަރައިފަ އެވެ.\nE kujja ah kollafai oil varu feni doctor feshee roan!\nއެ ކުއްޖާ އަށް ކުރި މި އަނިޔާއާ ގުޅުވައި އަހަރެމެން ސުވާލުކުރި މީހުން، އިތުރު ކަމެއް އޮޅުންފިލުވަން ނުޖެހޭ ވަރަށް މި ރަށުގެ ހާލަތު ކިޔައިދިނެވެ.\nޖިންސީ ގޯނާގެ މައްސަލަތައް ނިސްބަތުން ގިނަ؟\nދެ އަހަރުގެ ކުއްޖާގެ މައްސަލަ ފެންމަތިވުމުން ގިނަ ބަޔަކަށް އުފެދުނީ މި ސުވާލެވެ. މިއީ، ޖިންސީ ގޯނާގެ މައްސަލަތަކުގައި އަރާ އޮތް ރަށެއް ހެއްުޔެވެ؟ އެ ކުއްޖާގެ މައްސަލައާ ގުޅުވައި، ކުރިން މި ރަށުގައި ހިނގާފައި ހުރި މައްސަލަތައް ވެސް ސޯޝަލް މީޑިއާ އަށް ދޫކޮށްލުމުން އެހެން ހީވެ އެވެ.\nއެހެން ރަށްތަކެކޭ އެއްގޮތަށް، ހިމޭންކޮށް އޮންނަ މި ރަށުގެ އާބާދީއަކީ 960 އެވެ. އެކަމަކު ރަށުގައި ދިރިއުޅެނީ ގާތްގަނޑަކަށް 500 މީހުންނެވެ. މަސްވެރިކަމުގެ އާމްދަނީ އަށް ބަރޯސާވެފައި އޮންނަ ރަށުގައި ވެސް ގެތައް ހުންނަނީ ޖެހިޖެހިގެންނެވެ. ގިނަ ގެތަކުގައި ބޭރު ފާރު ރާނައި ދޮރޯށި ލާފައި ހުއްޓަސް އެއް ގޭގައި ހިނގާ ކަންކަން، އަނެއް ގެއަކުން ބަލަ އެވެ. އެއް ބަޔަކު އަނެއް ބަޔަކަށް އަޅާލަ އެވެ.\nކަނޑުހުޅުދޫގައި ކުދިންތަކެއް މަގުމަތީގައި: ރަށުގެ ގިނަ މީހުން ބުނަނީ ކަންކަން ސިއްރު ނުކުރާ ކަމަށް --ފޮޓޯ: ނިޝާން އަލީ/މިހާރު\nމި ރަށުގެ ކައުންސިލުން ބުނިގޮތުގައި، އެހެން ރަށްތަކާ އަޅާބަލާ އިރު މި ރަށުގައި ޖިންސީ ގޯނާގެ މައްސަލަތައް ގިނައެއް ނޫނެވެ. ދޭތެރެ ދޭތެރެ އިން ހިނގި މައްސަލަތަކުގެ ތަފްސީލްތަކެއް ވެސް ކައުންސިލުން ދިނެވެ. އޭގެ ތެރޭގައި މި ރަށުގައި ދިރިއުޅުނު އެހެން ރަށެއްގެ މީހަކު [މިހާރު ޖަލުގައި] މިދިޔަ ޖެނުއަރީ ކުއްޖަކާ ބެހެން އުޅުމާއި ފިރިހެނަކު، މި ރަށުގެ އެހެން ފިރިހެން ކުއްޖަކަށް ޖިންސީ ގުނަވަން ދެއްކުން ހިމެނެ އެވެ. ކައުންސިލުން ދެން ދެއްކީ، މި ފަހުން ދެ އަހަރުގެ ކުއްޖާ އަށް ޖިންސީގޯނާކުރި މީހުންނަށް ތުހުމަތުކުރާ މައްސަލަތަކެވެ.\nކައުންސިލްގެ މި ވާހަކައާ ރައްޔިތުންގެ ތެރެއިން ބައެއް މީހުން އެއްބަސްވެ އެވެ. އެކަމަކު މަދު އާބާދީއަކާ ބަލާއިރު ނިސްބަތުން އެފަދަ މައްސަލަތައް ގިނަ ކަމަށް ދެކޭ މީހުން ވެސް އެބަ ތިއްބެވެ.\n"ހުކުމް ތަންފީޒުކުރަން ޖަލުގައި އެބަ ތިބި ބަޔަކު. މިނިވަންވެފައި ވެސް ތިބޭނެ. އަނެއްކާ ތުހުމަތު ކުރެވޭ ކޭސްތަކެއް އެބަހުރި. އެހެންވީމަ މަދެކޭ ނުބުނެވޭނެ،" މި ރަށުގައި ސަރުކާރުގެ ވަޒީފާގައި އުޅޭ މީހަކު، ނަން ނުޖަހަން އެދި ވާހަކަ ދައްކަމުން، ބުންޏެވެ.\nގިނަ ތުހުމަތުތަކެއް އެއް އާއިލާއަކަށް!\nމި ރަށުގައި ހިންގި ޖިންސީ ގޯނާގެ އަމަލުތައް މުއައްސަސާތަކުން ތަހުގީގު ކުރަމުން އަންނަ އިރު، މިކަމުގައި ބޮޑު ތުހުމަތު އެޅިފައި ވަނީ އެއް އާއިލާއެއްގެ ބަޔަކަށެވެ. ދެ އަހަރުގެ ކުއްޖާގެ ކާފަ އާއި މުނިކާގެ އިތުރުން ވެސް ޖިންސީ ގޯނާގެ މައްސަލައެއް ސާބިތުވި މީހަކު އަންނަނީ ޖަލު ހުކުމެއް ތަންފީޒުކުރަމުންނެވެ. އޭނާ އަކީ އާއިލީ ކުއްޖާގެ ގޮތުން ކާފަ އާއި މުނިކާފައާ ގުޅުން އޮންނަ މީހެކެވެ.\nދެ އަހަރުގެ ކުއްޖާ އަށް ޖިންސީ ގޯނާކުރި ކަމަށް ތުހުމަކުރާ ތިން މީހުންގެ ގެ --ފޮޓޯ: ނިޝާން އަލީ/މިހާރު\nޖުޑީޝަލް ސާވިސް ކޮމިޝަނުން މިދިޔަ އަހަރުގެ ފަހުކޮޅު ސަސްޕެންޑްކުރި، ޖިންސީ ފުރައްސާރައިގެ ތުހުމަތު ކުރެވިފައިވާ މި ރަށުގެ އިސް މެޖިސްޓްރޭޓަކީ އެ ކުއްޖާގެ މުނިކާފަ އަށް ބޮޑުބޭބެ ކިޔާ ބޭފުޅެކެވެ. ކޯޓު ހިންގެވުމާ ހަވާލުވެ އޭނާ ހުންނެވި އިރު، މި ރަށުގެ ތިން އަހަރުގެ ކުއްޖަކަށް ކުރިމަތިވި ޖިންސީ ގޯނާގެ މައްސަލަ ނުބަލައި ކޯޓުގައި ދިގުދެންމީ އޭނާގެ ބޮޑުބޭބެ އަށް ތުހުމަތު ކުރެވޭ މައްސަލައަކަށް ވާތީ ކަމަށް މި ރަށުގެ ބައެއް މީހުން ދެކެ އެވެ.\nއެ މޭރުމުން އޭނާ ބައެއް މީހުން ކައިރީ ބައެއް ވާހަކަތައް ދައްކަވާފައި ހުރި ކަމަށް ވެސް، ރަށުގެ ބައެއް މީހުން ބުނެ އެވެ.\n"އެ އާއިލާ ތެރޭގައި ބޮޑަށް އެ ކަންތައް އެ އޮތީ. ސިސްޓަމްގެ ތެރޭގައި ނުފޫޒު ގަދަކޮށްގެން އެ މީހުން މައްސަލަތަކެއް ނުބެލޭ،" އެކަކު ބުންޏެވެ.\nމި އާއިލާ އިން ނޫނަސް މިފަދަ މައްސަލަތައް ފެންމަތިވެ، އެކި މީހުން ހިމެނޭކަން ތަފާސްހިސާބުތަކުން އެނގެ އެވެ. އެހެންކަމުން އެއީ އެންމެ އާއިލާއެއްގެ ތެރޭގައި އޮތް ކަމެކޭ ބުނެ ނިންމާލެވޭކަށެއް ވެސް ނެތެވެ.\nޖިންސީ ގޯނާ ސިއްރު ކުރަނީތަ؟\nމި ސުވާލަށް ރަށު ކައުންސިލުން ވެސް އަދި އަހަރެމެންނާ ވާހަކަ ދެއްކި ގިނަ ރައްޔިތުން ވެސް އެއްބަހެއް ނުވި އެވެ.\n"ނޫން، މި ރަށުގެ ރައްޔިތުންނަކީ ހޭލުންތެރި ބައެއް، ސިއްރެއް ނުކުރޭ. މި ފަހުން ހިނގި ކަންކަން ވެސް ހަމަ މުއައްސަސާތަކަށް ރިޕޯޓްކުރި. ދެ އަހަރުގެ ކުއްޖާގެ ކޭސްގައި އާއިލާ އިން ރިޕޯޓްކުރުމާ އެކު ކައުންސިލް އެ ދުވަހު [ހުކުރުދުވަހު] ހުޅުވައި މަސައްކަތް ކުރި. އޭގެ ކުރިން [މުނި ކާފަގެ ފަރާތުން އެހެން ކުއްޖަކަށް] ދިމާވި ކޭސްގައި ވެސް ކައުންސިލާ ހިއްސާކުރުމާ އެކު ފުލުހުންނާ އެކު ބައްދަލުވުމެއް ބާއްވައި މަޝްވަރާކުރިން،" ކައުންސިލްގެ ރައީސް އަހްމަދު ޝަހީމް ވިދާޅުވި އެވެ.\nއަމިއްލަ ދަރިފުޅަށް ދެ ފަހަރެއްގެ މަތިން ޖިންސީ ގޯނާ ކުރިމަތިވި މުސްލިމާ ހަސަން ވެސް ބުނީ މި ރަށުގައި ޖިންސީ ގޯނާގެ އަމަލުތައް ސިއްރުނުކުރާ ކަމަށެވެ. ރައްކާތެރި ކުރެވެން އޮތް ގޮތަކަށް ކުދިން ވެސް ރައްކާތެރިކުރާ ކަމަށް ބުންޏެވެ.\nއޭނާގެ ކަންބޮޑުވުމަކީ ރިޕޯޓްކޮށް ތަހުގީގު ކުރާ މައްސަލަތަކުގައި ފިޔަވަޅު ނޭޅުމެވެ. ގިނަ ފަހަރަށް ކުށްވެރިވަނީ މައްސަލަ ހުށަހަޅާ މީހާ ކަމަށް ބުންޏެވެ. ނަތީޖާ ވަރަށް ގޯހެވެ؛ މައްސަލަ ހުށަހަޅަން ބައެއް މީހުން ފަސްޖެހެ އެވެ. އިންސާފު ނުލިބޭނެ ކަމުގެ ނާއުއްމީދުގައި ހުށަހެޅުމުގެ ބޭނުމެއް ނެތް ކަމަށް ވެސް ވިސްނޭ ފަހަރުތައް މުސްލިމާ އަށް ވެސް އާދެ އެވެ.\nކަނޑުހުޅުދޫގެ ކުއްޖަކު އެރަށުގެ މަގަކުން ހިނގާލާފައި ދަނީ--ފޮޓޯ: ނިޝާން އަލީ/މިހާރު\nމިގޮތަށް ކަން ހިނގާތީ، އަޅާނުލާ މީހުން ވެސް ތިބެދާނެ އެވެ. މަސްތުވާތަކެތި ބޭނުންކުރާ ދެ މީހަކާއި ޖިންސީ ގޯނާގެ ތުހުމަތުކުރެވޭ ބައެއްގެ ތެރޭގައި ހުރެގެން ދެ އަހަރުގެ ކުއްޖަކަށް ރައްކާތެރިކަމެއް ނެތް ކަމަށް މި ރަށުގެ އެންމެންނަށް އެނގެ އެވެ. އެކަމަކު ރިޕޯޓްކުރިއަސް މައްސަލަ ނުބެލޭނެ ކަމަށް ބުނެ، އެ މީހުން ވަރިހަމަކޮށްގެން ތިބީ އެވެ. ކުޑަ އާބާދީއެއްގައި އުޒުރު ދައްކައި ތިބުމަކީ ރަނގަޅު ގޮތެއް ހެއްޔެވެ؟ މި މައްސަލަތައް ހުއްޓުވަން މުޅި ރަށް އަތުގުޅާލައިފި ނަމަ، ހައްލު ލިބޭނެ ގޮތެއް ފެންނާނެ އެވެ.\nމައްސަލަތައް ރިޕޯޓްކޮށް، ގާނޫނީ މަރުހަލާތައް ކަޑައްތުކުރެވެމުންދާ ވަރުން އާއިލާތަކަށް އޮންނަ ހައްގުތަކާއި އަޅަން ޖެހޭ ފިޔަވަޅުތަކުގެ ހޭލުންތެރިކަން މި ރަށުގައި އުފައްދަން ޖެހެ އެވެ. ރަށުގެ ރައްޔިތުންނަށް އޮޅުން ނުފިލަނީ މިކަމެވެ.\nމި ހުރިހާ ކަންބޮޑުވުމެއް އެ މީހުންގެ އެބަ ހުއްޓެވެ. ދެ އަހަރުގެ ކުއްޖާ އަށް ކުރި އަނިޔާ އެހެން ކުއްޖަކަށް ތަކުރާރުވާކަށް މި ރަށުގެ ރައްޔިތުން ބޭނުމެއް ނުވެ އެވެ.\nAniyaa libunu2aharu ge kujjaa2aharu bandhugai!\nއަހަރެމެން ކައިރީގައި އެ މީހުން އެދުނީ، މި ވާހަކަތައް ލިޔެ މުއައްސަސާތަކަށް ފޯރުކޮށްދިނުމަށެވެ؛ އެ މީހުންގެ ވާހަކަތަކުންނާއި އަހަރެމެންގެ ދަތުރުގައި މަޑުކުރި އަނެއް ދެ ރަށުންނާއި ބައްދަލުވި މި އަތޮޅުގެ އެހެން ރަށްތަކުގެ މީހުންގެ ފަރާތުން އެނގުނީ، ފިޔަވަޅު ނާޅައިފި ނަމަ މި ރަށުގައި މި ހިނގި ކަމެއް މި އަތޮޅުގެ އެހެން ރަށެއްގައި ހިނގުމުގެ ފުރުސަތު ވެސް އެބަ އޮތް ކަމެވެ!\nއެންމެންގެ ލޯ ހުޅުވާލަދީ މިފަހަރު ސަމާލުކަމަށް މި އައީ، ކަނޑުހުޅުދު އެވެ؛ މި ހާލަތުގައި ދެން އޮތީ ކޮން ރަށެއް ހެއްޔެވެ؟\nއިތުރު ލިޔުންތައް ކުޑަކުދިންނަށް އަނިޔާކުރުން ގއ. ކަނޑުހުޅުދޫ ކުދިންނަށް ޖިންސީ ގޯނާކުރުން ޖިންސީ އަނިޔާ ޖިންސީ ގޯނާކުރުން ކުޑަކުދިން


Fandiyaarun ge gaanoon ge islaahu ge massala maadhamaa SC in nimmanee | Mihaaru\nސުޕްރީމް ކޯޓު: ފަނޑިޔާރުންގެ ގާނޫނަށް ގެނައި އިސްލާހުގެ މައްސަލައިގެ އަޑުއެހުންތައް އެ ކޯޓުން ކުރިން އޮތީ ނިންމާލާފައި --ފޮޓޯ/މިހާރު\nފަނޑިޔާރުންގެ ގާނޫނުގެ އިސްލާހުގެ މައްސަލަ މާދަމާ ސުޕްރީމް ކޯޓުން ނިންމަނީ\n04 އެޕްރީލް 2018 - 13:36 13 comments\nފަނޑިޔާރުންގެ ގާނޫނަށް މިދިޔަ މަހު ގެނައި އެ އިސްލާހު ބާތިލުކުރަން ހުށަހެޅީ ރައްޔިތުންގެ މަޖިލީހުގެ ހިންނަވަރު ދާއިރާގެ މެމްބަރު އިބްރާހިމް މުހައްމަދު ސޯލިހް (އިބޫ) އާއި ކެންދޫ ދާއިރާގެ މެމްބަރު އަލީ ހުސައިން އަދި މަކުނުދޫ ދާއިރާގެ މެމްބަރު އަނާރާ ނައީމެވެ.\nއެ މައްސަލައިގެ އަޑުއެހުންތައް ސުޕްރީމް ކޯޓުން ނިންމާލީ މިދިޔަ މަހު ފަހުކޮޅެވެ. ދެން އޮންނާނީ އެ މައްސަލައިގެ ހުކުމް އިއްވުން ކަމަށް އެންމެ ފަހުން ބޭއްވި އަޑުއެހުމުގައި ފަނޑިޔާރުންގެ ބެންޗުން އިއުލާން ކުރެއްވި އެވެ.\nގާނޫނު އަސާސީ އޮންނަ ގޮތުން ފަނޑިޔާރުން މަގާމުން ވަކި ކުރެވޭނީ ޖުޑިޝަލް ސާވިސް ކޮމިޝަން (ޖޭއެސްސީ) އިން ހުށަހަޅާ ހުށަހެޅުމަކަށް ބިނާކޮށް މަޖިލީހަށް ކަމަށް ވިޔަސް، ފަނޑިޔާރުންގެ ގާނޫނަށް ގެނައި އިސްލާހު އޮތް ގޮތުން ފަނޑިޔާރެއްގެ މައްޗަށް ކުށެއް ސާބިތުވެގެން އިސްތިއުނާފް މަރުހަލާ ނިމިއްޖެ ނަމަ މަޖިލީހުގެ ދައުރެއް ނެތި އޮޓަމެޓިކުން ފަނޑިޔާރުކަމުން ވަކިވާނެ އެވެ.\nގާނޫނަށް އެ އިސްލާހު ގެނައީ ޖިނާއީ ބޮޑެތި ތުހުމަތުތަކެއްގައި އުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރު އަލީ ހަމީދު މިދިޔަ ފެބްރުއަރީ މަހު ހައްޔަރުކޮށް، ދައުވާ އުފުލާފައި ވަނިކޮށެވެ.\nފަނޑިޔާރުންގެ ގާނޫނަށް ގެނައި އިސްލާހުގެ އިތުރުން މަޖިލީހަށް އިންތިޚާބުވާ ޕާޓީން ވަކިވާ ނުވަތަ ވަކިކުރާ މަޖިލިސް މެމްބަރުންގެ ގޮނޑި ގެއްލޭ ގޮތަށް މަޖިލީހުން ދާދި ފަހުން ފާސްކުރި އެންޓި ޑިފެކްޝަން ގާނޫނު ވެސް ބާތިލު ކުރަން ސުޕްރީމް ކޯޓަށް ވަނީ ހުށަހަޅައިފަ އެވެ. އެ މައްސަލައިގެ އަޑުއެހުންތައް ވެސް އޮތީ ނިންމާލައިފަ އެވެ. އެކަމަކު ހުކުމް ކުރުމުގެ މަޖިލިސް އަދި ތާވަލެއް ނުކުރެ އެވެ.\nއިތުރު ލިޔުންތައް ފަނޑިޔާރުން ސުޕްރީމް ކޯޓް ފަނޑިޔާރުން ވަކިކުރުން ރައްޔިތުންގެ މަޖިލިސް


ފުލުހުންގެ ބޯޑަށް ރ.ނަޝީދުގެ ކުރީގެ ވަކީލު ސަފާ ޢައްޔަންކުރަން ފާސްކޮށްފި - DhiDaily\nފުލުހުންގެ ބޯޑަށް ރ.ނަޝީދުގެ ކުރީގެ ވަކީލު ސަފާ ޢައްޔަންކުރަން ފާސްކޮށްފި\nފުލުހުންގެ ޚިދުމަތުގެ ޤާނޫނުގެ ދަށުން އެކުލަވައިލަންޖެހޭ ފުލުހުންގެ ބޯޑަށް، ކުރީގެ ރައީސް ރައްޔިތުން މަޖިލީހުގެ ރައީސް މުޙައްމަދު ނަޝީދުގެ ޤާނޫނީ ވަކީލުންގެ ޓީމުގައި މީގެ ކުރިން މަސައްކަތްކުރެއްވި ސަފާ ޝަރީފް ޢައްޔަންކުރަން މަޖިލީހުގެ ސަލާމަތީ ޚިދުމަތްތަކާބެހޭ ކޮމިޓީން ފާސްކޮށްފިއެވެ.\nފުލުހުންގެ ބޯޑަށް ޢާންމު ރައްޔިތުންގެ ތެރެއިން މެންބަރަކު ކަނޑައެޅުމަށްޓަކައި، އެ މަޤާމަށް ކުރިމަތިލުމުގެ ފުރުސަތު ދެވަނަ ފަހަރަށް ހުޅުވައިލުމުން ސަފާ ހިމެނޭހެން 06 ބޭފުޅުން ކުރިމަތިލެއްވިއެވެ.\nސަލާމަތީ ޚިދުމަތްތަކާބެހޭ ކޮމިޓީގެ މިއަދުގެ ބައްދަލުވުމުގައި ފުލުހުންގެ ބޯޑަށް ސަފާ ޢައްޔަންކުރަން ފެންނަކަމަށް ކޮމިޓީގެ އަޣުލަބިއްޔަތުން ވަނީ ފާސްކޮށްފައެވެ.\nފުލުހުންގެ ބޯޑަށް ޢާންމު ރައްޔިތުންގެ ތެރެއިން ކަނޑައަޅާ އެއް މެންބަރަކަށް ސަފާ ޢައްޔަންކުރަން ކޮމިޓީން ފާސްކޮށްފައިވާއިރު، ޢާންމު ރައްޔިތުންގެ ތެރެއިން އެ މަޤާމަށް ކުރިމަތިލުމަށް ޝައުގުވެރިވާ ބޭފުޅުންނަށް ފުރަތަމަ ފުރުސަތު ހުޅުވައިލުމުން ފަސް ބޭފުޅުން ކުރިމަތިލިއެވެ. އެ ގޮތުން ކޮމިޓީން ފުރަތަމަ ރުހުންދިނީ ހެންވޭރު ދެކުނު ދާއިރާގެ ކުރީގެ މެންބަރު އަދި އެމްޑީޕީގެ އިންޓަރނޭޝަނަލް ސްޕޯކްސް ޕާރސަން ޙާމިދު ޢަބްދުލްޣަފޫރަށެވެ. ހަމައެހެންމެ ކޮމިޓީން މަޖިލީހުގެ ތަޅުމަށް ފޮނުވުމުން، ފުލުހުންގެ ބޯޑަށް ޙާމިދު ޢަބްދުލްޣަފޫރު ޢައްޔަންކުރަން ރުހުންދޭން ފެންނަކަމަށް 41 މެންބަރުން ވޯޓު ދެއްވިއެވެ.\nފުލުހުންގެ ޤާނޫނުގައިވާާ ގޮތުން ފުލުހުންގެ ބޯޑު އެކުލެވިގެންވަނީ 07 މެންބަރުންގެ މައްޗަށެވެ. އެއީ ރައީސުލްޖުމްހޫރިއްޔާ ޢައްޔަންކުރައްވާ 02 މެންބަރުންނާއި، ފަންނީ ދާއިރާއަކުން ތަޢުލީމާއި ތަޖުރިބާ ލިބިލައްވައިފައިވާ 03 މެންބަރުންނާއި، ޢާންމުކޮށް ހުޅުވައިލައިގެން ރައްޔިތުންގެތެރެއިން ކުރިމަތިލާ 02 މެންބަރުންނެވެ.


އޮޅުވެލި ރިޒޯޓުގެ 20 މުވައްޒަފަކު ކޯވިޑް19 އަށް ފައްސިވެއްޖެ! | Sandhaanu\nއޮޅުވެލި ރިޒޯޓުގެ 20 މުވައްޒަފަކު ކޯވިޑް19 އަށް ފައްސިވެއްޖެ!\nމާލެ އަތޮޅުގައި އޮންނަ ސަން ސިޔާމް އޮޅުވެލި ރިސޯޓުގައި މަސައްކަތްކުރާ 20 މުވައްޒަފަކު ކޯވިޑް19 އަށް ފައްސިވެއްޖެއެވެ.\nހެލްތް އެމަޖެންސީ އޮޕަރޭޝަންސް ސެންޓަރ (އެޗްއީއޯސީ) އިން ވަނީ މިކަން ހާމަކޮށްފައެވެ.\nއިއްޔެ މުޅި ރާއްޖެއިން 50 މީހަކު ކޯވިޑް19 އަށް ފައްސިވެފައިވާއިރު، އޭގެ ތެރެއިން 28 ކޭސް ފެނިފައިވަނީ ރިޒޯޓްތަކުންނެވެ. މީގެ އިތުރުން3ކޭހެއް އަތޮޅުތެރޭގެ ރަށްރަށުން ފެނުނު އިރު، މާލެއިންވަނީ 19 ކޭސް ފެނިފައެވެ.\nރާއްޖޭގެ ބޯޑަރތައް ހުޅުވާލާ ފަތުރުވެރިން އަންނަން ފެށުމާއި ގުޅިގެން ރިސޯޓް މުވައްޒަފުންވަނީ ކޯވިޑްގެ ނުރައްކަލަށް ވަރަށް ބޮޑަށް ހުށަހެޅިފައެވެ.


ރާއްޖެ ދަރަނިވެރިވެދާނެ، ތައްޔާރުވެފައެއް ނެތް: ނަޝީދު | Jazeera\tރާއްޖެ ދަރަނިވެރިވެދާނެ، ތައްޔާރުވެފައެއް ނެތް: ނަޝީދު - Jazeera\nރާއްޖެ ދަރަނިވެރިވެދާނެ، ތައްޔާރުވެފައެއް ނެތް: ނަޝީދު\nނާޒިމް ހަސަން August 11, 2020 113 views0\nރާއްޖެ ނުދަރާނެ ކަމަށް ގަބޫލު ނުކުރެވޭ ކަމަށާއި އެކަމަށް ދިވެހި ދައުލަތް ތައްޔާރުވެފައިނުވާ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ މުޅި މަޖިލީހުގެ ކޮމިޓީގައި މިއަދު ރައީސް ނަޝީދު އެހެން ވިދާޅުވީ ފިނޭންސް މިނިސްޓަރު އިބްރާހިމް އަމީރު ސޮވެރިން ޑިޕޯލްޓަކަށް ނުދާނެ ކަމުގެ ފުރިހަމަ ޔަގީންކަން އެބަ އޮތް ކަމަށް ވިދާޅުވާ ގުޅިގެންނެވެ. މިއަދު މަޖިލީހުގެ މުޅި ކޮމިޓީއަށް އަމީރު ހާޒިރުކުރި އެވެ. އެ ކޮމިޓީއަށް ކުރީގެ ފިނޭންސް މިނިސްޓަރުން ވެސް ގެނެސް ދައުލަތުގެ ދަރަންޏާ ގުޅޭ ސުވާލުތައް އަމާޒު ކުރި އެވެ.\nރައީސް ނަޝީދު ވިދާޅުވީ ކުރީގެ މިނިސްޓަރުންނާއި މިހާރުގެ މިނިސްޓަރު ވެސް ދެއްކެވި ވާހަކަތަކުން ސާފުވި ކަމަކީ ދައުލަތުގެ ދަރަނި ބަލަހައްޓައި މެނޭޖް ކުރުމުގެ އެކަށީގެންވާ ގޮތުގައި ކުރެވިފައި ނެތްކަން ކަމަށެވެ.\n2017 ވަނަ އަހަރު ސިޔާމްގެ ކުންފުނި، އަހުމަދު ސިޔާމް ހޯލްޑިންއިން ނެގި 127 މިލިއަން ޑޮލަރަށް ސަރުކާރުން ސޮވެރިން ގެރެންޓީ ދިނެވެ. ޗައިނާގެ އެގްޒިމް ބޭންކުން ނެގި އެ ލޯނަށް އެ ކުންފުނިން ބަރާބަރަށް ފައިސާ ދައްކަމުން ދިޔަ އެވެ. ނަމަވެސް ކޮވިޑާ ގުޅިގެން މިދިޔަ މަހުގެ 21 ވަނަ ދުވަހާ ހަމައަށް ދައްކަން އޮތް ފައިސާ ނުދެއްކި އޮތެވެ. އޭގެ އަނެއް ދުވަހު އެ ފައިސާ ދެއްކުމަށް ޗައިނާގެ ބޭންކުން ދައުލަތަށް އެންގި އެވެ.\nރައީސް ނަޝީދު އެފަދަ އެންގުމެއް ބޭރުގެ މާލީ އިދާރާއަކުން ރާއްޖޭގެ ދައުލަތަށް އެންގި މިއީ ފުރަތަމަ ފަހަރު ކަމަށެވެ. މިކަމުން ދަރަނި މެނޭޖް ނުކުރެވޭކަން ފެންނަކަން ވިދާޅުވި އެވެ.\nމިހާރުގެ ފިނޭންސް މިނިސްޓަރު އަމީރަށް އިތުބާރު އެބަ އޮތް ކަމަށާއި ނަމަވެސް ދިމާވެގެން އުޅޭ މައްސަލައަކީ ރަނގަޅަށް ދަރަނި މެނޭޖް ނުކުރެވެމުންދާ މައްސަލަ ކަމަށެވެ. އެފަދަ މައްސަލަތަކުގައި ވަކި ބޭފުޅެއް ދިފާއު ނުކުރައްވާނެ ކަމަށް ވެސް ރައީސް ނަޝީދު ވިދާޅުވި އެވެ.\nމިނިސްޓަރު އަމީރު ވިދާޅުވީ، ދައުލަތުގެ ދަރަނިތައް މިހާރު ވެސް ވަރަށް ރަނގަޅަށް މެނޭޖް ކުރަމުންދާ ކަމަށެވެ. އަދި، އެ މަގާމުގައި ހުންނެވިހާ ދުވަހަކު އެކަން ރަނގަޅަށް ކުރައްވަމުންދާނެ ކަމަށް ވެސް ވިދާޅުވި އެވެ.\nސިޔާމްގެ ކުންފުންޏަށް ސޮވެރިން ގެރެންޓީ ދިންއިރު މިނިސްޓަރުގެ މަގާމުގައި ހުންނެވި އަހުމަދު މުނައްވަރު ވިދާޅުވީ އެއްވެސް ކަމެއް އުސޫލުތަކާއި ގާނޫނާއި ގަވައިދާ ހިލާފަށް ކޮށްފައިނުވާނެ ކަމަށެވެ. އެ ސޮވެރިން ގެރެންޓީ ވެސް ދީފައިވާނީ އުސޫލުތަކުގެ ތެރެއިން ކަމަށެވެ. އެކަމުގައި ގޯހެއް ނޯންނާނެ ކަމަށެވެ. އަދި އެކަންކަން ރަނގަޅަށް މެނޭޖް ކުރަމުން ދިޔަކަން ވެސް ފާހަގަ ކުރެއްވި އެވެ.


ވިލާ ކޮލެޖުގެ ސްކޮލަރޝިޕް ސްކީމް 2020 އަށް ކުރިމަތިލުމުގެ ފުރުސަތު މިއަދު ހުޅުވާލައިފިއެވެ.\nވިލާ ކޮލެޖު ސްކޮލަރޝިޕް ސްކީމަކީ 2016 ވަނަ އަހަރުން ފެށިގެން އެކޮލެޖުގައި ހިލޭ މަތީ ތަޢުލީމް ޙާސިލް ކުރުމަށް ކޮންމެ އަހަރަކު އެއްފަހަރު ހުޅުވާލެވޭ ސްކޮލަރޝިޕް ފުރުސަތުތަކެކެވެ.\n4 ދާއިރާއެއްގެ މައްޗަށް އެކުލެވޭ މި ސްކޮލަރޝިޕް ސްކީމްގައި ހިމެނޭ ދާއިރާ ތަކަކީ:\n1. ވިލާ ކޮލެޖު އޯޕަން ސްކޮލަރޝިޕް:\nމި ކެޓަރގަރީ އިން ހުޅުވާލަވިފައި ވަނީ ޖުމްލަ3ސްކޮލަރޝިޕް އެވެ. ފައުންޑޭޝަން ފެންވަރުގެ 1 ސްކޮލަރޝިޕް، ޑިގްރީ ފެންވަރުގެ 1 ސްކޮލަރޝިޕް ، އަދި މާސްޓަރސް ފެންވަރުގެ 1 ސްކޮލަރޝިޕް ހުޅުވާ ލެވިފައިވާ މި ދާއިރާއަށް މި ލެވެލްތަކުގެ ކޯސްތަކަށް ޝަރުތުހަމަވާ ކޮންމެ ދިވެއްސަކަށްވެސް ކުރިމަތިލެއްވޭނެއެވެ. ސްކޮލަރޝިޕަށް ދަރިވަރުން ހޮވުމުގައި ބަލާނީ ކުރިމަތިލާފައިވާ ދަރިވަރުންގެ ތެރެއިން އެންމެ މަތީ ފާސް ހޯދާފައިވާ ދަރިވަރުންނަށެވެ.\n2. ވިލާ ކޮލެޖު / ވިލާ އިންޓަރނޭޝަނަލް ހައި ސްކޫލް ސްކޮލަރޝިޕް\nކޮންމެ އަހަރަކު ވެސް ވިލާ އިންޓަރނޭޝަނަލް ހައި ސްކޫލްއިން އޭލެވެލް ހަދާ ދަރިވަރުންގެ ތެރެއިން2ދަރިވަރަކަށް ވިލާ ކޮލެޖުގައި ޑިގްރީ ހެދުމަށް2ފުރުސަތު ހުޅުވައި ލެވޭނެއެވެ. މި ގޮތުން މި ސްކޮލަޝިޕަށް ދަރިވަރުން ހޮވުމުގައި ބެލޭނީ ކުރިމަތިލާފައިވާ ދަރިވަރުންތަކުގެ ތެރެއިން އޭލެވެލްއިން އެންމެ މަތީ ފާސް ހޯދާފައިވާ ދަރިވަރުންނަށެވެ. މި ދާއިރާއިން ސްކޮލަޝިޕަށް ކުރިމަތި ލެވޭނީ ވީ.އައި.އެޗް.އެސް އިން އޭލެވެލް ނިންމިތާ އެންމެ ގިނަވެގެން2އަހަރުވެފައިވާ ދަރިވަރުންނަށެވެ.\n3. ވިލާ ކޮލެޖު ކޮމިއުނިޓީ އެންގޭޖްމަންޓް ސްކޮލަރޝިޕް\nމިއީ ވިލާ ކޮލެޖުގެ އަތޮޅުތެރޭގެ ކެޕްމަސްތަކުގައި ކިޔަވަމުންދާ ދަރިވަރުންނަށް ޚާއްސަކޮށްފައިވާ ދާއިރާއެކެވެ. އެގޮތުން އަތޮޅުތެރޭގެ ކެމްޕަސްތަކުގެ ތެރެއިން 100-50 ދޭތެރޭގެ ދަރިވަރުން ކިޔަވަމުންދާ ކެމްޕަސްތަކަށް 1 ފުރުސަތު، އަދި 150-100 މަތީ އަދަދެއްގެ ދަރިވަރުން ކިޔަވަމުންދާ ކެމްޕަސްތަކަށް2ފުރުސަތު ލިބިގެންދާނެެއެވެ. ފައުންޑޭޝަން، ޑިގްރީ އަދި މާސްޓަރސް ކިޔަވާ ދަރިވަރުންނަށްވެސް މި ފުރުސަތު ލިބިގެންދާނެއެވެ. މި ދާއިރާއިން ސްކޮލަރޝިޕްގެ ފުރުސަތު ހުޅުވާލުމަށްޓަކައި ހަވާލުކުރެވޭނީ ލޯކަލް ކައުންސިލް ތަކާއެވެ.\n4. ވިލާ ކޮލެޖު އެލަމްނައި ސްކޮލަރޝިޕް\nވިލާ ކޮލެޖުން ކިޔެވުން ނިންމި ދަރިވަރުންނަށް އަމާޒުކޮށްގެން ހުޅުވާލަވިފައިވާ މި ދައިރާގައި މާސްޓަރސް ފެންވަރަށް ކިޔެވުމަށް 1 ފުރުސަތާއި، ޑިގްރީ ފެންވަރަށް ކިޔެވުމަށް 1 ފުރުސަތު ވަނީ ހުޅުވާލެވިފައެވެ.\nމި ގޮތުން ކޯހަށް ދަރިވަރުން ހޮވުމުގައި ބެލޭނީ ކުރިމަތި ލައިފައިވާ ދަރިވަރުންގެ ތެރެއިން އެންމެ މަތީ ފާސް ހޯދާފައިވާ، ވިލާ ކޮލެޖުގެ މުސްކުޅި ދަރިވަރުންނަށެވެ.\nމިހާރު ކިޔަވަމުންދާ ދަރިވަރުންނަށް ވެސް ކުރިމަތި ލެވޭ ގޮތަށް ހުޅުވާލާ މި ސްކޮލަޝިޕްތަކަށް ކުރިމަތިލުމުގެ އެންމެ ފަހުގެ ތާރީޚަކީ 300 އޭޕްރިލް 2020 އެވެ.


Noosveriya Ge Maruge Minivan Thahugeegeh Kuran UN In Govaalaifi - Vaguthu\nނޫސްވެރިއާގެ މަރުގެ މިނިވަން ތަހުގީގެއް ކުރަން އދ އިން ގޮވާލައިފި\nތުރުކީގައި ހުންނަ ސައުދީ އަރަބިއްޔާގެ ކޮންސިއުލޭޓުގައި މަރާލި ނޫސްވެރިޔާ ޖަމާލް ޚަޝޯގީގެ މަރުގެ މިނިވަން ތަހުގީގެއް ކުރަން އދ އިން ގޮވާލައިފިއެވެ.\nއދ.ގެ ސެކެޓްރީ ޖެނެރަލް އެންޓޯނިއޯ ގުޓެރޭސްގެ ތަރުޖަމާނު ސްޓެފާން ޑުޖާރިކް ވިދާޅުވީ މި މައްސަލަ ދެފުށްފެންނަ ގޮތަށް ތަހުގީގު ކުރަން ޖެހޭކަމަށާއި އެކަން ކުރުމަށް ސައުދީ ސަރުކާރަށް ގޮވާލާކަމަށް އޭނާ ވިދާޅުވިއެވެ.\n"ޚަޝޯގީގެ މަރަށް އިންސާފު ލިބެންޖެހޭ ޚަޝޯގީ ވަނީ މަރާލާފައިކަމަށް ސައުދީން އެއްބަސްވާއިރު އެމަރާލުމުގައި ބައިވެރިވި މީހުންގެ ނަންތައްވެސް ހާމަކުރަންޖެހޭނެ" އޭނާ ވިދާޅުވިއެވެ.\nތުރުކީވިލާތުގައި ހުންނަ ސައުދީ އަރަބިއްޔާގެ ކޮންސިއުލޭޓަށް މިމަހު2ވަނަ ދުވަހު ވަން ފަހުން ޚަބަރެއް ނުވެ ގެއްލިފައިވާ ސައުދީގެ ނޫސްވެރިޔާ ޚަޝޯގީ މަރުވެފައިވަނީ ކޮންސިއުލޭޓްގެ ތެރޭގައި ހިނގި ތަޅާފޮޅުމެއްގައިކަން ސައުދީގެ ރަސްމީ މީޑީއާއިން ވަނީ ކަށަވަރުކޮށްދީފައެވެ.\nސައުދީ ސަރުކާރުން ބުނާ ގޮތުގައި، ޚަޝޯގީގެ މަރާ ގުޅިގެން ސައުދީގެ 18 މީހަކު މިހާރު ވަނީ ހައްޔަރުކޮށްފައެވެ. ޚަޝޯގީގެ މަރާއި ގުޅިގެން ސައުދީ ސަރުކާރުގެ އިސް ފަސް ފަރާތެއްވެސް ވަނީ މިހާރު މަގާމުން ވަކިކޮށްފައެވެ.\nއޮކްޓޯބަރ 22, 2018 07:28\nއދ އުވައިލައިގެން ނޫނީ ދުނިޔެ ސުލްޙަ ކުރެވޭކަށް ނެތް!


ފާއިތުވި9އަހަރު ރާއްޖެ ވަނީ 15.67 ކުޑަވެފަ - ކޮންމެ9އަހަރަކުން 141 ކުޑަވާނަމަ ކުރިއަށް އޮތް3އަހަރުން ރާއްޖެ ނެތިގެންދާނެ!\nދިވެހިރާއްޖެއަކީ ކޮންމެ9އަހަރަކުން ކުޑަވަމުން އަންނަ ޤައުމެއް ނަމަ އަލުން އުފަންވާންޖެހޭ ދުވަހެއް ވެސް އަތުވެދާނެ ކަމުގެ ބިރު ވަރަށް ބޮޑުކަމަށް ބުނެ ރައްޔިތުންގެ ގިނަ ބައަކު ދަނީ ކަންބޮޑުވުން ފައުޅުކުރަމުންނެވެ.\nރައްޔިތުންގެ މެދުގައި މިފަދަ ބޮޑު ކަންބޮޑުވުމެއް އުފެދުނީ އދ ގެ ސެކިޔުރޓީ ކައުންސިލުގެ ގޮނޑި ހޯދަން ދިވެހި ސަރުކާރަށް ކުރެވުނުހައި ކަމެއް ކުރަމުން އަދި ބޮޑެތި ޚަރަދުތައްވެސް ކުރަމުން ދަނިކޮށް ރޭ ނެގި ވޯޓުގައި އިންތިހާއަށް ބޮޑު ތަފާތަކުން ރާއްޖެ ބަލިވުމާއި ގުޅިގެން ރާއްޖެއިން ނެރެފައިވާ ބަޔާނާއި ގުޅިގެންނެވެ.\nރައްޔިތުންގެ ގިނަ ބައަކު ބުނަނީ ރާއްޖެއާއި ވާދަކުރި އިންޑޮނޭސިއާއަށް 144 ވޯޓު ލިބިފައި ރާއްޖެއަށް އެންމެ 46 ވޯޓު ލިބުމުން އެކަން އެގޮތަށް މެދުވެރިވީ ރާއްޖޭގެ ކުޑަކަމުންކަމަށް ދައްކަން ސަރުކާރުން މަސައްކަތްކުރާނަމަ އެ ބުނަނީ ކޮންމެ9އަހަރަކުން ރާއްޖެ އަންނަނީ ވަރަށް ބޮޑަށް ކުޑަވަމުން ކަމަށެވެ.\n2009 ގައި އދ ގެ އިންސާނީ ޙައްޤުތަކާއިބެހޭ ގޮނޑި ރާއްޖެއިން ކާމިޔާބުކުރީ 185 ޤައުމުގެ ތާއީދާއިއެކުގައެވެ. އެއީ މިފަދަ ވޯޓެއްގައި އދ ގައި ހޯދުނު ދުނިޔޭގެ ރެކޯޑެއް ކަމަށްވެސް އޮތީ ބެލެވިފައެވެ.\nސަރުކާރުން މިފަދަ ބަޔާންތައް ނެރޭއިރު 2009 ވަނަ އަހަރު ރާއްޖެއަށް އެހައި ބޮޑު ކާމިޔާބީއެއް ހޯދުނީ ރާއްޖެ ކޮން ގޮތަކުން ބޮޑުވެގެން ކަމެއް ބުނެއެއް ނުދެއެވެ. އަދި މިހާރު ކުޑަވީ ކޮން ގޮތަކުން ކަމެއްވެސް ބުނެއެއް ނުދެއެވެ.\nފެންނަ ފެނުމަށް ބަލާނަމަ ރާއްޖެ ވަނީ ފާއިތުވި9އަހަރުގެ ތެރޭގައި ވަރަށް ބޮޑަށް ބޮޑުވެފައެވެ. އެތައް ރަށެއްގެ ބިންތައް އެތައް ގުނައަކަށް ހިއްކައިފިއެވެ. ހުޅުމާލެއަށް އިތުރު2ހުޅުމާލެ އިތުރުކޮށްފިއެވެ. ޢާބާދީއަށް އެތައް ހާސް ބައަކު އިތުރުވެއްޖެއެވެ.\nމިނިވަން މުއައްސަސާތަކާއި ކޮމިޝަންތައް އިތުރުވެއްޖެއެވެ. އިތުރު ކޯޓުތައް އުފެދިއްޖެއެވެ. ހައި ކޯޓުގެ ގޮފިތައް އުތުރާއި ދެކުނުގައި ހުޅުވައިފިއެވެ. އެއާ ޕޯޓް ދެ ގުނައަށް ބޮޑު ކުރެވިއްޖެއެވެ. 25 ބުރީގެ އިމާރާތްތައް އުފުލެން ފަށައިފިއެވެ. ބްރިޖްތައް އަޅައި ނިންމަނީއެވެ. އިތުރު ބޭންކްތަކާއި މާލީ އިދާރާތައް ހުޅުވުނީއެވެ.\nއެކަމަކުވެސް ޤައުމު މިވަނީ އަހަރުން އަހަރަށް ކުޑައެވެ. 2009 ވަނަ އަހަރު 185 ގައި އޮވެފައި މިހާރު 44 އަށް ކުޑަވީމާ 141 އެބަ ކުޑަވެއެވެ. އެއީ ފާއިތުވި9އަހަރަށް ބަހައިފިނަމަ އަހަރަކަށް 15.67 ގެ ކުޑަވުމެކެވެ. މާނައަކީ މިގޮތަށް ރާއްޖެ ކުޑަވަމުންދާނަމަ ކުރިއަށް އޮތް3އަހަރު ތެރޭ ރާއްޖެ ކުޑަވެ ނެތިގެންދާނެއެވެ.


މަލިކު އަދި ވިރިނގިލި --- ފޮޓޯ: އެފް.ޖީ މަލިކު ---\nކައިރި ... ނަމަވެސް ދުރުގައިވާ މަލިކު\nރަށުގެ މައްޗަށް ބަލައިލުމެއް\nމިފޮތަކީ ދިވެހި ސަރުކާރުން ޔުނެސްކޯ މެދުވެރިކުރައްވައި ހޯއްދަވައިދެއްވި ފުރުޞަތެއްގައި އަޅުގަނޑާއި އަޅުގަނޑުގެ އެކުވެރި އަޚު ޢަބްދުﷲ ޞާދިޤާ ދެމީހުން 1990 ވަނަ އަހަރުގެ ސެޕްޓެމްބަރުގައި މަލިކަށް ކުރި ދަތުރުގައި އަޅުގަނޑު އެއްކުރި މަޢުލޫމާތުގެ އަލީގައި ލިޔެފައިވާ ފޮތެކެވެ. އަޅުގަނޑުމެން މަލިކުގައި ހޭދަކުރި މަހެއްހައިދުވަހުގެ ތެރޭގައި އަޅުގަނޑު މަސައްކަތްކުރީ ވީހައިވެސް ތަފާތު ދާއިރާތަކަކުން ގިނަ މަޢުލޫމާތުތަކެއް ޖަމާކޮށްލެވޭތޯ ބެލުމަށެވެ. އެހެންކަމުން ފޮތް ޗާޕުކުރުމުގެކުރިން އިޞްލާޙީ ނަޒަރެއް ހިންގައިލާން ޖެހޭނެކަން އަޅުގަނޑަށް އޮތީ ޤަބޫލުކުރެވިފައެވެ. އަޅުގަނޑުގެ ހިތުގައި ރާވައިފައިއޮތީ މަލިކުގެ އެކުވެރިންކުރެ އެފް.ޖީ. އާއި ކޭ.ޖީ. އާއި އަތިރީގަނޑުވަރު މުޙައްމަދުމަނިކުފާނު ފަދަ ބޭފުޅުންނާއެކު އަލުން އިއްތައިލައިގެންތިބެ މޮށެލައި އަތްދަށުން ގޮސްފައި އޮތްތަންކޮޅެއް އޮތްނަމަ ހަމަކޮށްލުމަށެވެ. ނަމަވެސް ކަންދިމާވިގޮތުން އަޅުގަނޑަކަށެއް އެފުރުސަތެއް ނުލިބެއެވެ.\nމިފޮތް ލިޔެ ނިންމައިލުމަށްފަހު އަޅުގަނޑު މިފޮތް އެރުވީ ދިވެހިބަހާއި ތާރީޚަށް ޚިދުމަތްކުރާ ޤައުމީ މަރުކަޒުގެ ރައީސް އަލްއުސްތާޛު ޢަބްދުﷲ ޙަމީދުގެ އަތްޕުޅަށެވެ. މިފޮތަކީ ރާއްޖޭގެ އޭރުގެ ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްވި ޚިޔާލުފުޅަކާ ގުޅިގެން އަޅުގަނޑު ކުރި މަސައްކަތަކަށްވާތީއެވެ. އަޅުގަނޑު މިފޮތް ތަޚުސީސްކޮށްފައިވަނީ އެމަނިކުފާނަށް ކަމުގައިވާތީއެވެ.\nއޮނަރަބްލް ޙަމީދު މިފޮތް ޗާޕުކުރެއްވުމުގެ މަސައްކަތްޕުޅު ފައްޓަވައިގެންނެވިއެވެ. ޗާޕުކުރެއްވުމަށްޓަކައި މިފޮތް ޓައިޕްވެސް ކުރުއްވިއެވެ. ހަމައެއާއެކު މިފޮތް އިޞްލާޙުކޮށް އިތުރަށް ފުރިހަމަކުރުމަށްޓަކައި އަޅުގަނޑުމެންނަށް މަލިކަށް ދިޔުމުގެ ދެވަނަ ފުރުޞަތެއް ހޯއްދަވައިދެއްވަންވެސް އުޅުއްވިއެވެ. ނަމަވެސް އެމަނިކުފާނު ޤައުމީ މަރުކަޒާ ދުރަށް ވަޑައިގަތުމާއެކު މިފޮތުގެ މަސައްކަތްވެސް ދުނިޔޭގެ ސުންނަތާ އެއްގޮތަށް ބަދަލުވެއްޖެއެވެ. ޚުދު އަޅުގަނޑުވެސް މިފޮތުގެމަތީން ހަނދާންވަނީ ލިޔެވިފައި ނުނެރެވި ހުރި ފޮތްތަކުގެ ލިސްޓެއް ހަދައިލުންފަދަ ކަމެއް ދިމާވާ ފަހަރުފަހަރުއެވެ.\nބައެއްފަރާތްތަކުން މިފޮތުގެ މަޢުލޫމާތު ނަކަލުކުރުމުގެ ހުއްދަ އޮވެއެވެ. އަޅުގަނޑު އެހުއްދަ ދެމެވެ. އަޅުގަނޑުގެ އެކުވެރި ޙަސަން ޝާކިރު މުޙައްމަދު ވެސް އަޅުގަނޑުގެ އާނބަސް ހޯއްދަވައިގެން ލިޔުންތެރިޔާގައި މިފޮތް ޝާއިޢުކުރެއްވިއެވެ. އެހެންކަމުން ކޮންމެވެސް ދުވަހަކުން ބަޔަކު މިފޮތް ޗާޕުކުރުމަކީ ވެދާނެކަމެކޭ އަޅުގަނޑުގެ ހިތަށް އަރައެވެ.\nމިފަހަރު އަނެއްކާވެސް މިފޮތުގެމަތިން ހަނދާންކުރީ އަޅުގަނޑުގެ ކޮއްކޮ ސިނާން ޢަލީ ޝަރީފެވެ. މިފޮތް އިޞްލާޙު ނުކުރެވުނު ކަމުގައިވިޔަސް މިފޮތުގައިވާ މަލިކުގެ ތާރީޚާ ބެހޭބަޔަށް މިވަނީ ފަތްތޫރައިގައި ޝާއިޢުކުރިވަރަށްވުރެ ތަންކޮޅެއް އިތުރުކޮށްފައެވެ. ކޮންމެއަކަސް މަލިކުގެ ތާރީޚާއި ޘަޤާފަތަށް މިފޮތަކީ ބޭނުންތެރި ފޮތަކަށްވާނެކަމާމެދު އަޅުގަނޑުގެ ހިތުގައި ޝައްކެއްނެތެވެ.\n-ޢަބްދުﷲ ފާރޫޤު ޙަސަން -\nއެރަށުގެ އަހުލުވެރީންގެވެސް މާދަރީބަހަކީ އަޅުގަނޑުމެންގެ މާދަރީބަހެކެވެ. އެރަށުގެ އަހުލުވެރީންނަކީ އަޅުގަނޑުމެންނާ އެއްދީނެއްގެ އެއްމަޒުހަބެއްގެ ބަޔެކެވެ. އެމީހުންގެ ޘަޤާފަތަކީ ހަމަ އަޅުގަނޑުމެންގެ ޘަޤާފަތެވެ. އެރަށުގެ މީހުންނަކީ އަޅުގަނޑުމެންނާ އެއްނަސްލުގެ ބަޔެކެވެ. އެއީ އަޅުގަނޑުމެންގެ ލެއެވެ. ޢިލްމުވެރީން އިންސާނީ ޖަމާޢަތްތަކުގެ އެއްބައިވަންތަކަން ސާބިތުކުރެއްވުމުގައި ބައްލަވާ ހުރިހާ ސިފަތަކަކާމެދު ވިސްނާއިރުވެސް އެއީ ހަމަ އަޅުގަނޑުމެންނާ ވަކިކޮށްނުލެވޭނެ އަޅުގަނޑުމެންގެ އަޚުންތަކެކެވެ. އުޚުތުންތަކެކެވެ. އެމީހުންގެ ރަށަކީ ޖިއޮގްރަފީގޮތުން ބަލާއިރު އަޅުގަނޑުމެންގެ ރާއްޖޭގެ ބައެކެވެ. އިންޑިޔާ ކަނޑުގެ ކަނޑުއަޑީގެ ޗާޓަށް ވިސްނާމީހަކަށް އެމީހުންގެ ރަށް ހިކިފައިވަނިކޮށް ފެންނާނީ، އަޅުގަނޑުމެންގެ ރާއްޖެ ހިކިފައިވާ އަށީގެ އެންމެ އުތުރުކޮޅުންނެވެ. އަޅުގަނޑުމެންގެ ކާބަފައިން ރާއްޖޭގެ ސަރަޙައްދު ފާހަގަކުރެއްވުމުގައި އެމީހުންގެ ރަށް ރާއްޖެއާ ވަތްކެއް ނުކުރައްވައެވެ. ނަމަވެސް މިއަދު އެބައިމީހުންނަކީ ދިވެހީންނެއް ނޫނެވެ. އިންޑިޔަނުންނެވެ. އެމީހުންގެ ރަށަކީ ރާއްޖޭގެ ރަށެއް ނޫނެވެ. އިންޑިޔާގެ ރަށެކެވެ. އާދެ، އެއީ މަލިކެވެ. މަލިކު މީހުންނެވެ.\nއިންސާނުންގެ ވިސްނުން ނުފޯރާ ޤުދުރަތީ ސަބަބުތަކެއް ދުނިޔޭގެ ސިޔާސީ ޗާޓު އެކިއިރަށް އެކިގޮތަށް ބަދަލުކުރަމުން ގެންދެއެވެ. އިންޑިޔަން ސަބްކޮންޓިނެންޓްގައި މިއަދުވަނީ ތިންޤައުމު އުފެދިފައެވެ. ކޮރެޔާވަނީ ދެބައިވެފައެވެ. ބާރލިން އިއްޔެއާ ހަމައަށް އޮތީ މެދުން ފާރެއް ރާނާފައެވެ. ބައްޕައާއި ދަރިފުޅާ ތިބީ އެފާރުގެ ދެފަރާތުގައެވެ. މިއީ ޤުދުރަތުގެ ޤާނޫނެވެ. އެއަށް ބޯލެނބުމަކީ އިންސާނުންނަށް ލާޒިމުކަމެކެވެ. މިހަމައިގެމަތިން އަޅުގަނޑުމެން ކަންހުރިގޮތް ޤަބޫލުކުރާކަށް ފަހަކަށް ނުޖެހެމުއެވެ. ޝައްކެއްނެތެވެ. މިހާރު މަލިކަކީ އިންޑިޔާގެ ރަށެކެވެ.\nއާދެ، މަލިކަކީ މިއަދު އިންޑިޔާގެ ޔުނިއަން ޓެރެޓަރީ އޮފް ލަކްޝަދީބުގައި ހިމެނޭ ރަށެކެވެ. ލަކްޝަދީބާވެސް އަދި އިންޑިޔާއާވެސް މާދުރުގައި އޮންނަ މަލިކު އޮންނަނީ އުތުރު ޢަރުޟުން 8°.17’ އާއި އިރުމަތީޠޫލުގެ 73°.04’ އާ ދެމެދުގައެވެ. މަލިކު ހިކިފައިވަނީ ދިވެހިރާއްޖެ ހިކިފައިވާ އަށީގައެވެ. މަލިކާއި އިންޑިޔާއާ ދެމެދު މިދެންނެވި އަށްޓެއް ނެތެވެ. މަލިކުގެ ދެމޭލެއްހައި ބޭރަށް ނުކުންނައިރު އިންޑިޔާއާ ދެމެދުއޮތީ 1100 ފެދަމަށްވުރެވެސް ފުންކަނޑެވެ.\nމަލިކުއަތޮޅާއި ރާއްޖޭގެ އިހަވަންދިއްޕޮޅާ ދެމެދުހުރީ ގާތްގަނޑަކަށް 70 މޭލެވެ. ލަކްޝަދީބުގެ ރަށްރަށުގެ ތެރެއިން މަލިކާ އެންމެ ކައިރިއަށްއޮތް ކަލްޕެނީއާ ދެމެދު 114 މޭލު އެބަހުއްޓެވެ. މަލިކާ އިންޑިޔާގެ ކޮއްޗެއާ ދެމެދު 215 މޭލު ހުރެއެވެ. ކާލީކޯޓާ ދެމެދު 240 މޭލު ހުރެއެވެ.\nމަލިކުގެ ބޮޑުމިނަކީ 4.4 އަކަކިލޯމީޓަރެވެ. މަލިކުއަތޮޅު އޮންނަނީ ގާތްގަނޑަކަށް ކުކުޅުބިސް ބުރަށެވެ. ރަށުގެ ހުޅަނގުފަރާތުން ރަށާ ގުޅިފައިވަނީ ރަށުގެ ފަޅެވެ. މަލިކު ފަޅަކީ ވަރަށްބޮޑު ފަޅެކެވެ. ރަށުގެ ފަޅަށް ވަދެވޭއިރު ރަށުގެ ވެލި ފެންނަނީ ކިރިޔަކިރިޔާއެވެ. ފަޅުގެ މެދުތެރޭގައި ފުންވިލެއް އޮވެއެވެ. މަލިކު ފަޅަކީ ވަރަށްގިނައިން ފަރުމަސްލިބޭ ފަޅެކެވެ.\nމަލިކު --- ފޮޓޯ: އެފް.ޖީ މަލިކު\nމަލިކުގެ ފަޅަށް ވަދެވޭ ހަތަރު ނެރެއް އޮވެއެވެ. އެންމެ އުތުރަށް އޮންނަ ނެރަށް ކިޔަނީ ސާލުމަގެވެ. މަލިކުސާލަކީ، އެއްވެސް ދިވެއްސަކަށް އާނަމެއް ނޫނެވެ. މަލިކުސާލުން ފުރައިގެން ދެކުނަށް ދުވަންޏާ "ވަނގާރުލާފައި ނުދާނެކަމަށް" ދިވެހި މުސްކުޅިން ބުނެއުޅެއެވެ. އެއީ އަޅުގަނޑުމެންގެ ޤައުމީ ބަޠަލު އަލްޣާޒީ މުޙަންމަދު ތަކުރުފާނުލް އަޢުޡަމް ދިވެހިރާއްޖޭގެ މިނިވަންކަމަށްޓަކައި ކުރެއްވި ޖިހާދުގައި ކަޅުއޮށްފުންމީގައި ވަދެނިކުމެވަޑައިގެންނެވި ކަނޑިންމައެވެ. ސާލުމަގާ ޖެހިގެން ދެން އޮންނަނީ ކަނޑިންމަމަގެވެ. ދެން އޮންނަނީ ނެރުމަގެވެ. ދެން ފޯޗަންޗޯރުމަގެވެ. ފޯޗަންޗޯރުމަގަށް ހަމައެކަނި ޗޯރުމަގޭވެސް ކިޔައި އުޅެއެވެ.\nމަލިކު ފަޅުތެރޭގައި މަލިކުގެ އިތުރަށްވެސް އެހެން ކުޑަކުޑަރަށެއް އޮވެއެވެ. އެރަށަށް މަލިކުމީހުން ކިޔައިއުޅެނީ "ވިރިނގިލި" މިހެންނެވެ. މިބަހުގެ އަޞްލަކީ ވިލިނގިލިކަމަށް ފެނެއެވެ. ރާއްޖޭގައި ވިލިނގިލީގެ ނަމުން ނަންލިބިފައިވާ އެތައް ރަށެއް އޮތުމާ އެކުގައެވެ. މަލިކު ބަހުރުވައިގައި ބައެއްފަހަރު ލާމު ރާޔަށް، ރާ ލާމަށް ބަދަލުވެފައި ހުރުމާ އެކުގައެވެ. މަލިކުގައި ތިބެފައި ހިކިދިޔައިގައި ހިނގާލާފައި ވިލިނގިއްޔަށް ދެވެއެވެ.\nވިލިނގިއްޔަކީ މީހުންއުޅޭ ރަށެއް ނޫނެވެ. ނަމަވެސް އިހުޒަމާނުގައި ކަށިވިދުރިޖެހޭ މީހުން ލަނީ އެރަށަށެވެ. ކަށިވިދުރީގެ ސަބަބުން މަރުވާމީހުން ވަޅުލަނީވެސް އެރަށުގައެވެ. އެރަށުގައި ކަށިވިދުރީގެ މީހުން ވަޅުލި ޤަބުރުސްތާނުގެ ބައެއް ގާތައް އަޅުގަނޑުމެން އެރަށަށް ދިޔައިރުވެސް ހުއްޓެވެ. މިހާރު ވިލިނގިއްޔަކީ އިންޑިޔަން ނޭވީގެ ތަނެކެވެ.\nދާދިފަހަކާ ޖެހެންދެން މަލިކު ފަޅުތެރޭގައި ވިލިނގިލި ފިޔަވައި އެހެން "ރަށްގަނޑެއް" (ފިނޮޅެއް) ވެސް އޮތެވެ. ނަމަވެސް މިހާރު އެފިނޮޅުވަނީ ގިރާލާފައެވެ. އެފިނޮޅު ގިރުމުގެ ކުރިން އެފިނޮޅަށް ދަތުރު ދިޔުމަކީ (މަލިކު ބަހުރުވައިގައި ރަށްގަނޑަށް ދިޔުން) މަލިކުމީހުންގެ ވަރަށްމަޖާ ކުޅިވަރެކެވެ.\nހިކިދިޔައިގައި މަލިކުގެ ފަޅު ހިކޭއިރު ނެރުމަގުން ފެށިގެން ދެކުނަށް ރަށްގަނޑާއި (ފިނޮޅު) ވިލިނގިއްޔާއެކު ރަށުގެ ތޮށިމަތި އޮންނަނީ ރީތިކޮށް ހިކިފައެވެ. މަލިކު މީހުން ބޮޑުބޮލި ނަގައި އުޅެނީ އެތަނުންނެވެ. މަލިކު ފަޅަކީ ވަރަށްގިނައިން އެންއަރާ ފަޅެކެވެ. އެންމެ މަޝްހޫރު އެމަކީ ބޯއްޖެވެ.


vnews - ސްކޫލްކުދިންގެ ލަވަމުބާރާތް ގެނެސްދިން ތަރައްޤީ\nސްކޫލްކުދިންގެ ލަވަމުބާރާތް ގެނެސްދިން ތަރައްޤީ\n19 އޮކްޓޯބަރ 2012\nލަވަމުބާރާތަކީ އަޅުގަޑުމެނަށް އާ އެއްޗެއް ނޫނެވެ. ރާއްޖޭގެ ބްރޯޑްކާސްޓް މީޑިއާގައި ތަފާތު ލަވަމުބާރާތްތަކެއް ވޭތުވެދިޔަ 30 އަކަށް އަހަރުދުވަހުގެ ތެރޭގައި ވަނީ ހުށަހަޅާދީފައެވެ. މިގޮތުން އެންމެ ފާހަގަކޮށްލެވޭ އެއްމުބާރާތަކީ ޓީ.ވީ.އެމްއިން އިންތިޒާމްކޮށްގެން ގެނެސްދޭ މާލޭ ސްކޫލްކުދިންގެ ލަވަމުބާރާތެވެ.\nމިފަހަކަށްއައިސް ޓީ.ވީ.އެމްގެ އިތުރުން ނެޝަނަލް ސެންޓަރ ފޮ ދި އާޓްސް (އެން.ސީ.އޭ) އާއި ވީ.ޓީ.ވީ އިންވެސްވަނީ ސްކޫލްކުދިންނަށް އަމާޒުކޮށްގެން މުބާރާތްތައް އިންތިޒާކޮށްފައެވެ. ގިނަ ބައެއްގެ ބުރަމަސައްކަތުން އިންތިޒާކުރާ މިފަދަ މުބާރާތްތަކުން އަޅުގަޑަށްވެސް 1994 ން ފެށިގެންތަފާތު ޙައިސިއްޔަތުން ތަފާތު ބޭފުޅުންނާއިއެކު މަސައްކަތްކުރުމުގެ ފުރުޞަތު ވަނީލިބިފައެވެ. އަދި ގިނަ ތަޖުރިބާތަކެއްވެސް ކުރެވިފައެވެ.\nޓީ.ވީ.އެމްގެ ސްކޫލްކުދިންގެ ލަވަމުބާރާތެއް އެއްމެފުރަތަމަފަހަރަށް ޓީވީ ސްޓޫޑިއޯއިން ބޭރުގައި ބާއްވާފައިވަނީ 1988 ގައި އޯޑިއޯންގައެވެ. އެއަހަރު އަޅުގަޑުވެސް މަޖީދިއްޔާ ސްކޫލްގެ ދަރިވަރެއްގެ ގޮތުގައި އެއްކެޓަގަރީގައި ބައިވެރިވީމެވެ. ނަމަވެސް މިއީ މިހާރު ފެންނަ މުބާރާތްތަކާއި ވަރަށްތަފާތު މުބާރާތެކެވެ. ސަބަބުތަކެއް ނެތިއެއްވެސް ނޫނެވެ.\nމިއަދު ސެކަންޑަރީ ސްކޫލްކުއްޖެއްގެ ބެލެނިވެރިއެއްގެ ގޮތުގައިހުރެ ވިސްނާލާއިރު އަޅުގަޑުމެންގެ ސްކޫލްދައުރާއި ސްކޫލްތެރޭގެ މާހައުލު ބިނާވެފައިއޮތް އުސޫލްތައް މާފުރިހަމައޭހިތަށްއަރައެވެ. މިއީ ފަހަރުގައި ގިނަބައެއްގެ މެދުގައި ޚިޔާލުތަފާތުވެދާނެމައްސަލައެކެވެ. އެއީ މުޅިމުޖްތަމަޢުވެސް މިއަދުހާ ހަލނަބޮލިނުވާތީއެވެ.\nނަމަވެސް ޙަޤީގަތަކީ ކަންކަމުގައި ޒިންމާނަގައިގެން ވަގުތުޖެހެންވާއިރަށް ކޮށްނިންމާލުމާއި ތިމާމެންގެ މަސައްކަތް ދެންތިބިމީހުން ބަލައިގަންނާނެ ގޮތަކާމެދު ވިސްނަންދަސްވީ އެމާހައުލުންކަމެވެ. މިއީ އިވެންޓް މެނޭޖްމަންޓުގެ ފެށުމެވެ. މިގޮތުން ސްކޫލްކޮންސެޓްފަދަ ހަރަކާތްތަކަކީ މުހިންމު ތަޖްރިބާތަކެއްކުރެވުނު އިވެންޓްތަކެކެވެ.\nދަންނަވަންމިއުޅޭ ވާހަކައަކީ ސްކޫލުގެ މިފަދަ ޙަރަކާތްތައް ބިނާވެފައިއޮންނަނީ ޓީޗަރުންނާއި ސުޕަވައިޒަރުންގެ އިތުރުން ދަރިވަރުންގެ އިސްނެގުމާއި، ކެރުމާއި، ބުރަމަސައްކަތާއި، ހުނަރާއި އަދި ހޭލުންތެރިކަމުގެމައްޗަށްވެސްމެއެވެ.\nމިގޮތުން 1988 ގައި ލަވަމުބާރާތުގައި އަޅުގަޑުމެން ބައިވެރިވީ އަމިއްލައަށް މިއުޒިކް ކުޅެފައެވެ. އެއީ ސްކޫލުގައި ޕޮޕިއުލަރ މިއުޒިކް ކުޅޭ ބޭންޑަކަށްވީތީއެވެ. ހަމަމިގޮތަށް ބައިވެރިވި ދެވަނަ ސްކޫލަކީ އޭރުގެ އެސް.އީ.ސީއެވެ. ސްކޫލުގެ ޖޫނިއަރ ދަރިވަރުންނަށް ބެކްކޮށްދެއްވީ މިއުޒިކް ޓީޗުންނެވެ. ނަމަވެސް މިއީ ބައެއްސްކޫލްތަކަށް މެނޭޖްކުރަންދަތި އުނދަގޫކަމަކަށްވެސް ވެގެންދިޔައެވެ. ހިތާމަޔަކީ މިއުނދަގުލުން އަރައިގަތުމުގައި ސްކޫލްތަކުގައި މިއުޒިކް ކުޅޭނެދަރިވަރުން އުފެއްދުމުގެބަދަލުގައި ތަފާތުޓެކްނޮލޮޖީއަކާއި އާޓެއް ޚިޔާރުކުރެވުމެވެ. އެއީ މިއުޒިކް ޕްރޮގްރާމްކުރުމެވެ.\nމިއުޒިކް ޕްރޮގްރާމްކުރުމަކީވެސް އުފެއްދުންތެރި އާޓެކެވެ. ނަމަވެސް އެއާޓް ބޭނުންކުރެވުނުއިރު ދަރިވަރުންގެ ތެރޭގައިތިބި މިއުޒިކް އިންސްޓްރުމަންޓް ކުޅުމަށް ޝައުޤުވެރިވި ދަރިވަރުންނަށް އެފުރުތަޞަތު ދިޔައީ ގެއްލިގެނެވެ.\nކޮންމެއަކަސް ލަވަމުބާރާތުގެ އަޑު މާލޭގެ ކަންކޮޅުތަކުގައި ގަދަވަމުންދިޔައިރު ބަދަލުތަކެއްވެސް ފެނުނެވެ.ދެތިން އަހަރަށްފަހުލައިވްމިއުޒިކުގެ ބަދަލުގައި ޕްރީ-ރެކޯޑެޑް މިއުޒިކް (ނުވަތަ މިއުޒިކް ޓްރެކް) ބޭނުންކުރަންފެށުނެވެ.\nބައިވެރިވާދަރިވަރުންގެ އަދަދުވެސް އިތުރުވެ، 1990 ގެ އަހަރުތައްނިމުނުއިރު 500 އާއި ގާތްކުރާއަދަދަކަށް ގުނާލެވުނެވެ. ހޮވާވަނަތަކާއި ދެވޭއިނާމުތައްވެސް ގިނަވިއެވެ. ސްކޫލްތަކުގައި ވޯކަލްކޯޗުންގެ ގޮތުގައި ފުލް-ޓައިމްކޮށާއި ޕާޓް-ޓައިމްކޮށް ބަޔަކުމަސައްކަތްކުރަންފެށިއެވެ. ބަދަލުތައްއަންނަމުންދިޔައިރު ލަވަކިޔާ ހުޒާމްއަކާއި ޢަލީ ރަމީޒެއްފެނިއްޖެއެވެ. އަދި ތޭރަވާއަކާއި އުނޫޝާއެއްވެސް ފެނިއްޖެއެވެ. ޙަޤީގަތުގައިވެސް ލަވަކިޔޭ އަދި ކިޔާނެ ހައެއްކަ ފަންނާނަކުއުފެދިއްޖެއެވެ. ލަވަމުބާރާތަށް މިއުޒިކް ޕްރޮގްރާމް ކުރާބަޔަކުވެސް ފާހަގަކުރެވިއްޖެއެވެ. މިއީ ލަވަމުބާރާތް ރާއްޖޭގެ މިއުޒިކް ސީންއަށް ގެނެސްދިން ތަރައްޤީކަމަށްބެލެވިދާނެބާއެވެ.\n1988ގެ މުބާރާތް ބޭއްވިގެންދިޔައީ ލައިވް މިއުޒިކް ޕަފޯމަންސްއެއްގެ ގޮތުގައެވެ. ލަވަކީއިރު މިއުޒިކްވެސް ކުޅުނީއެވެ. ނަމަވެސް މިމުބާރާތް ދެންމިސްރާބުޖަހާފައިވަނީ ޓީވީޝޯއަކާއިދިމާލަށެވެ. މިގޮތުން ގޮނޑުދޮށްތަކާއި ފަރުބަދަތައް ސްޓޭޖްމަތިންފެންނަންފެށިއެވެ.\nޓީވީ ބްރޯޑްކާސްޓަރެއް މިފަދަމުބާރާތެއް އިންތިޒާމްކުރާނަމަ ވާނީވެސް މިހެންނެވެ. މިމުބާރާތަކީ ސްކޫލްތަކަށް އަމާޒުކުރެވިގެން ޕަރފޯމިންގ އާޓްސް ދާއިރާއިން ލައިވްކޮށް ޓީވީއިން މުޅިރާއްޖެއަށް ބްރޯޑްކާސްޓްކުރި އަދި ކުރަމުންދާ ހަމައެކަނި މުބާރާތެވެ. މިއީ ވަރަށްބޮޑު އެކްސްޕޯޝަރ އެކެވެ. ނަތީޖާއަކަށްވެގެންދިޔައީ ސްކޫލްތަކުގައި ލަވަކިއުން ފިޔަވައި މިދާއިރާގެ އެހެން ފަންނުތަކަށް ސަމާލުކަން ނުދެވުމެވެ. ގިނަ ބެލެނިވެރިންގެވެސް އުންމީދަކަށްވީ އެއްފަހަރުނަމަވެސް ލަވަކިޔާނެ ފުރުޞަތު ދަރިވަރަށް ހޯދައިދިނުމެވެ. ސްކޫލްތަކުގައި ލައިވްޕާރފޯމަންސްއަށް އިސްކަންދިނުމުގެ ބަދަލުގައި ޓްރެކަށް ލަވަކިއުން އާންމުވިއެވެ.\nމިހެންވުމުގެ ސަބަބުން ދަރިވަރުންގެ މެދުގައި ޕޮޕިއުލަރ މިއުޒިކް ކުޅުމަށް މީގެކުރީގައި ދެވުނު ޝައުޤުވެރިކަންކުޑަވިއެވެ. އަދިލަވަމުބާރާތަކީދަރިވަރުންނަށްވުރެ ޓީޗަރުންނާއި ސުޕަވައިޒަރުން އަދި ބެލެނިވެރިންގެ މުބާރާތެއްގެ ގޮތުގައިފެންނަންފަށައިފިއެވެ.\nސްކޫލްތަކުގައި ދަރިވަރުންގެމެދުގައި މިއުޒިކް ކުޅުމާއި މިއުޒިކް އެޕްރިޝިއޭޓްކުރުންފަދަ ހަރަކާތްތައް އާލާކޮށް ދިރުވުމަކީ މުހިންމުކަމެކެވެ. ސަބަބަކީ ސްކޫލެއްގެތެރޭގައި ހިންގާނަމަ މިފަދަ ހަރަކާތްތައްވެސް ވަކިހަމަތަކަކާއި އުސޫލްތަކެއްގެމަތީން ރިވެތި އަޚްލާޤުގައި ހިންގޭނެތީއެވެ. އާޚިރުގައި މުއްސަނދިވާނީ އަޅުގަޑުމެންގެ މިއުޒިކް ސީންއެވެ.\nޖުމްލަގޮތެއްގައި މުޅިޕަފޯމިންގ އާރޓްސް ދާއިރާއެވެ. އަދި އިތުރުވެގެންދާނީ މިދާއިރާގައި މަޝްޢޫލުވެއުޅޭ ފަންނާނުންގެ ހޭލުންތެރިކަމާ، ވިސްނުމާ އަދި އުފެއްދުންތެރިކަމެވެ. ސްކޫލްފެންވަރުގައި ހިންގާ ހަރަކާތްތައް ހަމައެކަނި މީޑިއާބޭނުންވާގޮތަށް ބައްޓަންކޮށް ހިންގީމާ އެކަށީގެންވާ ނަތީޖާއެއްނުފެނެއެވެ. ފަށުވިއިބާރާތުން ރިޕޯޓެއް ލިޔެވުނަސްޙަޤީޤީ ތަރައްޤީއެއް ނުފެނެއެވެ.


Namza aai Amiruge Bey Inthihaa Laobi: Niuma ge TalkShow Reel to Real gai Namza kiyaidheefi - One Online\nނަމްޒާ އާއި އާމިރުގެ ބޭއިންތިހާ ލޯބި: ނިއުމާގެ ޓޯކް ޝޯ ރީލްޓުރިއަލް ގައި ނަމްޒާ ކިޔައިދީފި\nނަމްޒާ އަދި އާމިރު---\nބައިސްކޯފުން ރޭ ސްޓްރީމްކުރި ނިއުމާގެ ޓޯކްޝޯ ރީލްޓުރިއަލްގެ ދެވަނަ އެޕިސޯޑުގައި މެހެމާނެއްގެ ގޮތުގައި ނަމްޒާ ބައިވެރިވެފައިވާއިރު ނަމްޒާ ވަނީ އޭނާގެ ހަޔާތު ގިނަ ވާހަކަތަކެއް ހިއްސާކޮށްފައެވެ.\nނަމްޒާއަކީ ވަރަށް ޅައުމުރުގައި އުމުރުގެ ގޮތުން ދޮށީ މީހަކާ ކަައިވެންޏެއް ކޮށް، ގިނަ ބައެއްގެ ފާޑުކިޔުންތައް އަމާޒުވެގެން ގޮސްފައިވާ ފަންނާނެކެވެ. އެ ކައިވެންޏަށް ނަމްޒާއަށް ކުއްޖަކު ލިބި ކައިވެނި ރޫޅުމަށްފަހު މިހާރު ލަވަކިޔުންތެރިޔާ އާމިރު އާއެކު އަންނަނީ އުފާވެރި ޒަވާޖީ ހަޔާތެއް ވޭތުކުރަމުންނެވެ.\nނަމްޒާ ބުނާގޮތުގައި އޭނާއަކީ އެއްވެސް އިރެއްގައި މީހަކު ކިޔާ އެއްޗެކަށް ރައްދު ދީ ހަދާ މީހެއް ނޫނެވެ. ފުރަތަމަ ކައިވެންޏާ ބެހޭގޮތުން ނަމްޒާ ބުނެފައިވަނީ އެންމެ ކަމެއް ފިޔަވައި އެކަމާ ދޭތެރޭ ދެރަ ނުވާ ކަމަށެވެ. ''އެކައިވެންޏާ ބެހޭގޮތުން ބުނަންޏާ ބުނެލާނީ ނަމްޒާ އަސްލު އެންމެ ދެރަވަނީ މަންމައާ ބައްޕަ ހިތުގަޖެއްސުނީމައޭ.'' ނަމްޒާ ބުންޏެވެ. އަދި ކުރީގެ ފިރިމީހާއާ ގުޅޭގޮތުން ނަމްޒާ ބުނެފައިވަނީ ''ރުޅިވެރިކަމެއް، ހަސަދަވެރިކަމެއް، ނަފްރަތެއް އޭގެ އެއްވެސް ނެގެޓިވް އެއްޗެއް ނެތް. ދެމީހުނަށް ނޫޅެވުނީމަ ވަކިވީ. ދުވަހަކުވެސް އަޑެއް ނާހަން ނަމްޒާއޭ ކިޔައިގެން ނާގެ ބައްޕަ ފަރާތުން ވާހަކައެއް.''\nބައިސްކޯފުގެ ރީލްޓުރިއެލް ޝޯގެ ޓްރޭލަރ ---\nކައިވެންޏެއް ރޫޅުމަކީ އެކަކު އަނެކަކަށް ކުރާ އިހުތިރާމް ގެއްލެން ޖެހޭ ކަމެއް ނޫންކަމަށާއި އެގޮތުން އެ އިހްތިރާމް އަބަދުވެސް ނާގެ ބައްޕަގެ ގޮތުގައި ކުރާނެ ކަމާއި، އަދި އާމިރުވެސް ނަމްޒާވެސް ނާ އަށް ނާގެ ބައްޕައަކީ ކިހާ މުހިއްމު މީހެއް ކަން ދަސްކޮށްދޭ ކަމުގައި އޭނާ ބުނެފައިވެއެވެ.\nދަރިފުޅުގެ ފަރާތުން ބޮޑުވެގެން ކޮންމެވެސް ދުވަހަކުން ފަހުރުވެރިކަމާއެކު ނާގެ ބައްޕައަަށް އެއްވެސް އެއްޗެއް ނާ ގެ މަންމައެއް ނުބުނާ ކަމަށާއި އަދި ނާ އަށް ބައްޕަ މުހިއްމުވަނީ އެހެންވެގެން ކަން ބުނާ އަޑުއަހަން ވަރަށް ބޭނުންވާ ކަމުގައި ނަމްޒާ ވަރަށް އަސަރާއެކު އިންޓަވިއުގައި ބުނެއެވެ.\nފުރަތަމަ ކައިވެނިން ދަސްވި ކަމަކީ ދިރިއުޅުމުގައި ކޮންމެ މީހަކަށްވެސް ނުރަނގަޅު ނިންމުމެއް ނިންމިދާނެ ކަމަށާއި އެކަމަކު އެއަށްފަހުގައިވެސް ދިރިއުޅުމެއް އޮންނަ ކަމާއި އެދިރިއުޅުން ބަދަލުކުރުމުގެ އިހުތިޔާރު އޮންނާނީ އަސްލު އެމީހެއްގެ އަތުގައި ކަން ނަމްޒާ ފާހަގަކުރެއެވެ.\nމިހާރުގެ ކައިވެންޏާ ބެހޭގޮތުން ވާހަކަ ދައްކަމުން ނަމްޒާ ވަނީ އާމިރަށް ހިފެހެއްޓުމެއް ނެތް ތައުރީފު ރައްދުކޮށްފައެވެ. ''އާމިރާ އެއްކޮށް ދިރިއުޅުމެއް ފެށުން ހިތަށް އަރަނީ ނަމްޒާއަށް ކޮންމެވެސް ކަމެއް ރަނގަޅަށް ކުރެވިފަ އޮތީމައޭ ނަމްޒާއަށް އާމިރުހާ ރަނގަޅު މީހެއް ލިބުނީ. ފިރިއެއްގެ ގޮތުން، ބައްޕައެއްގެ ގޮތުން ނަމްޒާގެ މައިންބަފައިންނަށް އާމިރުގެ މައިންބަފައިންނަށް ދަރިންނަށް ތިމާގެ މީހުންނަށް ނަމްޒާގެ ކޮއްކޮ އާއި ދޮންބެއަށްވެސް އެންމެނަށް ވެސް ވަރަށް ގާތް މީހެއް އާމިރަކީ.''\n''އެންމެ ބޮޑު އަޗީވްމަންޓަކީ އެންމެ ބޮޑު ހިތްހަމަ ޖެހުމަކީ ދިިރިއުޅުގަ ކޮންމެ ކަމެއްވެސް ހިއްސާކުރާނެ ވަރުގެ މީހެއް ހުރުން. އެއާ އަޅައި ނުކިރޭނެ ފައިސާ، މުދާވެރިކަން މަޝްހޫރުކަން އެހެން އެއްވެސް ކަމެއް''\nދެމީހުންގެ މެދުގައި އޮންނަ ވަރުގަދަ ލޯތްބާ ގުޅޭ ގޮތުން ނަމްޒާ ބުނެފައިވަނީ މީހުން މީހުން ދެކެ ހަމަ ބޭއިންތިހާ ލޯބިވާ ކަމަށާއި ޝަރުތަކާ ނުލައި ލޯބިވާ ކަމަށެވެ. އަދި މާދަމާ ނަމްޒާ ބަލި އެނދެއްގައި އޮންނަން ޖެހުނަސް ކައިރީގައި އިރާދަކުރެއްވިއްޔާ އާމިރު ހުންނާނެކަމުގެ ޔަގީންކަން ލިބޭ ކަމަށާއި އެއީ ދިރިއުޅުމުގައި ވަރަށް ވެސް މުހިއްމު އެއްޗެއް ކަމަށެވެ.\n''އެންމެ ބޮޑު އަޗީވްމަންޓަކީ އެންމެ ބޮޑު ހިތްހަމަ ޖެހުމަކީ ދިިރިއުޅުގަ ކޮންމެ ކަމެއްވެސް ހިއްސާކުރާނެ ވަރުގެ މީހެއް ހުރުން. އެއާ އަޅައި ނުކިރޭނެ ފައިސާ، މުދާވެރިކަން މަޝްހޫރުކަން އެހެން އެއްވެސް ކަމެއް'' ނަމްޒާ ބުނެފައިވެއެވެ.\nނަމްޒާ ފާހަގަކުރީ އޭނާއަށްވެސް ގޯސްކޮށް ކަންތައްތަކެއް ކުރެވިފައި ހުންނާނެ ކަމަށް ގަބާލުކުރާ ކަމަށާއި ދިރިއުޅުމުގައި އޭރު ނިންމުނު ކަންތައްތަކުން ދަސްވި ކަމަކީ ގޯސްކޮށް ކުރެވިފައި އޮތް ކަމެއް އަލުން ނުކުރާނެ ކަމަށެވެ.\nނަމްޒާ ވަނީ އޭނާގެ ކެރިއަރާ ބެހޭ ގޮތުންވެސް ތަފާތު ގިނަ ވާހަކަތައް ދައްކައިފައެވެ. ކިޔަވައިދިނުމުގެ ދާއިރާއިންނާއި ޓީވީގެ ދާއިރާއިންވެސް ގެއްލޭނެއޭ ހިތަކު ނެތްކަމުގައި އޭނާ ފާހަގަކޮށްފައިވެއެވެ. ކިޔެވުމުގެ ދާއިރާގައި ޕީއެޗްޑީ ހެދުމަކީ އާމިރު ވަރަށް ދެކެން ބޭނުން ދުވަހެއްކަމުން އެދުވަހަކަށް މަސައްކަތް ކުރާނެ ކަންވެސް ނަމްޒާ ވަނީ ފާހަގަކޮށްފައެވެ.


Dhiraagu Aai Girl Guide Association Gulhigen "Surf Smart" Program Kuriah Gendhanee - Vaguthu\nދިރާގާއި ގާރލް ގައިޑް އެސޯސިއޭޝަން ގުޅިގެން "ސަރފް ސްމާޓް" ޕްރޮގްރާމް ކުރިއަށް ގެންދަނީ\nގާރލް ގައިޑްސް އެސޯސިއޭޝަނުން ބާއްވަމުންދާ 21 ވަނަ ނޭޝަނަލް ޕެޓްރޯލް ލީޑަރސް ޓްރެއިނިންގ ކޭމްޕްގައި ދިރާގާއި ގުޅިގެން ރާއްޖޭގެ އެކި ކަންކޮޅުތަކުގައި ފުޅާ ދާއިރާއެއްގައި ހިންގުމަށް ފެސިލިޓޭޓަރުން ތަމްރީން ކުރުމުގެ މަސައްކަތް ފަށައިފިއެވެ.\nގާރލް ގައިޑްސް އެސޯސިއޭޝަނުން ބުނީ، ކޮންމެ އަހަރަކުވެސް ކޭމްޕް ކުރިއަށްދަނީ މުޖްތަމައުގެ ތަފާތުގެ ކަންކަމަށް ކުދިން ހޭލުންތެރިކުރުމުގެ ގޮތުން ތަފާތު ތީމްތަކަކަށް އަލިއަޅުވާލައިގެން ކަމަށާއި، މިފަހަރުގެ ކޭމްޕްގެ ތީމަކީ 'ސާރފް ސްމާޓް' ކަމަށެވެ.\nއަދި މިފަހަރުގެ ކޭމްޕް އަންނަ ހުކުރު ދުވަހާއި ހަމައަށް ކ.މާފުށީގައި ކުރިއަށްދާނެ ކަމަށް ބުންޏެވެ. އަދި މިކޭމްޕުގައި މާލޭގެ އިތުރުން 14 އަތޮޅަކުން 36 ސްކޫލުން އުމުރުން 13 - 17 އަހަރާއި ދެމެދުގެ 290 ގައިޑް ކުދިން އަދި 59 ގައިޑް ލީޑަރުން ބައިވެރިވެފައިވާކަމަށް އެ އެސޯސިއޭޝަނުން ބުންޏެވެ.\nއެ އެސޯސިއޭޝަނުން ބުނީ 'ސާރފް ސްމާޓް'މި ޝިއާރަކީ 10 މިލިއަން މެންބަރުން ހިމެނޭ 'ވޯރލްޑް އެސޯސިއޭޝަން ފޮރ ގާރލް ގައިޑްސް އެންޑް ގާރލް ސްކައުޓްސް' އިން އިންޓަރނެޓް ބޭނުންކުރާ ގޮތްތަކާއިމެދު ހޭލުންތެރިކުރުމަށް ބޭނުންކުރާ ބެޖް ކަރިއުލަމްއެއް ކަމަށެވެ.\nރާއްޖޭގެ ގަރލްގައިޑް އެސޯސިއޭޝަނަކީވެސް ވެގްސްގެ މެންބަރަކަށްވާއިރު ތަރައްގީވެ ކުރިއަރަމުންމިދާ ޓެކްނޮލޮޖީގެ މި ޒަމާނުގައި މިކަމަށް ދިވެހި އަންހެންކުދީންނާއި އަންހެނުން ހޭލުންތެރިކުރުން އިހުނަށްވުރެ މުހިންމުވެފައިވާއިރު، މިއީ މި ދަނޑިވަޅަށް އެންމެ ބޭނުންތެރި އެއް ޝިއާރުކަމަށް ގާރލް ގައިޑް އެސޯސިއޭޝަނުން އަދި ދިރާގުންވެސް ގަބޫލުކުރެއެވެ. އަދި ނޮން-ފޯރމަލް އެޑިޔުކޭޝަންގެ ޒަރީޢާއިން ވީހާވެސް ގިނަ ކުދިންނަށް، ޚާއްސަކޮށް އަންހެންކުދިން އިންޓަރނެޓް ބޭނުންކުރާނެ ރަނގަޅު ގޮތް އޮޅުންފިލުވައިދެވުމަކީ، އެކުދިން ބާރުވެރިކޮށް، ޒިންމާދާރުވެ ހަރުދަނާވާނެކަމަށް އެ އެސޯސިއޭޝަނުން ބުންޏެވެ.\nދިރާގުން ބުނީ، ދިރާގުން އެހީތެރިކަން ފޯރުކޮށްދޭ ފެސިލިޓޭޓަރސް ޓްރެއިނިންގ ޕްރޮގުރާމުގައި 34 ފެސިލިޓޭޓަރުންނަށް ރަނގަޅު ގޮތުގައި އިންޓަނެޓް ބޭނުން ކުރާނެ ގޮތްތަކަށް ތަމްރީނު ފޯރުކޮށްދޭނެ ކަމަށެވެ. އަދި މި ޕްރޮގްރާމު ނިންމުމަށްފަހު ކޮންމެ ފެސިލިޓޭޓަރެއް ވެސް ޕޮރޮގްރާމުގައި ދަސްވި ކަންތައްތަކުގެ މައުލޫމާތު އިތުރު 100 ކުދިންނަށް ހިއްސާ ކުރާނެ ކަމަށެވެ.\nއަދި އިންޓަރނެޓަކީ މަޢުލޫމާތު ހޯދާ ލިބިގަތުމާއި އަދި އެކިފަރާތްތަކައި ގުޅުން ބަދަހިކޮށް ހުސްވަގުތުތައް ފުރާލަދިނުމަށް މިއަދު ކޮންމެ މީހެއްވެސް ބޭނުންކުރާ ވަސީލަތަކަށް ވުމާއެކު، ރައްކާތެރިކަމާއެކު ކޮންމެ ކުއްޖަކަށްވެސް އިންޓަރނެޓް ބޭނުންކުރަން އެނގުމަކީ މުހިއްމުކަމަކަމެއް ކަމުން މައިގަނޑު ތިން ބަޔަކަށް މި ބެޖް ކަރިކިޔުލަމްގައި އަލިއަޅުވާލާނެ ކަމަށް އެ އެސޯސިއޭޝަނުން ބުންޏެވެ.\nބެޖް ކަރިކިޔުލަމްގައި އަލިއަޅުވާލާނެ ކަންކަން\nމޯލްޑިވްސް ގާރލް ގައިޑްސް އެސޯސިއޭޝަނަކީ ދިވެހިރާއްޖޭގައި އޮތް އަންހެންކުދިންނާއި އަންހެނުން ބާރުވެރިކުރުވުމަށް ހިލޭސާބަހަށް މަސައްކަތްކުރާ އެންމެ ބޮޑު ޖަމިއްޔާއެވެ.\nދިރާގުން ބުނީީ، އެ ކުންފުނިން ދެކޭ ގޮތުގައި ރާއްޖޭގެ އެކި ސަރަހައްދުތައް ހިމެނޭގޮތަށް 34 ގައިޑް ލީޑަރުންނަށް 'ސާރފް ސްމާރޓް' ބެޖް ކަރިކިޔުލަމްގެ ފެސިލިޓޭޓަރުންގެ ގޮތުގައި ޓްރެއިންކުރެވުމަކީ މުޖްތަމަޢު އިން އެކަމުގެ ސަބަބުން ހެޔޮ ބަދަލެއް ފެނިގެންދާނެކަމެއްގެ ކަމަށެވެ.\nދިރާގު ޑިރެކްޓަރ ޑިޖިޓަލް ޓްރާންސްފޮމޭޝަން މުހައްމަދު މުއްސަފު ވަނީ ޚައްސަ ސެޝަނެއް ބައިވެރިންނަށް ނަގައިދެއްވާފައިއެވެ.\nކޮންމެ އަހަރަކު ބާއްވަމުން އަންނަ ޕެޓްރޯލް ލީޑަރސް ކޭމްޕްގެ އަމާޒަކީ ގާރލްގައިޑް ކުދިންނަށް މިހަރަކާތުގެ މުހިންމު ކޮމްޕޯނަންޓެއް ކަމަށްވާ އައުޓްޑޯރ ކޭމްޕިންގެ ޢަމަލީ ތަޖުރިބާ ހޯދައިދިނުމާއި، އަމިއްލައަށް އިސްނަގައިގެން އެހެންމީހުންނާއި ގުޅިގެން މަސައްކަތްކުރުމާއި އަދި ދިރިއުޅުމަށް ބޭނުންވާނެ ގިނަ ހުނަރުތައް ދަސްކޮށްދީ އަމިއްލަ ނަފްސަށް އިތުބާރުކުރަން ދަސްކޮށްދިނުމެވެ.


ރައީސް މުޙައްމަދު ނަޝީދުގެ މައްޗަށް ދައުލަތުން އުފުލާފައިވާ ޖިނާޢީ ދައުވާ ކުރިއަށް ނުގެންދެވުމަށް ޖުމްހޫރީ ޕާޓީގެ ލީޑަރު އޮނަރަބްލް ޤާސިމް އިބްރާހީމް ގޮވާލައްވައި، އެމައްސަލައިގައި ރައީސް މުޙައްމަދު ނަޝީދުގެ މައްޗަށް ޝަރީޢަތްކުރާނެ ޖާގަ ނެތް ކަމަށް ދެކެވަޑައިގަންނަވާ ކަމަށާއި އަދި އެ ދަޢުވާ ޕްރޮސެކިޔުޓަރ ޖެނެރަލް އަނބުރާ ގެންދެވުމަށް އިލްތިމާސް ދަންނަވާފައިވާތީ އެކަމަށް މަރުހަބާ ދަންނަވަމެވެ.\nމިނިވަން ކަމާއެކު ފިކުރުކުރުމާއި، އިސްލާމް ދީނުގެ އަސްލަކާ ޚިލާފުނުވާ ގޮތުގެ މަތީން އެމީހެއްގެ ބުއްދިއަށް ފެންނަ ގޮތްތަކާއި، ޚިޔާލުތައް ދުލާއި ގަލަމުން އަދި މިނޫންވެސް ގޮތްގޮތަށް ފާޅުކުރުމުގެ މިނިވަންކަން ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 27 ވަނަމާއްދާއިން ވަނީ ކޮންމެ މީހަކަށްމެ ކަށަވަރުކޮށްދީފައެވެ.\nރައީސް މުޙައްމަދު ނަޝީދުގެ މައްޗަށް އުފުލާފައިވާ ދަޢުވާ ކުރިއަށް ނުގެންދެވުމަށް ފެނިވަޑައިގަންނަވާ ސަބަބުތަކާއި، އެމަނިކުފާނުގެ މައްޗަށް އެޝަރީޢަތް ކުރާނެ ޖާގައެއް ނެތްކަމަށް އޮނަރަބްލް ޤާސިމް އިބްރާހީމަށް ފެނިވަޑައިގަންނަވާ ސަބަބުތައް ވިދާޅުވެދެއްވުމުން، އޮނަރަބްލް ޤާސިމް އިބްރާހީމްއާ މެދު ފިޔަވަޅު އަޅުއްވާނެކަމަށް ޕްރޮސެކިޔުޓަރ ޖެނެރަލް ވިދާޅުވުމަކީ، ޤާނޫނުއަސާސީގެ 27 ވަނަ މާއްދާއިން އޮނަރަބްލް ޤާސިމް އިބްރާހީމްއަށް ލިބިވަޑައިގެންފައިވާ ޚިޔާލުފާޅުކުރުމުގެ ޙައްޤަށް ހުރަސް އެޅުން ކަމުގައިވާތީ، ޤާނޫނުއަސާސީއާ ޚިލާފު އެފަދަ ޢަމަލެއް ޕްރޮސެކިޔުޓަރ ޖެނެރަލް ނުހިންގެވުމަށް އިލްތިމާސް ދަންނަވަމެވެ. އަދި ދަންނަވަމެވެ. ޤާނޫނުއަސާސީން ރައްޔިތުންނަށް ކަށަވަރުކޮށްދީފައިވާ އަސާސީ ޙައްޤުތަކާއި މިނިވަންކަމުގެ ތެރޭގައި ރައްޔިތުން ހިންގާ އެކިއެކި ކަންކަމަށް ހުރަސް އެޅޭ ގޮތަށް ވާހަކަފުޅު ނުދެއްކެވުމަށްވެސް މިފުރުޞަތުގައި އިލްތިމާސް ދަންނަވަމެވެ.\nFebruary 5, 2015 / Trial News, ހަބަރު


ސެޕްޓެންބަރު 2014 ގައި ބޭއްވުމަށް ހަމަޖެހިފައިވާ އިސްލާމިކް ކެޕިޓަލް މާރކެޓް އެވެއަރނަސް ވާރކްޝޮޕް ފަސްކުރުން\nމިނިސްޓްރީ އޮފް އިސްލާމިކް އެފެއަރޒާއި މިއޮތޯރިޓީ ގުޅިގެން ސިލްސިލާކޮށް ކޮންމެ މަހަކު އެއްފަހަރު ކުރިއަށް ގެންދާ "އިސްލާމިކް ކެޕިޓަލް މާރކެޓް އެވެއަރނަސް ވާރކްޝޮޕް" މި ސެޕްޓެންބަރު މަހު ވެސް ވަނީ ބޭއްވުމަށް ހަމަޖެހިފައެވެ. ނަމަވެސް ކުރިން މި ވާރކްޝޮޕް ބޭއްވުމަށް ހަމަޖެހިފައިވާ ތާރީޚު މިހާރުވަނީ ފަސްކުރެވިފައެވެ.\nމި ވާރކްޝޮޕް މިހާރު ބޭއްވުމަށް ހަމަޖެހިފައިވަނީ 23 ސެޕްޓެންބަރު 2014 ވާ އަންގާރަ ދުވަހުގެ ހެނދުނު 08:30 އިން މެންދުރު 12:30 އަށް އިސްލާމީ މަރުކަޒުގެ ޖަލްސާކުރާ މާލަމުގައެވެ.\nމޯލްޑިވްސް އިސްލާމިކް ބޭންކް (MIB) އާއި އަމާނާތަކާފުލް މޯލްޑިވްސް (ATM) އިން ސްޕޮންސަރކޮށްގެން ކުރިއަށްގެންދާ މި ވާރކްޝޮޕް ކުރިއަށް ގެންދާނީ ދިވެހިބަހުންނެވެ. އަދި މި ވާރކްޝޮޕްގައި ބައިވެރިވުމަށް ފީއެއް ނެގުމަށް ހަމަޖެހިފައެއް ނުވެއެވެ.\nމި ވާރކްޝޮޕްގައި އަލިއަޅުވާލެވޭނެ މައިގަނޑު ބައިތަކަކީ އިސްލާމިކް ފައިނޭންސްގެ މައިގަނޑު އަސާސްތަކާއި، އިސްލާމިކް ފައިނޭންސާއި ކޮންވެންޝަނަލް ފައިނޭންސާ ހުރި ތަފާތުތަކަށެވެ. މީގެ އިތުރުން އިސްލާމިކް ބޭންކިންގ އާއި ތަކާފުލް އަދި އިސްލާމިކް ކެޕިޓަލް މާރކެޓް ޕްރޮޑަކްޓްތަކަށާއި، ރާއްޖޭގެ އިސްލާމިކް ފައިނޭންސްގެ ހާލަތަށާއި އަދި އިސްލާމިކް ފައިނޭންސް ރާއްޖޭގައި ކުރިއެރުވުމަށް ހުރި ގޮންޖެހުންތަކަށްވެސް އަލިއަޅުވާލެވޭނެއެވެ. މި ވާރކްޝޮޕްގައި މަޢުލޫމާތު ދެއްވާނީ މި އޮތޯރިޓީގެ އިސްލާމިކް ފައިނޭންސް އެޑްވައިޒަރ ޑރ. ޢާއިޝަތު މުނީޒާއެވެ.\nމިވާރކްޝޮޕްގައި ބައިވެރިވެވަޑައިގަތުމަށް ޝައުޤުވެރިވެވަޑައިގަންނަވާ ފަރާތްތަކުން، 17 ސެޕްޓެންބަރު 2014 ވާ ބުދަ ދުވަހުގެ 12:00 ގެ ކުރިން އައި.ޑީ ކާޑުގެ ކޮޕީ އަދި ގުޅޭނެ ނަންބަރާއެކު [email protected] އަށް އީމެއިލް ކުރެއްވުން އެދެމެވެ.\nއިތުރު މައުލޫމާތު ހޯއްދެވުމަށް މިއޮތޯރިޓީގެ ނަންބަރު 3014104/3336619 ފޯނަށް ގުޅުއްވުން އެދެމެވެ.\nސުންގަޑި: 17 ސެޕްޓެންބަރު 2014 1200


BREAKING| Covid-19: Hurihaa Rasheggai Jamaa'athugai Namaadhu Kurun Manaakohffaivaa Muhdhathu Ithuru Kohffi - Vaguthu\nހުރިހާ ރަށެއްގައި ޖަމާއަތުގައި ނަމާދު ކުރުން މަނާކޮށްފައިވާ މުއްދަތު އިތުރުކޮށްފި\nކޮވިޑް-19 އާ ގުޅިގެން ރާއްޖޭގެ ހުރިހާ ރަަށެއްގައި ޖަމާއަތުގައި ނަމާދު ކުރުމާއި، ތަރާވީސް ކުރުން އިސްލާމިކް މިނިސްޓްރީން މަނާކޮށްފައިވާ މުއްދަތު އިތުރުކޮށްފި އެވެ.\nމި މުއްދަތު އިތުރުކޮށްފައި ވަނީ 14މެއި ވާ ބުރާސްފަތި ދުވަހުގެ އަސްރު ނަމާދުގެ ނިޔަލަށެވެ.\nއިސްލާމިކް މިނިސްޓްރީން، ޓުއަރިޒަމް މިނިސްޓްރީއަށާއި، ސިޓީ ކައުންސިލްތަކަށާއި، އަތޮޅު ކައުންސިލްތަކަށާއި، ރަށު ކައުންސިލްތަކަށާއި، ލޯކަލް ގަވަރމަންޓް އޮތޯރިޓީއަށް ފޮނުވި ސާކިއުލާއެއްގައި ވިދާޅުވެފައި ވަނީ، ރާއްޖޭގެ ހުރިހާ ރަށެއްގައި ޖަމާއަތުގައި ނަމާދު ކުރުން ހުއްޓާލަން އެންގީ ދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 ރާއްޖޭގައި ހަލުވިކަމާއެކު ފެތުރެމުންދާތީ، މިހާރުގެ ޙާލަތަށް ރިޢާޔަތްކޮށް، އިތުރަށް މިވައިރަސް ރާއްޖޭގައި ފެތުރުން ހުއްޓުވުމަށްޓަކައި އަޅާ ރައްކާތެރިކަމުގެ މުހިންމު ފިޔަވަޅެއްގެ ގޮތުން ކަމަށެވެ.\nއަދި މެއި 14 ވަނަ ދުވަހުގެ ނިޔަލަށް މުޅި ރާއްޖޭގެ ހުރިހާ މިސްކިތެއްގައި ފަރުޟު ނަމާދުތަކާއި، ހުކުރު ނަމާދާއި ތަރާވީހް ނަމާދުގެ ޖަމާއަތް މިސްކިތުގައި ނުހެދުމަށް ނިންމާފައިވާތީ އެގޮތަށް އަމަލު ކުުރުމަށް އެެދޭ ކަމަށް އެ ސާކިއުލާގައި ވެއެވެ.\nއަދި މިޙާލަތުގައި މިސްކިތުގައި ހަމައެކަނި ބަންގިގޮވުމަށާއި، ބަންގީގެ ފަހުގައި ދިވެހިބަހުން "ހުރިހާ ބޭފުޅުން ގޭގައި ނަމާދު ކުރައްވާ!" މިފަދައިން2ފަހަރު ގޮވުމަށް އިމާމުންނަށް އަންގަވައިދެއްވުމަށް އިސްލާމިކް މިނިސްޓްރީން ވަނީ ދަންނަވާފައެވެ.\nރާއްޖެއިން މިހާތަަނަށް 280 މީހަކު ކޮވިޑް-19 އަށް ވަނީ ފައްސިވެފައެވެ. އަދި އެ ބަލި ޖެހިގެން މީހަކު ވަނީ ނިޔާވެފައެވެ.\nރޯދަ މަސް ފެށުމުގެ ކުރިން އިސްލާމިކް މިނިސްޓަރ އަންގަވާފައިވަނީ ރޯދަވީއްލަން މިސްކިތްތަކަށް އެއްވެސް ބަޔަކު އެއްޗެއް ގެންދިޔުމަކީ މަނާކަމެއް ކަމުގައެވެ. ހެޔޮއެދޭފަރާތްތަކުން ރާއްޖޭގެ ރަށްރަށުގައްޔާއި މާލެއާއި މާލެސަރަޙައްދުގައި ހުރި ހުރިހާ މިސްކިތްތަކަށް ވެސް ރޯދަ ވީއްލާ ސާމާނު މީގެ އެތައް އަހަރެއް ކުރިއްސުރެން ވެސް ގެންދެއެވެ. އެއްވެސް ސަރުކާރަކުން ރޯދަވީއްލަން މިސްކިތަށްދާ މީހުން ހަދިޔާކުރާ ތަކެތި މަނަލެއް ނުކުރެއެވެ. މީގެކުރީގެ ހުރިހާ ސަރުކާރަށްވުރެން މިސަރުކާރުގައި ޢަދާލު ޕާޓީގެ ސްލޮޓެއްގައި ހުރި އިސްލާމިކް މިނިސްޓަރ ޑޮކްޓަރ އަޙްމަދު ޒާހިރު އަށް ތަންދޮރު އެނގި ތަޖުރިބާ ހުރެމެ، ދީނީ ޝިޢާރު އުފުލުމަށާއި މިނިސްޓްރީ ހިންގެވުމުގައި ނާކާމިޔާބުވެފައިވަނީ އެމިނިސްޓްރީގެ ހުރިހާ ބާރުތަކެއް އޮންނަނީ ރައީސް އޮފީހުގެ މޭޒުކޮޅުމަތިން ކަމުގައިވާތީއެވެ. މިހާރު މިއޮތީ އެކަންވެސް އޮޓޯއިން ހުއްޓިފައެވެ. ﷲ އާއި ވަކީލެވެ.\nއޭޕްރީލް 30, 2020 16:20\nނަމާދުވިއުނަކަ ނުދޭނެކަން މާކުރީގަވެސް އެގޭ\nއޭޕްރީލް 30, 2020 17:14\nއަވަސް އަރުވާލައިގެން އެއްވެސް ވިސްނުމެއް ފިކުރެއް ނެތި ﷲ ގެ ގޮކޮޅުތައް ތިޔަ ބަނދުކުރަނީ ބަލި ނެތް ސަރަޙައްދާ އޮތް ޞަރަޙައްދު ތަފާތު ކުރުމެއްނެތިކަން ފާހަގަ ކޮށް ހިތާމަ ކުރަން. ދުނިޔޭގެ ގައުމުތަކާމެދު ކުރެވެމުން ދިޔަ ދަތުރުތައް ހުއްޓުނީމަ ދެން ދުނިޔެ ނުކިޔާބަލަ. ދުނިޔެއަކާ އަހަރުމެނާ ކޮން ބެހޭކަމެއްތަ މިހާރުގެ ޙަލަތައް ބަލާނަމަ. ބަލި އޮތް ސަރަޙައްދު ބަންދު ކުރަންވާނެ. ބަލި ނެތް ސަރަޙައްދުގަ އުޅޭ މީހުން ބަލި އޮތް ތަނަށް ދިއުމާ ބަލި އޮތް ސަރަހައްދުގާ އުޅޭ މީހުން ނެތް ސަރަޙައްދު ތަކަށް ދަތުރު ކުރުން މަނާ ކުރީމަ ނިމުނީނު. ކަމާނުބެހޭ މީހުންނަށް ދުއްތުރާ ކުރީމަ ބަލި ނުފެތުރޭނެބާ؟ ބަލި ފެތުރުން ހުއްޓުވުމަށްޓަކާ ނަބީ ޞައްލައްﷲ ޢަލައިހިވަސައްލަމަ ދެއްވި އިރުޝާދުން ބަޔަކަށް ޢަމަލު ކޮށްފަ އަނެއްބަޔަށް އަޅާނުލާ ތިމާމެނަށް ފެންނަގޮތަކަށް ހަދަމުން ދަނީ. މިކަހަލަ ދެފުއްކެހެރި އުޞޫލުން ކަންތައް ކުރީމަ ބަލާނުގަނެވޭނެ. ގިޔާމަތް ދުވަހު މިސްކިތްތައް ވިސްނާލުމެއްނެތި ތިޔަގޮތަށް ބަންދު ކުރީމަ ޖަވާބު ދާރީ ވާންޖެހޭނެކަން މިނިސްޓަރަށް ހަނދާން ކޮށްދެން. އަދި އަހަރުމެންނަށް ކަމަކާނުލާ ތިޔަ ކުރާ ދުއްތުރާ ހުއްޓާލުމަށްވެސް ހަރުއަޑުން ގޮވާލަން. އަދި ކުޅޭކުޅިވަރެއް ހެން ތިޔަ ގޮތަށް މިސްކިތްތަކާ ފިހާރަތައް ތަޅުއަޅުވައިގެން ބައްޔަށް ރައްކާތެރިވުމަށޭ ބުނުމަކުން އަދި ސަލާމަތެއްނެތް. އެތައްބައެއްގެ ޙައްގުތަކުގެވާހަކަ އަދި ކަލޭމެންގެ ހުރި ބޯ ގަމާރުކަމުގެ ވާހަކަ މިދައްކަނީ. ވީމާ ކުޅިވަރު ކުޅުންހުއްޓާލުމަށާ ހައްގު މިންވަރަށް ފިޔަވަޅު އެޅުމަށް ހަނދާން ކޮށްދެން


Alah BML ge credit card hahdhaigen agu huri inaamu thakeh - One Online\nބޭންކް އޮފް މޯލްޑިވްސް (ބީއެމްއެލް)ގެ ކްރެޑިޓް ކާޑަށް އަލަށް އެދި ހުށަހަޅާ ކަސްޓަމަރުންނަށް އަމާޒުކޮށްގެން ޕްރޮމޯޝަނެއް ފަށައިފިއެވެ.\nބީއެމްއެލުން ބުނީ، އަންނަ މަހުގެ ނިޔަލަށް ކުރިއަށްގެންދާ އެ ޕްރޮމޯޝަންގެ ދަށުން ކްރެޑިޓް ކާޑުގެ ޖޮއިނިން ފީއާއި ފުރަތަމަ އަހަރުގެ އަހަރީ ފީ ނުނަގާނެ ކަމަށެވެ. އޭގެ އިތުރުން ކްރެޑިޓް ކާޑަށް އެދި ހުށަހަޅާ ހުށަހެޅުމުގެ ތެރެއިން ބޭންކުން އެންމެ ފުރަތަމަ އެޕްރޫވްކުރާ 200 ކާޑަށް ކޭޝްބެކް ދިނުމަށްވެސް ހަމަޖެހިފައިވާ ކަމަށް ބުންޏެވެ. އެގޮތުން ކޮންމެ ކާޑަކަށް ކޭޝްބެކްގެ ގޮތުގައި 2500 ރުފިޔާ ދިނުމަށް ވަނީ ނިންމައިފައެވެ.\nބޭންކުން ބުނީ، އެ ޕްރޮމޯޝަންގެ ދަށުން ކްރެޑިޓް ކާޑަށް އެދި ހުށަހަޅާ ކަސްޓަމަރުންގެ ތެރެއިން ކޮންމެ ހަފުތާއަކު ނެގޭ ގުރުއަތުން ހޮވޭ ފަރާތަކަށް 5،000 ރުފިޔާގެ ގިފްޓް ކާޑެއް ލިބޭނެ ކަމަށެވެ. އޭގެ އިތުރުން އެ ޕްރޮމޯޝަނުގެ މުއްދަތުގައި ބޭންކުން އެންމެ ފުރަތަމަ އެޕްރޫވްކުރާ 2000 ކާޑަށް ބީއެމްއެލް 3000 ރިވޯޑްސް ޕޮއިންޓް ލިބޭނެ ކަމަށް ބުންޏެވެ.\nބީއެމްއެލް ރިވޯޑްސް ޕޮއިންޓް ރިޑީމް ކޮށްގެން ގިނަ އެއާލައިނާއި ހޮޓަލާއި ކާރު ކުއްޔަށް ނެގުމުގެ އިތުރުން އެމޭޒަން، އެޕްސްޓޯ، އައިޓިއުންސް، ގޫގުލް ޕްލޭ، ޕްލޭސްޓޭޝަން ފަދަ މަގުބޫލު ބްރޭންޑުތަކުގެ ގިފްޓް ކާޑު ގަތުމުގެ ފުރުސަތު ލިބިގެންދާނެއެވެ.


vnews - Nurahkaatheri chemical thah ufehdhun manaakurumun Ozone fashalayah gellun libey minvaru dhahvejje\nނުރައްކާތެރި ކެމިކަލްތައް އުފެއްދުން މަނާކުރުމުން އޯޒޯން ފަށަލައަށް ގެއްލުން ލިބޭ މިންވަރު ދަށްވެއްޖެ\nނާސާއިން ނަގާފައިވާ ދުނިޔޭގެ މަންޒަރެއް\nޖައްވަށް ދޫކުރާ ވިހަ ގޭސްތަކުގެ ސަބަބުން ދުނިޔޭގެ ވަށައިގެން ލެވިފައިވާ ރައްކާތެރި ފަށަލަ ކަމަށްވާ އޯޒޯން ފަށަލައަށް ގެއްލުން ލިބެމުންދާ މިންވަރު ދަށްވެފައިވާ ކަމަށް އެމެރިކާގެ ޖައްވީ އިދާރާ ނާސާއިން ހާމަކޮށްފި އެވެ.\nނާސާގެ ސައިންސްވެރިން މިވަނީ އޯޒޯން ފަށަލައަށް ގެއްލުންވަމުންދާ މިންވަރު ދަށްވެފައިވާކަން ސެޓެލައިޓް ފޮޓޯތަކެއްގެ އެހީގައި ފުރަތަމަ ފަހަރަށް ހިއްސާކޮށްފަ އެވެ.\nނާސާއިން އެންޓާޓިކް ބައްރާ ދިމާލުން އޯޒޯން ފަށަލައަށް ގެއްލުންވެފައިވާ ސަރަހައްދުގެ ފޮޓޯތަކެއް ސެޓެލައިޓް މެދުވެރިކޮށް އެންމެ ފުރަތަމަ ނަގާފައިވަނީ 2005 ވަނަ އަހަރު އެވެ.\nނާސާއިން ބުނީ އެންމެ ފަހުން ނަގާފައިވާ ސެޓެލައިޓް ފޮޓޯތަކުން ދައްކާ ގޮތުގައި އޯޒޯން ފަށަލައަށް ގެއްލުންދޭ "ކްލޮރިން"ގެ މިންވަރު ޖައްވުގެ ތެރެއިން މިހާރު 20 އިންސައްތަ ދަށްވެފައިވާ ކަމަށެވެ.\nކްލޮރިން ހިމެނޭ ނުރައްކާތެރި ގޭސްތަކުގެ ތެރޭގައި ހިމެނޭ "ކްލޮރޯފްލޮރޯކާބަން" ފަދަ ގޭސްތައް އުފެއްދުން އަދި ބޭނުންކުރުމުގެ މިންވަރު ވަނީ ފާއިތުވި އަހަރުތަކުގެ ތެރޭގައި ދަށްވެފަ އެވެ. މީގެ ސަބަބަކީ އެފަދަ ގޭސްތައް ޖައްވަށް ދޫކުރާ މިންވަރު ދަށްކުރުމަށް ގައުމުތަކުން ގުޅިގެން ކުރަމުންދާ މަސައްކަތްތަކެވެ.\n"އޯޒޯން ފަށަލައިގައި ހެދިފައިވާ ބާގަނޑަށް ބަލާލާއިރު ސީއެފްސީ ފަދަ މާއްދާތަކުން އުފެދޭ ކްލޮރިންގެ މިންވަރު ދަށްވެފައިވާކަން ސެޓެލައިޓް ފޮޓޯތަކުން ހާމަވެ. އަދި މިކަމުގެ ސަބަބުން އޯޒޯން ފަށަލައަށް ގެއްލުން ލިބެމުންދާ މިންވަރުވެސް މިވަނީ ދަށަށް ދާން ފަށާފައި،" ނާސާގެ އިސް ސައިންޓިސްޓެއް ކަމަށްވާ ސޫޒަން ސްޓަރަހާން ބުންޏެވެ.\nކްލޮރޯފްލޮރޯކާބަން ނުވަތަ ސީއެފްސީ ޖައްވުގެ ތެރެއަށް ދޫވުމުން އިރުގެ އަލީގެ ބާރުގައި ހަލާކުވެ ޖައްވުގެ ތެރެއަށް ކްލޮރިން ދޫކޮށްލަ އެވެ. އަދި މި ކްލޮރިންއަކީ ދުނިޔެ އިރުގެ ނުރައްކާތެރި ދޯދިތަކުން ރައްކާތެރިކުރާ ސަލާމަތީ ފަށަލަ ކަމަށްވާ އޯޒޯން ފަށަލައަށް ގެއްލުންދޭ މާއްދާ އެކެވެ. އޯޒޯން ފަށަލައަކީ އިރުގެ ނުރައްކާތެރި ދޯދިތަކުގެ ސަބަބުން އިތުރުވާ މައްސަލަތަކެއް ކަމަށްވާ ހަމުގެ ކެންސަރާއި، ދިފާއީ ނިޒާމުގެ މައްސަލަތަކުގެ އިތުރުން ގަސްގަހާގެހި ރައްކާތެރިކޮށްދޭ ފަށަލަ އެކެވެ.\nއޯޒޯން ފަށަލައަށް ބޮޑެތި ގެއްލުންތަކެއް ލިބި އެ ފަށަލައިގައި ބާގަނޑެއް ހެދިފައިވާކަން ހާމަވެފައިވަނީ 1985 ވަނަ އަހަރު އެވެ. އަދި އޭގެ ދެ އަހަރު ފަހުން ގައުމުތަކުން ވަނީ މޮންޓްރެއާލް މުއާހަދާގައި ސޮއިކޮށް، ޖައްވަށް ވިހަ ގޭސްތައް އަދި ހާއްސަކޮށް ސީއެފްސީ. ދޫރުކުރާ މިންވަރު ދަށްކުރުމަށް އެއްބަސްވެ މައްސަލަ ހައްލުކުރުމުގެ މަސައްކަތް ފަށާފަ އެވެ. މޮންޓްރެއާލް އެއްބަސްވުމަށް ފަހުން ގެނައި އިސްލާހަކާއިއެކު ސީއެފްސީ. އުފެއްދުންވެސް ވަނީ މަދުކޮށްފަ އެވެ. އަދި އެކަމުގެ ހެޔޮ ނަތީޖާ މިއަދު މިވަނީ ފެންނާން ފަށާފަ އެވެ.